വര്‍ക്കേഴ്സ് ഫോറം: February 2008\nഇപ്പോള് എന്റെ അന്തരംഗം അഭിമാനപൂരിതമാകുന്നത് ഭാരതമെന്ന പേരുകേട്ടിട്ടല്ല; ഞരമ്പുകളില് ചോരതിളയ്ക്കുന്നത് കേരളമെന്നു കേട്ടിട്ടുമല്ല. രണ്ടു സഹോദരിമാരെ ഓര്‍ത്തിട്ടാണ്-ശ്രീകലയെയും ഫ്ലിറ്റിയെയും. ഈ കുറിപ്പിനു പ്രചോദനവും അവര് മാത്രം.\nഏതു ഫെമിനിസ്റ്റിനേക്കാളും ഭംഗിയായി സ്ത്രീത്വത്തിന്റെ പ്രശ്നങ്ങള് ആവിഷ്കരിച്ച എഴുത്തുകാരാണ് കുമാരനാശാനും വൈക്കം മുഹമ്മദ്ബഷീറും ഒളപ്പമണ്ണയുമെല്ലാം. 'ചിന്താവിഷ്ടയായ സീത' യില് രാജാവായ രാമനെ, ഭര്‍ത്താവായ രാമനെ സീത വിചാരണ ചെയ്യുന്നുണ്ട്. ബഷീറിന്റെ 'പ്രേമലേഖന'ത്തിലെ സാറാമ്മ, കേശവന്‍നായരെക്കാള് സ്വത്വബോധവും അഭിമാനബോധവുമുള്ള ഉത്തമസ്ത്രീയാണ്. ഒളപ്പമണ്ണയുടെ 'നങ്ങേമക്കുട്ടി'\nഎന്നു പറയുമ്പോള് ഏതു മനുഷ്യമനസ്സാണു പൊള്ളാത്തത്? എന്നിരുന്നാലും രാജലക്ഷ്മി എഴുതുമ്പോള്, ബാലാമണിയമ്മ എഴുതുമ്പോള്, ലളിതാംബിക അന്തര്‍ജനം എഴുതുമ്പോള്, മാധവിക്കുട്ടി എഴുതുമ്പോള് അനുഭവം ഏറെ വ്യത്യസ്തമാകുന്നു.\nസ്ത്രീത്വത്തിന്റെ മഹിമ തിരിച്ചറിയാനാകാത്ത, ആത്മാവില് ശൂന്യരായ ചില പുരുഷന്മാരെ തിരുത്താന് ആയിരം നരന്മാര് തോല്‍ക്കുന്നിടത്ത് ഒരു നാരി മതിയാകും.\nശ്രീകലയെയും ഫ്ലിറ്റിയെയും കുറിച്ചു പറയാം. കാലിച്ചന്തകളെ നാണിപ്പിക്കും വിധം, സ്ത്രീധനത്തുക കുറഞ്ഞുപോയതിന്റെ പേരില് വധുവിന്റെ വീട്ടുകാരെ അധിക്ഷേപിച്ച സ്ത്രീധനക്കോന്തനെ ഭര്‍ത്താവായി വേണ്ടെന്നു ദൃഢനിശ്ചയം ചെയ്ത സഹോദരിയാണ് ശ്രീകല. കൊല്ലം കലക്ടറേറ്റിനടുത്ത് തെക്കേകച്ചേരിമുക്കിനടുത്തുള്ള വിഘ്നേഷ് വിഹാര് എന്ന വാടകവീട്ടിലെ, സ്വര്‍ണ്ണപ്പണിക്കാരനായ ഗോപാലകൃഷ്ണനാചാരിയുടെ മകള്. കല്യാണം മുടങ്ങിയതില് ശ്രീകലയ്ക്കു ദു:ഖമില്ല. അതിഥികള്‍ക്കായി ഒരുക്കിയ ചോറും കറികളും കുഴിച്ചുമൂടേണ്ടി വന്നതിലുമല്ല ദു:ഖം. ക്ഷണിച്ചുവരുത്തിയ ബന്ധുമിത്രാദികളെ അപമാനിക്കേണ്ടിവന്നതില് മാത്രം. ശ്രീകലയുടെ നിശ്ചയദാര്‍ഢ്യം വായിച്ചറിഞ്ഞ് വനിതാകമ്മീഷന് അധ്യക്ഷ ജസ്റ്റിസ് ഡി ശ്രീദേവി നേരിട്ടെത്തി ശ്രീകലയെ അഭിനന്ദിച്ചു.\nനാടിന്റെ നാനാഭാഗത്തുനിന്നും വന്ന പിന്തുണ ശ്രീകലയ്ക്കു കരുത്തേകി. യാതൊരു സ്ത്രീധനവുമില്ലാതെ ശ്രീകലയെ സ്വന്തമാക്കാന് മുറച്ചെറുക്കനെ പ്രേരിപ്പിച്ചതും ഈ നിശ്ചയദാര്‍ഢ്യവും തുടര്‍ന്നുള്ള പ്രതികരണങ്ങളുമാവാം.\nസ്ത്രീധനക്കോന്തന് എത്താഞ്ഞതില് സ്വന്തം വിവാഹം മുടങ്ങിപ്പോയതില് ആശ്വസിക്കുന്ന സഹോദരിയാണ് ഫ്ലിറ്റി-ഇരിങ്ങാലക്കുട മാപ്രാണത്തെ പാറോക്കാരന് ജോജോ ആന്റണിയുടെയും എല്‍സയുടെയും മകള്. സ്ത്രീധനത്തെച്ചൊല്ലി കലഹിച്ച് വിവാഹത്തില് നിന്ന് പിന്മാറിയ വരനെയും ബന്ധുക്കളെയും നിയമത്തിന്റെ മുന്നിലെത്തിക്കാനും ബംഗ്ളൂരില് ശാസ്ത്രജ്ഞയായ ഫ്ലിറ്റിക്കു സാധിച്ചു. "സ്ത്രീധനം ചോദിച്ച് വീട്ടുപടിക്കല് വരാന് ഇനി ഒരുത്തനും ധൈര്യപ്പെടില്ലല്ലോ'' എന്നും ഫ്ലിറ്റി ആശ്വസിക്കുന്നു.\nസ്ത്രീധനക്കോമരങ്ങളെ, ജീവിതംകൊണ്ടു പാഠംപഠിപ്പിച്ച ശ്രീകലയും ഫ്ലിറ്റിയുമാണ് ഇപ്പോള് എന്റെ മനസ്സിലെ അഭിമാനചിഹ്നങ്ങള്. അവരെപ്പോലെ കരുത്താര്‍ജിക്കാന് എല്ലാ സഹോദരിമാര്‍ക്കും കഴിഞ്ഞാല്, 'സ്ത്രീധനം' എന്നുച്ചരിക്കാന് ഒരാളും ധൈര്യപ്പെടില്ല. സ്ത്രീധനഭ്രാന്തിന് സ്ത്രീശക്തിയേക്കാള് മികച്ച ഒരൌഷധവുമില്ല.\n-മണമ്പൂര് രാജന്‍ബാബു. കടപ്പാട്: ദേശാഭിമാനി സ്ത്രീ സപ്ലിമെന്റ്\nഈ വിഷയത്തില് ഈയിടെ വന്ന പോസ്റ്റുകള്\nപ്രതിഭാപാട്ടീലിന്റെ ആകാശം - ഭൂമിപുത്രി\nഭൂമിപുത്രിയുടെ ലേഖനം - സി.കെ.ബാബു\nനയം വ്യക്തമാക്കുന്നു - കൊച്ചുത്രേസ്യ\nPosted by വര്‍ക്കേഴ്സ് ഫോറം at 11:09 PM7comments:\nLabels: സാംസ്കാരികം, സ്ത്രീ\nPosted by വര്‍ക്കേഴ്സ് ഫോറം at 10:59 AM 1 comment:\nPosted by വര്‍ക്കേഴ്സ് ഫോറം at 10:34 PM 1 comment:\nPosted by വര്‍ക്കേഴ്സ് ഫോറം at 11:10 PM3comments:\nPosted by വര്‍ക്കേഴ്സ് ഫോറം at 5:57 PM3comments:\nPosted by വര്‍ക്കേഴ്സ് ഫോറം at 8:46 PM 10 comments:\nPosted by വര്‍ക്കേഴ്സ് ഫോറം at 11:18 PM4comments:\nദേശീയ വികസന സമിതി പതിനൊന്നാം പഞ്ചവത്സര പദ്ധതിക്ക് അംഗീകാരം നല്‍കിയതിനുശേഷവും പദ്ധതിയെപ്പറ്റിയും അതിന്റെ നടത്തിപ്പിനെപ്പറ്റിയും നിരവധി തലങ്ങളില് ചര്‍ച്ചകള് നടക്കുന്നുണ്ട്. ഈ പദ്ധതിക്കാലത്ത് ഓരോവര്‍ഷവും ഒന്‍പതുശതമാനം സാമ്പത്തിക വളര്‍ച്ചയാണ് ലക്ഷ്യമിട്ടിരിക്കുന്നത്.\nഇവിടെ രണ്ട് ചോദ്യങ്ങളാണുയരുന്നത് ? ഒന്ന് പതിനൊന്നാം പദ്ധതിയില് ലക്ഷ്യമിട്ടിരിക്കുന്ന ഒന്‍പതുശതമാനം വളര്‍ച്ച സാധ്യമാകുമോ? രണ്ട് പതിനൊന്നാം പദ്ധതി ഇപ്പോള് അംഗീകരിച്ചിരിക്കുന്ന രീതിയില് നടപ്പാക്കി ഒന്‍പതുശതമാനം വളര്‍ച്ച കൈവരിച്ചാല്‍തന്നെ അത് ഇന്ത്യയിലെ സാധാരണക്കാര്‍ക്കും, തൊഴിലാളികള്‍ക്കും എത്രമാത്രം ഗുണം ചെയ്യും?\nധനകാര്യമന്ത്രി ചിദംബരം ഡിസംബറില് ഇന്ത്യന് സാമ്പത്തിക സ്ഥിതിയുടെ അര്‍ദ്ധവാര്‍ഷിക അവലോകനം, പാര്‍ലമെന്റില് വയ്ക്കുകയുണ്ടായി. അര്‍ദ്ധവാര്‍ഷിക അവലോകനത്തില് ധനകാര്യമന്ത്രിതന്നെ സാമ്പത്തികരംഗത്തെ ഒന്‍പതുശതമാനം വളര്‍ച്ച നിലനിര്‍ത്തികകൊണ്ടു പോകുന്നതില് നാനാതരം വെല്ലുവിളികള് കാണുന്നുണ്ട്. ഏറ്റവും പ്രധാന വെല്ലുവിളിയായി അദ്ദേഹം കാണുന്നത് ഇന്ത്യയിലേക്കൊഴുകുന്ന വിദേശമൂലധനം തന്നെയാണ്. വിദേശ മൂലധന പ്രവാഹം ഇന്ത്യന് സമ്പദ് വ്യവസ്ഥയ്ക്ക് പ്രശ്നങ്ങള് സൃഷ്ടിക്കാന് തുടങ്ങിയിട്ട് ഇപ്പോള് മൂന്നുവര്‍ഷമായി. എന്നാല് ഇപ്പോള് മാത്രമാണ് ധനമന്ത്രി ചിദംബരത്തിന് ഇത് ഗൌരവപൂര്‍വ്വം പരിഗണിയ്ക്കേണ്ട ഒരു വിഷയമാണെന്ന് ബോധ്യമായത്. ഇത് സംബന്ധിച്ച് അര്‍ദ്ധവാര്‍ഷിക അവലോകനത്തില് പറയുന്നത് "മൂലധന പ്രവാഹത്തിന്റെ വേഗതയ്ക്കനുസരിച്ച്, ഒഴുകിയെത്തിയ വിദേശമൂലധനത്തെയാകെ ഉള്‍ക്കൊള്ളത്തക്കവിധം സമ്പദ്ഘടനയുടെ ശേഷി വര്‍ദ്ധിച്ചില്ല'' എന്നാണ്. ഇന്ത്യയിലേക്കു കുത്തിയൊഴുകുന്ന വിദേശ മൂലധനം കൈകാര്യം ചെയ്യുന്നതുവഴി റിസര്‍വ്ബാങ്കിന് വന് സാമ്പത്തികബാധ്യതയാണുണ്ടായിക്കൊണ്ടിരിക്കുന്നത്. സാമ്പത്തികരംഗത്ത് കേന്ദ്രസര്‍ക്കാര് ഇപ്പോഴത്തെ നയം തുടര്‍ന്നാല് അത് കേന്ദ്രസര്‍ക്കാരിന്റെ സാമ്പത്തിക സ്ഥിതിയെയാകെ ബാധിക്കുകയും ആത്യന്തികമായി ഒന്‍പതു ശതമാനം വളര്‍ച്ച കൈവരിക്കുക എന്ന ലക്ഷ്യം നേടുക സാധ്യമല്ലാതാവുകയും ചെയ്യും.\nഫിസ്കല് റസ്പോണ്‍സിബിലിറ്റി ആന്റ് ബജറ്റ് മാനേജ്‌മെന്റ് ആക്ട് (FRBM) മുന്നോട്ടുവച്ചിട്ടുള്ള നിബന്ധനകള്‍മൂലം ഇപ്പോള്‍ത്തന്നെ താങ്ങാനാവാത്ത സ്ഥിതിയാണ് പൊതുകടബാധ്യത, പലിശബാധ്യത എന്നീ ഇനങ്ങളിലുള്ളത്. ഒഴകിയെത്തുന്ന വിദേശമൂലധനം കൂടി കൈകാര്യം ചെയ്യേണ്ടിവരുന്നത് സ്ഥിതിഗതികള് കൂടുതല് വഷളാക്കിയിരിക്കുകയാണ്. അന്തര്‍ദേശീയ കമ്പോളത്തിലെ വിലവര്‍ദ്ധനവുമൂലം പെട്രോളിയം രാസവള ഭക്ഷ്യ, സബ്‌സിഡികള് വളരെയധികം ഉയര്‍ന്നിരിക്കുകയാണ്. ഈ ബാധ്യതകള് നിറവേറ്റാനുള്ള സാമ്പത്തിക സ്ഥിതി കേന്ദ്രസര്‍ക്കാരിനില്ലാതായിക്കൊണ്ടിരിക്കുകയാണ്.\nലോകസാമ്പത്തികരംഗത്തു വന്നുകൊണ്ടിരിക്കുന്ന മാറ്റങ്ങളും ഇന്ത്യയിലേക്കു കുത്തിയൊഴുകി വന്നുകൊണ്ടിരിക്കുന്ന വിദേശ മൂലധനപ്രവാഹവും മൂലം രൂപയുമായി താരതമ്യം ചെയ്യുമ്പോള് ഡോളറിന്റെ വില ഇടിഞ്ഞുകൊണ്ടിരിക്കുകയാണ്. ഡോളറിന്റെ വിലയിടിവുമൂലം കയറ്റുമതിയെ ആശ്രയിച്ചുനില്‍ക്കുന്ന ടെക്സറ്റൈല്, ലെതര്, എന്‍ജിനീയറിംഗ്, കെമിക്കല്, സോഫ്റ്റ്വെയര് തുടങ്ങി വിവിധ മേഖലകള് ബുദ്ധിമുട്ടിലോ, പ്രതിസന്ധിയിലോ ആണ്. കയറ്റുമതിയെ ആശ്രയിച്ചുനില്‍ക്കുന്ന വ്യവസായങ്ങളും അവയ്ക്ക് അസംസ്കൃത വസ്തുക്കള് നല്‍കുന്ന വ്യവസായങ്ങളും സ്വാഭാവികമായും പ്രതികൂല കാലാവസ്ഥയെയാണ് അഭിമുഖീകരിക്കുന്നത്.\nഡോളറിന്റെ വിലയിടിവുമൂലം ഇറക്കുമതി കൂടുകയും കയറ്റുമതി കുറയുകയും ചെയ്തുകൊണ്ടിരിക്കുകയാണ്. ഡിസംബര് 2007-ല് ടെക്സ്റ്റൈല് കയറ്റുമതിയില് 22 ശതമാനവും, ഹാന്റിക്രാഫ്റ്റ് കയറ്റുമതിയില് 66 ശതമാനവും, ലെതര് കയറ്റുമതിയില് ഒന്‍പതു ശതമാനവും കുറവു രേഖപ്പെടുത്തി. ഇപ്പോള്‍തന്നെ ഈ മേഖലയില് മുപ്പതു ലക്ഷത്തോളം ആള്‍ക്കാര്‍ക്കു തൊഴില് നഷ്ടപ്പെട്ടു കഴിഞ്ഞു. മാര്‍ച്ച് 2008 ആകുമ്പോള് അത് 80 ലക്ഷമായി ഉയരും എന്നാണ് കണക്കാക്കപ്പെടുന്നത്. വ്യവസായ വളര്‍ച്ചാസൂചിക കഴിഞ്ഞ ഏപ്രില് - സെപ്തംബര് കാലഘട്ടത്തില് 11.1 ശതമാനമായിരുന്നത് 9.2 ശതമാനമായിക്കുറയാന് കാരണമായി. ഇന്ത്യയുടെ വ്യാപാരക്കമ്മി 2007 സെപ്തംബറായപ്പോള്5ബില്യന് ഡോളര് ഉയര്‍ന്ന് 16.8 ബില്യന് ഡോളറായിരിക്കുകയാണ്. ഈ സ്ഥിതിഗതികളും ഇന്ത്യന് സമ്പദ് വ്യവസ്ഥയെ പരുങ്ങലിലാക്കും.\nഉയര്‍ന്നുകൊണ്ടിരിക്കുന്ന സബ്‌സിഡികള് കുറക്കണം എന്ന് പ്രധാനമന്ത്രിതന്നെ വാദിച്ചുകൊണ്ടിരിക്കുകയാണ്. എന്നാല് ഒരുവശത്ത് സബ്‌സിഡി ഇനത്തിലുള്ള ചിലവുകള് വര്‍ദ്ധിക്കുന്നതും മറുവശത്ത് അര്‍ഹിക്കുന്നവര്‍ക്ക് സബ്‌സിഡികള് അനുവദിക്കാന് കഴിയില്ല എന്നു വരുന്നതും കേന്ദ്രസര്‍ക്കാര് സാമ്പത്തികരംഗത്തു തുടര്‍ന്നുവരുന്ന കുത്തക പ്രീണനനയം മൂലമാണ് എന്ന വസ്തുത കാര്യമായി ചര്‍ച്ചചെയ്യപ്പെടുന്നതേയില്ല.\nഓഹരികമ്പോളത്തിലെ നിക്ഷേപങ്ങളില് നിന്നുള്ള ആദായത്തിന് ഏര്‍പ്പെടുത്തിയിരുന്ന നികുതി ഒഴിവാക്കാന് 2004-ല് ധനമന്ത്രി കൈക്കൊണ്ട തീരുമാനം ഇത്തരം നിലപാടിനൊരുദാഹരണമാണ്. ഈ നടപടിയിലൂടെ ഓഹരികമ്പോളത്തിലെ നിക്ഷേപങ്ങള്‍ക്കു ബാധകമായ നികുതി വ്യവസ്ഥയെ മറ്റു രാജ്യങ്ങളില് ഉള്ളതിനേക്കാള് മൂലധന നിക്ഷേപകര്‍ക്ക് അനുകൂലമാക്കുകയുണ്ടായി. തല്‍ഫലമായാണ് ഓഹരിക്കമ്പോളത്തിലേക്ക് വിദേശ സ്ഥാപന മൂലധന നിക്ഷേപകരുടെ അഭൂതപൂര്‍വ്വമായ കടന്നുവരവുണ്ടായതും ഇപ്പോള് അതുകൈകാര്യം ചെയ്യാന് റിസര്‍വ്ബാങ്കും, കേന്ദ്രസര്‍ക്കാരും ബുദ്ധിമുട്ടുന്നതും, ഇതുമൂലമുണ്ടാകുന്ന പണപ്പെരുപ്പവും വിലക്കയറ്റവും നിയന്ത്രിക്കാന് കഴിയാത്തതും. കുത്തകകള്‍ക്കും ചൂതാട്ടക്കാര്‍ക്കും നികുതിയിനത്തിലും മറ്റും ധാരാളം ആനുകൂല്യങ്ങള് നല്‍കുമ്പോള് നാനാതരം പ്രത്യാഘാതങ്ങളാണ് സംഭവിക്കുന്നത്. ഒന്ന് സര്‍ക്കാരിന്റെ വരുമാനത്തില് വന് ഇടിവുണ്ടാകുന്നു. പലപ്പോഴും ഈ നയം വിലക്കയറ്റവും സൃഷ്ടിക്കും. വിലക്കയറ്റം വര്‍ദ്ധിക്കുമ്പോള് സബ്‌സിഡി ഉള്‍പ്പെടെയുള്ള സര്‍ക്കാര് ചിലവുകള് ഉയരും. അങ്ങിനെ ഉയരുന്ന സബ്‌സിഡിയാണ് എല്ലാ പ്രശ്നങ്ങള്‍ക്കും ആധാരമെന്ന് നവലിബറലിസ്റ്റുകള് വാദിക്കും, സബ്‌സിഡി കുറവു ചെയ്യുന്നത് സാധാരണക്കാരെ ദുരിതത്തിലാഴ്ത്തും. സര്‍ക്കാര് വരുമാനം കുറയുകയും ചെലവുകള് കൂടുകയും ചെയ്യുന്നത് സര്‍ക്കാരിന്റെ കാര്‍ഷികമേഖലയുള്‍പ്പെടെയുള്ള നാനാ രംഗങ്ങളിലെ നിക്ഷേപത്തെ പ്രതികൂലമായി ബാധിക്കും. ഇത് ധനമന്ത്രി മുന്നോട്ടുവച്ചിട്ടുള്ള ഒന്‍പതുശതമാനം വളര്‍ച്ച എന്ന ലക്ഷ്യം സാധിതമാക്കാന് പ്രതിബന്ധമായി നില്‍ക്കും.\nസമീപഭാവിയില് സാമ്പത്തികവും സാമൂഹികവുമായ സ്ഥിതി വഷളാക്കാന് സാധ്യതയുള്ള ഒരു മുഖ്യഘടകം ലോകമാകെ സംഭവിച്ചുകൊണ്ടിരിക്കുന്ന ഭക്ഷ്യവസ്തുക്കളുടെ വിലക്കയറ്റവും, ദൌര്‍ലഭ്യവുമായിരിക്കും , ഗോതമ്പ്, അരി, ഭക്ഷ്യഎണ്ണകള്, പാല്, മാംസം തുടങ്ങിയ ഭക്ഷ്യവസ്തുക്കള്‍ക്കെല്ലാം റിക്കാര്‍ഡുവിലയാണ് ഇപ്പോള് ലോകമാകെ അനുഭവപ്പെടുന്നത്. സാമ്പത്തികശാസ്ത്രജ്ഞര് പറയുന്നത് വരുംകാലത്ത് ഭക്ഷ്യവില ഇനിയും കുതിച്ചുയരാനാണ് സാധ്യത എന്നാണ്. സാധാരണക്കാരന്റെ കുടുംബ ബഡ്‌ജറ്റിന്റെ സിംഹഭാഗവും ഇനി ഭക്ഷണ ചിലവുകള്‍ക്കായി നീക്കിവക്കേണ്ടിവരും എന്നാണ് സൂചനകള് കാണിക്കുന്നത്. ജനസംഖ്യാവര്‍ദ്ധന, ഭക്ഷണരീതിയിലെമാറ്റം തുടങ്ങിയ പല കാരണങ്ങളാല് ഭക്ഷ്യവസ്തുക്കളുടെ ആവശ്യം അനുദിനം വര്‍ദ്ധിക്കുകയാണ്. എന്നാല് ഭക്ഷ്യലഭ്യത കുറയുകയുമാണ്. പെട്രോളിനും ഡീസലിനും പകരം ജൈവ-ഇന്ധനങ്ങള് (bio-fuels) ഉല്പാദിപ്പിക്കാന് ഭക്ഷ്യവസ്തുക്കള് ധാരാളമായി ഉപയോഗിച്ചുവരുന്നു. കൂടാതെ കോടിക്കണക്കിന് ഹെക്ടര് കൃഷിയിടങ്ങള് ജൈവ-ഇന്ധന ഉല്പാദനത്തിനായി മാറ്റുകയും ചെയ്തുകൊണ്ടിരിക്കുകയാണ്. വരള്‍ച്ച, വെള്ളപ്പൊക്കം തുടങ്ങിയ പ്രകൃതിക്ഷോഭങ്ങളും ഭക്ഷ്യഉല്പാദനത്തെ ഇപ്പോള് മുന്‍കാലങ്ങളിലേക്കാള് ബാധിക്കുന്നുണ്ട്.\nഇന്ത്യയ്ക്ക് ഈ മാറ്റങ്ങളില് നിന്നും ഒറ്റപ്പെട്ടു നില്‍ക്കാന് കഴിയില്ല. ഇപ്പോള്‍തന്നെ നാനാതരം ഭക്ഷ്യവസ്തുക്കളുടെ വില അഭൂതപൂര്‍വ്വമായി ഇന്ത്യയിലും കുതിച്ചുയര്‍ന്നുകൊണ്ടിരിക്കുകയാണ്. ഫുഡ് ആന്റ് അഗ്രികള്‍ച്ചര് ഓര്‍ഗനൈസേഷന് (FAO) പറയുന്നത് വികസ്വര രാജ്യങ്ങളിലെ സാധാരണക്കാരുടെ ഭക്ഷ്യലഭ്യത കുത്തനെ ഇടിയും എന്നാണ്. ഭക്ഷ്യവസ്തുക്കളുടെ വില 40% വരെ ഈ വര്‍ഷം ഉയര്‍ന്നുകഴിഞ്ഞു, ഗോതമ്പിന്റെ വില 52% മാണ് ഉയര്‍ന്നത്. ലോകത്തെ ഗോതമ്പിന്റെ കരുതല്‍ശേഖരം 1980 നു ശേഷമുള്ള ഏറ്റവും കുറഞ്ഞ നിലയിലാണ്. ഇന്ത്യയാണെങ്കില് ഒരു ഗോതമ്പിറക്കുമതി രാജ്യമായി മാറിക്കഴിഞ്ഞു. പതിനൊന്നാം പദ്ധതിയില് പ്രഖ്യാപിച്ചിരിക്കുന്ന "സമത്വത്തിലൂന്നിയ വളര്‍ച്ച'' (equity based growth) , "എല്ലാവരെയും ഉള്‍ക്കൊള്ളുന്ന വളര്‍ച്ച'' (inclusive growth) തുടങ്ങിയ മുദ്രാവാക്യങ്ങള് ഈ സാഹചര്യത്തില് പൊള്ളയായി മാറാനാണ് സാധ്യത.\nഅന്തര്‍ദേശീയ സാമ്പത്തിക രംഗത്തുനിന്നു വന്നുകൊണ്ടിരിക്കുന്ന റിപ്പോര്‍ട്ടുകളും അങ്കലാപ്പുളവാക്കുന്നവയാണ്. അമേരിക്കന് സമ്പദ്‌വ്യവസ്ഥ സബ്-പ്രൈം വായ്പാരംഗത്ത് ഉടലെടുത്ത പ്രശ്നങ്ങളും അതിന്റെ തുടര് സംഭവങ്ങളും മൂലം ഒരു മാന്ദ്യത്തെ നേരിട്ടുകൊണ്ടിരിക്കുകയാണ്. ഗോള്‍ഡമാന് സാക്സ് ജനുവരി 10, 2008 ലെ ഒരു പഠനത്തില് പറയുന്നത് ലോകത്തെ രണ്ടാമത്തെ സാമ്പത്തിക ശക്തിയായ ജപ്പാന് ഒരു സാമ്പത്തിക മാന്ദ്യത്തിലേക്കു വീഴാന് അമ്പതുശതമാനം സാധ്യതയുണ്ടെന്നാണ്.\nതീവ്രമായ ശ്രമങ്ങള് നടത്തിയില്ലെങ്കില് ലോക സമ്പദ്‌രംഗമാകെ ഒരു മാന്ദ്യത്തിന്റെ പിടിയിലമരും എന്നാണ് ഐക്യരാഷ്ട്രസംഘടന തന്നെ പറയുന്നത്. ലോകസാമ്പത്തികവളര്‍ച്ച 5.2ല് നിന്ന് 4.7 ശതമാനമായി കുറയും എന്നാണ് ഐ.എം.എഫ് പറയുന്നത്. ഇതോടൊപ്പം പെട്രോളിന്റെ വില അഭൂതപൂര്‍വ്വമായി ഉയര്‍ന്ന് ഒരു ബാരലിന് 100 ഡോളറിലെത്തിയിരിക്കുകയാണ്. ലോകസാമ്പത്തികരംഗത്തുണ്ടാകുന്ന ഈ മാറ്റങ്ങള് ഇന്ത്യയെ സ്പര്‍ശിക്കില്ല എന്ന് ആര്‍ക്കും പറയാന് കഴിയില്ല.\nഈയൊരു പശ്ചാത്തലത്തില് പതിനൊന്നാം പദ്ധതിയിലെ ഒന്‍പതുശതമാനം വളര്‍ച്ച എത്രത്തോളം സാധിക്കും എന്നു കണ്ടുതന്നെ അറിയണം. അത് ഏതുവിധേനെയും സാധിച്ചാല്‍തന്നെ സാധാരണ ജനങ്ങളേയും, തൊഴിലാളികളേയും കൂടുതല് ദുരിതത്തിലാക്കിക്കൊണ്ടായിരിക്കും.\n- ജോസ് ടി എബ്രഹാം\nPosted by വര്‍ക്കേഴ്സ് ഫോറം at 11:01 PM 1 comment:\nദക്ഷിണപൂര്‍വേഷ്യാഭൂഖണ്ഡത്തിന്റെ തീരപ്രദേശമാണ് ഇന്തോനേഷ്യന് ആര്‍ച്ചിപെലാഗോ (ദ്വീപസമൂഹം). ആകെ 13, 700 ദ്വീപുകളുള്ള ഈ പ്രദേശത്തെ ഏഴായിരത്തോളം ദ്വീപുകളില് ജനവാസമില്ല. രണ്ടു ലക്ഷത്തോളം ചതുരശ്രകിലോ മീറ്ററാണ് വിസ്തീര്‍ണം. 2002ലെ കണക്ക് പ്രകാരം ജനസംഖ്യ 22കോടിയോളം വരും. മുന്നൂറിലധികം വംശീയവിഭാഗങ്ങളുണ്ട് ഇന്തോനേഷ്യയില്. അവ പൊതുവില് മൂന്ന് പ്രധാന വിഭാഗങ്ങളില്‍പെടുന്നു. ജാവയിലെ അരിയുല്പാദകരും അയല്‍പ്രദേശങ്ങളിലെ മുസ്ലീങ്ങളും ഉള്‍പ്പെടുന്നതാണ് ഒന്നാമത്തെ വിഭാഗം. തീരദേശമുസ്ലീങ്ങളും സുമാത്രയിലെ മലായക്കാരായ മുസ്ലീങ്ങളുമാണ് രണ്ടാംവിഭാഗത്തിലുള്ളത്. ദായക്കുകളും മറ്റ് വംശീയ വിഭാഗങ്ങളുമാണ് മൂന്നാം ഗ്രൂപ്പിലുള്ളത്. ഭാസാ ഇന്തോനേഷ്യയാണ് ഔദ്യോഗികഭാഷ. വേറെ ഇരുന്നൂറ്റിയമ്പത് ഭാഷകള് കൂടി ഈ ദ്വീപസമൂഹങ്ങളില് പ്രചാരത്തിലുണ്ട്. മതവിശ്വാസികളില് എണ്‍പത് ശതമാനത്തിലധികം മുസ്ലീങ്ങളാണ്.\nഹിന്ദു-ബുദ്ധമതങ്ങളാണ് മറ്റുപ്രധാന മതങ്ങള്. മഹാഭൂരിപക്ഷവും മുസ്ലീങ്ങളാണെങ്കിലും ഹിന്ദുമതത്തിന്റെ സ്വാധീനം വ്യാപകമാണ് ഇന്തോനേഷ്യയില്. ബാലിദ്വീപിലാണ് ഈ സ്വാധീനം വളരെ സ്പഷ്ടമായി കാണാവുന്നത്. ഇന്തോനേഷ്യന് കറന്‍സി രുപ്യ ആണ്. എല്ലാ ഇന്തോനേഷ്യന് പേരുകളിലും ഇന്ത്യന് സ്വാധീനം സുവ്യക്തമാണ്. സുകാര്‍ണോ എന്നാല് സുകര്‍ണന് എന്നതിന്റെ ഒരു പാഠഭേദമാണ്. പത്മാവതി, ലക്ഷ്മി, മേഘാവതി എന്നൊക്കെ ഇന്തോനേഷ്യന് മുസ്ലീങ്ങള് പേരിടുന്നത് പരിഷ്കാരമായിട്ടല്ല, അവരുടെ സംസ്കൃതിയുടെ ഭാഗമെന്നനിലയിലാണ്. പത്ത് ശതമാനം ഭൂമിമാത്രമാണ് കൃഷിയോഗ്യമായിട്ടുള്ളത്. അരിയാണ് പ്രധാന കാര്‍ഷികോല്പന്നം. ഉഷ്ണമേഖലാ വൃഷ്ടിദേശങ്ങളോ, അഗ്നിപര്‍വതദേശങ്ങളോ ആണ് ദ്വീപുകളില് മിക്കവയും. ചീനയുമായി ഒന്നാം നൂറ്റാണ്ട് മുതല് വാണിജ്യബന്ധമുള്ള പ്രദേശമാണ് ഇത്. ഇന്ത്യയില്‍നിന്ന് ചോളരാജാക്കന്മാരും മറ്റും വളരെ മുമ്പ് തന്നെ സുമാത്ര, ശ്രീവിജയ തുടങ്ങിയ ഇന്തോനേഷ്യന് പ്രദേശങ്ങള് കൈവശപ്പെടുത്തിയതിന് ചരിത്രരേഖകളുണ്ട്. ഇന്ത്യന് കച്ചവടക്കാരിലൂടെയാണത്രേ ഇന്തോനേഷ്യയില് ഇസ്ലാം പ്രചരിച്ചത്. പതിമൂന്നാം നൂറ്റാണ്ടിലാണിതാരംഭിക്കുന്നത്. ക്രമേണ ഇസ്ലാം വ്യപകമായി പ്രചരിക്കുകയും ഇപ്പോള് രാജ്യത്തിന്റെ ഔദ്യോഗികമതമായിത്തീരുകയും ചെയതു. ലോകത്തില് ഏറ്റവുമധികം മുസ്ലീം ജനജനസംഖ്യയുള്ള രാജ്യമാണ് ഇന്തോനേഷ്യ. രണ്ടാംസ്ഥാനം ഇന്ത്യക്കാണ്. പതിനാറാം നൂറ്റാണ്ടിലാണ് യൂറോപ്യന് അധിനിവേശം ആരംഭിക്കുന്നത്. പതിനേഴാം ശതകം മുതല് 1942വരെ ഡച്ച് ആധിപത്യമായിരുന്നു. ആ വര്‍ഷം ജാപ്പനീസ് ആക്രമണമുണ്ടായി. 1945ല് സുകാര്‍ണോ ഇന്തോനേഷ്യയുടെ സ്വാതന്ത്ര്യം പ്രഖ്യാപിച്ചു.\nചരിത്രത്തില് ഘാതകന്മാരുടെ പട്ടികയിലാണ് സുഹാര്‍തോവിന്റെ സ്ഥാനം. മറ്റെല്ലാ ഘാതകന്മാരെയും പോലെ സങ്കുചിതദേശീയതയായിരുന്നു അയാളുടേയും ആയുധം. സോഷ്യലിസത്തോടും, തൊഴിലാളിവര്‍ഗത്തോടുമുള്ള വിരോധം, ന്യൂനപക്ഷങ്ങള്‍ക്കെതിരായ വ്യാജപ്രചാരവേല, പട്ടാളശക്തിയിലുള്ള അമിതമായ വിശ്വാസം, കടുത്ത വര്‍ഗീയത, വംശീയവികാരം ആളിക്കത്തിക്കല് തുടങ്ങി ലോകത്തെങ്ങും ഫാസിസ്റ്റുകള് ഉപയോഗിക്കാറുള്ള എല്ലാ ഹീനതകളും ഘാതകന്മാരില് അധമനായ ഈ ഏകാധിപതിയും ഉപയോഗിച്ചിട്ടുണ്ട്. തെരഞ്ഞെടുപ്പുകള് കേവലം പ്രഹസനമാക്കി മാറ്റുകയും ഇതുവഴി ജനാധിപത്യമെന്ന മഹനീയമായ ആശയത്തെ വികൃതമാക്കുകയും ചെയ്തു. ഈ ഹീനതകള്‍ക്കെ ല്ലാം അയാള്‍ക്ക് കൂട്ട് നിന്നത്, ജനാധിപത്യത്തിന്റെ പേരില് വാതോരാതെ സംസാരിക്കുകയും, മുതലക്കണ്ണീരൊഴുക്കുകയും ചെയ്യുന്ന അമേരിക്കന് ഐക്യനാടുകളും.\n2008 ജനുവരി 27ന് സുഹാര്‍തോ മരിച്ചപ്പോള് ലോകത്തിലെ കുപ്രസിദ്ധരായ ഘാതകന്മാരിലൊരാളാണ് മരിച്ചത്. ആംനസ്‌റ്റി ഇന്റര്‍നാഷണല് മുതല്, ലോകത്തിലെ ഏറ്റവും വലിയ സര്‍ച്ച് മെഷീനുകള്‍വരെ ഇയാളെ ഏറ്റവും വലിയ ഘാതകന്മാരുടെ കൂട്ടത്തിലാണ് പെടുത്തിയിരിക്കുന്നത്. ഹിറ്റ്ലറുടെ, മുസ്സോളിനിയുടെ, ഫ്രാങ്കോവിന്റെ, ഈദി അമീന്റെ, ഫെര്‍ഡിനാഡ് മാര്‍ക്കോസിന്റെ, അനേകം അമേരിക്കന് പ്രസിഡണ്ടുമാരുടെ കൂട്ടത്തില് സുഹാര്‍തോവിന് വലിയ സ്ഥാനം നല്കിയിട്ടുണ്ട്. പക്ഷേ, ഇത്, ഏതെങ്കിലും സൃഷ്‌ട്യുന്മുഖമായ പ്രവര്‍ത്തനത്തിന്റെ പേരിലല്ല, ഹീനമായ മനുഷ്യപാതകങ്ങളുടെ പേരിലാണ്. സുഹാര്‍തോ മരിച്ചപ്പോള്, അയാളുടെ പേരില് കണ്ണീരൊഴുക്കുകയാണ് അമേരിക്ക ചെയ്തത്. അയാള് ജീവിച്ചിരിക്കുമ്പോഴാവട്ടെ, മരണമടഞ്ഞപ്പോഴാവട്ടെ, ഒരിക്കലെങ്കിലും അയാളുടെ കിരാതപ്രവര്‍ത്തനങ്ങള്‍ക്ക് തടയിടാന് അമേരിക്കന് ഭരണാധികാരികള് ചെറുവിരലനക്കിയിട്ടില്ല.\nവാഷിങ്ടണ് ഇന്തോനേഷ്യയില് ഫലപ്രദമായി ഇടപെട്ടത് 1998 ല് മാത്രമാണ്. അന്നാവട്ടെ അമേരിക്കയുടെ പ്രസിഡന്റ് ബില് ക്ലിന്റണ് ആയിരുന്നു. ക്ലിന്‍ണ് സുഹാര്‍തോവിനോട് ഫോണ് മുഖേന ആവശ്യപ്പെട്ടത് ഐ എം എഫിന്റെ നിബന്ധനകള് പരിപൂര്‍ണമായി നടപ്പാക്കണമെന്നത്രേ. സുഹാര്‍തോ എപ്പോഴും ചെയ്തുകൊണ്ടിരുന്നത് അതായിരുന്നു. സാമ്രാജ്യത്വത്തിന് വഴങ്ങി, സ്വന്തം സമ്പദ്‌വ്യവസ്ഥയെ പൂര്‍ണമായും സാമ്രാജ്യാനുകൂലവും സ്വകാര്യമൂലധനത്തിന്റെ ദാസ്യവേലചെയ്യുന്നതുമാക്കിത്തീര്‍ക്കുകയായിരുന്നു. പൊതുമേഖലാ സ്ഥാപനങ്ങളെല്ലാം സ്വകാര്യവത്കരിക്കുകയായിരുന്നു. സുകാര്‍ണോവിന്റെ കാലത്തെ നാമമാത്രമായ സാമൂഹ്യനീതിപോലും അയാള് ഇല്ലായ്മ ചെയ്തു. സുഹാര്‍തോവിന്റെ പതനം ആസന്നമാണെന്ന് യു എസ് ചാരവലയത്തിന് പൂര്‍ണമായ അറിവുണ്ടായിരുന്ന കാലത്തുപോലും, മനുഷ്യാവകാശങ്ങള് ചവിട്ടിമെതിക്കുന്ന നയങ്ങള് തിരുത്തണമെന്ന് ഒരു പാശ്ചാത്യ ശക്തിയും അയാളോട് ആവശ്യപ്പെട്ടില്ല. തനിക്കാവുന്നിടത്തോളം അയാള് ഇന്തോനേഷ്യന് ജനതയെ നശിപ്പിച്ചു. 1965ലെ കൂട്ടക്കൊലകളിലും, 1969ല് പശ്ചിമ പാപുവ പിടിച്ചടക്കുന്നതിലും 1975 ല് കിഴക്കന് തിമോറിനെ ആക്രമിക്കുന്നതിലും 1983-84 ലെ ദുരൂഹകൊലപാതകങ്ങളിലുമെല്ലാം അമേരിക്കന് ഭരണകൂടവും ലോകസാമ്രാജ്യശക്തികളും സുഹാര്‍തോവിനോടൊപ്പം നിന്നു. അപ്പോഴൊക്കെ സ്വാതന്ത്യപ്രഖ്യാപനരേഖയിലൂടെ സ്ഥാപിതമായ അമേരിക്കന്‍ജനാധിപത്യം അയാളുടെ ഇഷ്ടതോഴനും സുഹൃത്തുമായി നിലകൊണ്ടു.\nഎന്താണ് ഇതിന് കാരണം? ഈ മനുഷ്യാധമന്റെ ഹീനതയുടെ ആഴവും പരപ്പും അറിയുന്നതിന് അയാളുടെ ജീവിതത്തിലൂടെ ഒന്ന് കണ്ണോടിക്കേണ്ടതുണ്ട്. ഏകാധിപതികള് എങ്ങനെ ഉണ്ടാവുന്നുവെന്ന്, സാമ്രാജ്യത്വം അതിനെ എങ്ങനെ സഹായിക്കുന്നുവെന്ന് മനസ്സിലാക്കുന്നതിന് ഇതാവശ്യമാണ്.\nമധ്യജാവയിലെ ഒരു ഗ്രാമത്തില് 1921 ജൂണ് 8നാണ് സുഹാര്‍തോ ജനിക്കുന്നത്. ജനനം കര്‍ഷകകുടുംബത്തിലായിരുന്നുവെങ്കിലും താരതമ്യേന നല്ല വിദ്യാഭ്യാസമാണ് അയാള്‍ക്ക് ലഭിച്ചത്. എന്നാല് അയാളുടെ കുട്ടിക്കാലം ദുരൂഹവും വൈഷമ്യങ്ങള് നിറഞ്ഞതുമായിരുന്നുവെന്ന് , വിവരണങ്ങള് കാണിക്കുന്നു. അമ്മയുടെ പേര് സുകിരേ, അച്ഛന് കെര്‍തോ സുധീരോ. അവര് പിണങ്ങിപ്പിരിഞ്ഞിരുന്നുവെന്ന് ചിലവിവരണങ്ങള് പറയുമ്പോള് സുകിരോവില് സുധീരോവിനുണ്ടായ അവിഹിതസന്താനമാണ് സുഹാര്‍തോവെന്ന് മറ്റു ചില വിവരണങ്ങള് പറയുന്നു. തന്തയില്ലാത്തവനെന്ന് കാണിക്കാനൊന്നുമായിരുന്നില്ല, അത്. രാഷ്ട്രീയത്തില് ഒട്ടും താല്പര്യമില്ലാതെയാണ് സുഹാര്‍തോ വളര്‍ന്നുവന്നത്. കോളണിവിരുദ്ധസമരത്തിലോ, ദേശീയവിമോചനത്തിലോ തെല്ലും താല്പര്യം പ്രകടിപ്പിച്ചിരുന്നില്ല, സുഹാര്‍തോ. സമകാലികനായ സുകാര്‍ണോവാകട്ടേ, ചെറുപ്പത്തിലേ ദേശീയബോധത്താല് ആവേശഭരിതനായിരുന്നു. സുഹാര്‍തോവിന് ഡച്ച് തുടങ്ങിയ കോളണി മേധാവികളുടെ ഭാഷയും അറിയില്ലായിരുന്നു. 1940ല് ഡച്ച് സൈന്യത്തില് (റോയല് നെതര്‍ലാന്‍ഡ്‌സ് ഈസ്റ്റിന്‍ഡീസ് ആര്‍മി) ചേര്‍ന്നതിനെ തുടര്‍ന്ന് സുഹാര്‍തോ ഡച്ച് ഭാഷ പഠിച്ചു. കുറച്ച് കാലം ഒരു ബാങ്കില് ജോലി ചെയ്തതിന് ശേഷമാണ് അയാള് സൈന്യത്തില് ചേര്‍ന്നത്. രണ്ടാം ലോകമഹായുദ്ധത്തിന്റെ ഫലമായി കൂടുതല് സൈനികരെ ആവശ്യമായി വന്ന പശ്ചാത്തലത്തില് സുഹാര്‍തോവിന് സൈന്യത്തില് ഉയരാന് സാധിച്ചു. ഡച്ച് സൈനികവിദ്യാഭ്യാസം നേടാനും നെതര്‍ലാന്‍ഡ്‌സ് അധികാരികളെ പ്രീണിപ്പിക്കാനും അയാള്‍ക്ക് കഴിഞ്ഞു. ഇന്തോനേഷ്യക്കെതിരായി ജാപ്പനീസ് ഭീഷണി നിലനിന്നിരുന്നതിനാല് പരമാവധി ദേശീയയൌവനത്തെ തങ്ങളുടെ സാമ്രാജ്യാജ്യം നിലനിര്‍ത്തുന്നതിന് വേണ്ടി ഉപയോഗിക്കുകയെന്ന ഡച്ച് നയത്തിന്റെ ഗുണഫലങ്ങള് അറിയാതെ സുഹാര്‍തോവിനെ വാര്‍ത്തെടുക്കുകയായിരുന്നു.\nക്രമേണ അയാള് സൈന്യത്തിലുയര്‍ന്നു വന്നു. സ്വന്തമായ ഏതെങ്കിലും പ്രതിഭയുടെ ഫലമൊന്നുമായിരുന്നില്ല, യുദ്ധാവസ്ഥയുടെ സൌകര്യം മാത്രമായിരുന്നു സുഹാര്‍തോവിനെ വാര്‍ത്തെടുത്തത്. ഡച്ച് സൈന്യത്തില് സാര്‍ജന്റായിരുന്ന സുഹാര്‍തോ, ഡച്ച് സൈന്യം പരാജയപ്പെട്ടതിനെ തുടര്‍ന്ന് ജാപ്പനീസ് പക്ഷത്ത് ചേരുകയും, ജാപ്പ് പൊലീസിന്റെ ഇന്റലിജന്‍സ് വിഭാഗത്തില് ജോലി നേടുകയും ചെയ്തു. പിന്നീടയാള് ജാപ്പനുകൂല മിലിഷ്യയില് ചേര്‍ന്നു പ്രവര്‍ത്തിച്ചു. ഇന്തോനേഷ്യന് യുവാക്കളില് ഡച്ച് വിരുദ്ധദേശീയവികാരം സൃഷ്ടിക്കുന്നതിനാണ് ഈ മിലിഷ്യ പ്രാധാന്യം നല്കിയിരുന്നത്. ഈ ഡച്ച് വിരുദ്ധദേശീയവികാരം ജാപ്പനുകൂലമായിരിക്കാന് അവര് പ്രത്യേകം ശ്രദ്ധിച്ചിരുന്നു. ഈ പരിശീലനത്തില്‍നിന്നാണ് ദേശീയസൈനികപ്രത്യയ ശാസ്ത്രം സുഹാര്‍തോവില് രൂപപ്പെടുന്നതെന്ന് അയാളുടെ ജീവചരിത്ര രചയിതാക്കള് അഭിപ്രായപ്പെടുന്നു. കടുത്ത പരിശീലനത്തിലൂടെ വളരെ കടുത്ത സൈനിക മനോഭാവം യുവാക്കളില് വളര്‍ത്തിയെടുക്കാന് ജാപ്പ് പരിശീലകര്‍ക്ക് കഴിഞ്ഞു. സുഹാര്‍തോ അവരുടെ ഒരു വാര്‍പ്പ് മാതൃകയായിരുന്നു. ചിരിച്ചുകൊണ്ട് കൊല്ലുന്ന മാതൃക.\nരണ്ടാം ലോകമഹായുദ്ധത്തില് ജപ്പാന് പരാജയപ്പെട്ടു. ഇത് ദേശീയവാദികള്‍ക്ക് അനുകൂലമായ അവസരം പ്രദാനം ചെയ്തു. ദേശീയവിമോചനത്തിന് വേണ്ടി ഡച്ചുകാര്‍ക്കും പിന്നീട് ജാപ്പ് മേധാവിത്വത്തിനും എതിരെ പോരാടിയ സുകാര്‍ണോവിനും മുഹമ്മദ് ഹത്തയ്ക്കും നല്ലൊരവസരമായിരുന്നു ഇത്. അവര് ഇന്തോനേഷ്യയുടെ പൂര്‍ണസ്വാതന്ത്ര്യം പ്രഖ്യാപിച്ചു. ഇന്തോനേഷ്യന് ദേശീയവിപ്ലവം ആരംഭിച്ചതായി അവര് അറിയിച്ചു. സുകാര്‍ണോവിന്റെ പഞ്ചശീലതത്വങ്ങളിലധിഷ്ഠിതമായ ഒരു ഇന്തോനേഷ്യന് റിപബ്ലിക്ക് രൂപീകൃതമായി. ദേശീയ ഐക്യം, സ്വതന്ത്ര പരമാധികാര റിപബ്ലിക്കുകളുടെ സമുച്ചയത്തില് ഒന്ന് എന്ന വിശ്വാസത്തിലധിഷ്ഠിതമായ സാര്‍വദേശീയബോധം, പ്രാതിനിധ്യ ജനാധിപത്യം, സാമൂഹികനീതി (മാര്‍ക്സിസത്തിന്റെ സ്വാധീനമാണിവിടെ കാണുന്നത്), സെക്യൂലറിസത്തിലധിഷ്ഠിതമായ ആസ്തികത എന്നിവയായിരുന്നു പഞ്ചശീലതത്വങ്ങള്. പക്ഷേ, സ്വതന്ത്ര ഇന്തോനേഷ്യയെ ലോകം അംഗീകരിക്കുന്നതിന് സൈനിക നടപടി ആവശ്യമായി വന്നു. ഇവിടെയും അവസരം സുഹാര്‍തോവിനെ തേടിയെത്തുകയായിരുന്നു. സൈനിക കുതന്ത്രങ്ങളില് പരിശീലനം നേടിയിരുന്ന സുഹാര്‍തോ ഈ അവസരം ശരിക്കും മുതലാക്കി. ജാപ്പ് സൈന്യത്തെ തുടച്ചു നീക്കുന്നതിനും സംഘര്‍ഷത്തിനിടയില് ദ്വീപസമൂഹത്തിലെ അവശേഷിച്ച സ്വത്ത് കൈവശപ്പെടുത്താനുള്ള ഡച്ച് ശ്രമങ്ങളേ പരാജയപ്പെടുത്തുന്നതിനും ദേശീയപ്രസ്ഥാനത്തിന്റെ സഹായത്തോടെ സൈന്യത്തിന് കഴിഞ്ഞു. ഇതില് പങ്കെടുത്തതിനാല്, ഇന്തോനേഷ്യന് വിപ്ലവസൈന്യത്തില് (People's Security Body - BKR) ഉമര്‍സലാമത്തിന്റെ ഡെപ്യൂട്ടിയായി സുഹാര്‍തോവിന് നിയമനം ലഭിച്ചു. ശിഥിലമായ ദേശീയ സൈനികഘടകങ്ങളെ സംയോജിപ്പിക്കുന്നതിന്, ഇതിനകം തനിക്ക് ലഭിച്ച സൈനികാനുഭവങ്ങള് പ്രയോജനപ്പെടുത്താന് സുഹാര്‍തോവിന് കഴിഞ്ഞു. ഈ സേവനങ്ങള് പരിഗണിച്ച് അയാളെ പത്താം ബറ്റാലിയന്റെ മേജറായി സ്ഥാനക്കയറ്റം നല്കി നിയമിച്ചു.\nഎന്നാല് രണ്ടാം ലോകമഹായുദ്ധത്തിന് ശേഷമുണ്ടായ സംഭവങ്ങള് അപ്രതീക്ഷിതമായിരുന്നു. പഴയ സ്ഥിതിഗതികളിലേക്ക് ലോകം തിരിച്ചുപോവണമെന്ന നിശ്ചയം (status quo ante bellum) ഡച്ചുകാര് ദുരുപയോഗപ്പെടുത്താന്‍ശ്രമിച്ചു. ഇന്തോനേഷ്യ വീണ്ടും ഡച്ച് വരുതിയിലാക്കാനുള്ള ശ്രമത്തിനെതിരെ ദേശീയപ്രസ്ഥാനം ശക്തമായ നിലപാടെടുത്തു. ഇത് ഡച്ച് സൈന്യവും ഇന്തോനേഷ്യന് സൈന്യവുമായുള്ള ഏറ്റുമുട്ടലിലെത്തുകയും ഈ ഏറ്റുമുട്ടലില് സുഹാര്‍തോവിന് വലിയ അവസരങ്ങള് ലഭിക്കുകയും ചെയ്തു. 1946 മെയ് 17ന് നടന്ന വലിയ ഒരു ഡച്ച് മുന്നേറ്റത്തെ തടയാന് സുഹാര്‍തോവിന് കഴിഞ്ഞു; ഇത് വഴി സ്വന്തം സൈന്യാധിപനായ സുനാര്‍തോ കുസുമോദിര്‍ജോവിന്റെ പ്രീതി നേടിയെടുത്തു. സുനാര്‍തോ അയാളെ ദേശീയസൈ നികഘടനയുടെ രൂപരേഖകള് എഴുതിയുണ്ടാക്കാന് ചുമതലപ്പെടുത്തി. അവസരങ്ങള് മുതലെടുക്കാനുള്ള സുഹാര്‍തോവിന്റെ ശ്രമങ്ങള്‍തുടര്‍ന്നു. ഈ ഘട്ടത്തില് അവീന് കള്ളക്കടത്തുകാരുമായി സുഹാര്‍തോ ബന്ധപ്പെട്ടിരുന്നതായി ചില വിവരണങ്ങള് പറയുന്നുണ്ട്.\n1947-ല് ഇന്തോനേഷ്യ പിടിച്ചടക്കുന്നതിന് ഡച്ചുകാര് വീണ്ടും ശ്രമിച്ചു.1948-ല് ഇന്തോനേഷ്യന് സൈന്യം സമ്പൂര്‍ണമായി പരാജയപ്പെടുകയും ദേശീയ നേതാക്കളായ സുകാര്‍ണോവും ഹത്തയും മറ്റും ഡച്ചുകാരുടെ തടവിലാവുകയും ചെയ്തു. തുടര്‍ന്ന് നടന്ന ഗറില്ലായുദ്ധമുറകള് ഒരളവോളം ഇന്തോനേഷ്യന് ആത്മവിശ്വാസം വളര്‍ത്തുന്നതിന് സഹായകമായി. ദേശീയ നേതൃത്വത്തിന്റെ നിര്‍ണായകമായ പിന്തുണയില്ലാതെ ഗറില്ലാ സമരം നടക്കുകയില്ലായിരുന്നു. ഇത് ജനങ്ങളില് ഡച്ച് വിരുദ്ധപ്രതിരോധത്തിനുള്ള ആവേശം സൃഷ്ടിച്ചു. ഓരോ നടപടിയും തന്റെ യശസ്സുയര്‍ത്തുവാനുള്ള ഉപാധിയാക്കുന്നതില് സുഹാര്‍തോ വിജയിച്ചു. ഐക്യരാഷ്ട്രസഭ ഇടപെട്ടതിനെ തുടര്‍ന്ന് ഡച്ചുകാര് സംഭാഷണത്തിന് സന്നദ്ധമാവുകയും സംഭാഷണങ്ങല് ആരംഭിക്കുകയും ചെയ്തതോടെ സുഹാര്‍തോ സമാധാനസംഭാഷണങ്ങളില് താല്പര്യമെടുക്കാന് തുടങ്ങി. പക്ഷേ, സുഹാര്‍തോവിന്റെ മനസ്സിലിരിപ്പനുസരിച്ചുള്ള തീരുമാനമല്ല സമാധാന സംഭാഷണത്തിന്റെ ഫലമായുണ്ടായത്.\nഏതായാലും 1950-മുതല് സുക്കാര്‍ണോവിന്റെ കീഴില് സേവനം നടത്താന് സുഹാര്‍തോ തീരുമാനിച്ചു. സുകാര്‍ണോവിന്റെ ഭരണത്തെ എല്ലാ ഇന്തോനേഷ്യന് ജനവിഭാഗങ്ങളും അംഗീകരിച്ചിരുന്നില്ല. വിവിധ ദേശീയതകളും ജനവിഭാഗങ്ങളും ഇടകലര്‍ന്ന ഇന്തോനേഷ്യയില് ഏതെങ്കിലുമൊരു ദേശീയവിഭാഗത്തില്‍പെട്ട ഒരു നേതാവിന് അംഗീകാരം ലഭിക്കുക എളുപ്പമല്ല. അനേകം കലാപങ്ങളുണ്ടായി. കേണല് ആണ്ടി അസീസ് എന്ന സൈനികന്റെ നേതൃത്വത്തില് നടന്ന കലാപം വളരെ ശക്തമായിരുന്നു. ഈ കലാപം അടിച്ചമര്‍ത്തുന്നതിന് നിയോഗിക്കപെട്ട സുഹാര്‍തോ പിന്നീട് തന്റെ വിശ്വസ്താനുയായിയായി മാറിയ ബി ജെ ഹബീബിയുമായി പരിചയപ്പെട്ടു. ഹബീബി സുഹാര്‍തോവിന്റെ കീഴില് വൈസ് പ്രസിഡന്റും സുഹാര്‍തോവിന്റെ പതനത്തിന് ശേഷം പ്രസിഡന്റുമായിരുന്നിട്ടുണ്ട്. മറ്റുകലാപങ്ങളെ നേരിടാനും സുഹാര്‍തോ നിയോഗിക്കപ്പെട്ടു. 1954നും 1959നും ഇടയില് ബ്രിഗേഡിയര് ജനറല് സുഹാര്‍തോ രാജ്യത്തെ ഏറ്റവും പ്രധാനസൈനികവിഭാഗമായ ദീപോനിഗേറോ കമാന്‍ഡിന്റെ തലവനായി പ്രവര്‍ത്തിച്ചു. മധ്യജാവ, യോഗ്യകര്‍ത്താ പ്രവിശ്യകളുടെ ചുമതലയാണ് ഈ സൈനികവിഭാഗത്തിനുണ്ടായിരുന്നത്. ഈ കാലത്ത് അയാള് മധ്യജാവയിലെ പ്രമുഖ വാണിജ്യകുടുംബങ്ങളായ ലീം സിയോ ലിയോങ്ങ്, ബോവ് ഹസന് തുടങ്ങിയവയുമായി പരിചയം നേടുകയും അനവധി വാണിജ്യസംരംഭങ്ങളില് പങ്കാളിയാവുകയും ചെയ്തു. 1959ല് സുഹാര്‍തോവിന്റെ പേരില് കള്ളക്കടത്തു കുറ്റം ആരോപിക്കപ്പെട്ടു. എന്നാല് ജനറല് സുബ്രതോ എന്ന സര്‍വ സൈന്യാധിപന് സുഹാര്‍തോവിന്റെ രക്ഷയ്ക്കെത്തി. അയാളെ പട്ടാളക്കോടതിയുടെ വിചാരണയ്ക്ക് വിധേയമാക്കുന്നതിന് പകരം പടിഞ്ഞാറന് ജാവയിലെ ബാന്ദൂങ്ങിലുള്ള സൈനികവിദ്യാഭ്യാസ സ്ഥാപനത്തിലേക്ക് സ്ഥലം മാറ്റി. എല്ലാ ഏകാധിപതികളെയും പോലെ അയാളും കുറ്റകൃത്യങ്ങളിലേര്‍പ്പെടുകയും ശിക്ഷകളില്‍നിന്ന് രക്ഷപ്പെടുകയുമായിരുന്നു.\n1962-ല് ഇയാള്‍ക്ക് മേജര് ജനറലായി സ്ഥാനക്കയറ്റം കിട്ടി. തുടര്‍ന്ന് അയാള് സുപ്രധാനമായ മാന്റലാ കമാന്‍ഡിന്റെ അധിപതിയായി. എല്ലാ സൈനിക വിഭാഗങ്ങളുടെയും സംയുക്തമായ ആസ്ഥാനമായിരുന്നു ഇയാളുടെ വരുതിയിലായത്. ഈ അധികാരത്തോടെ നെതര്‍ലാന്റിന്റെ കൈവശമായിരുന്ന നെതര്‍ലാന്റ്സ് ന്യൂഗിനിയയിലേക്ക് (പാപ്പുവാപ്രദേശം) ഈ സൈനികവിഭാഗം ആക്രമണം സംഘടിപ്പിച്ചു. ഈ പ്രദേശം സ്വാതന്ത്ര്യം പ്രഖ്യാപിക്കുകയും സ്വന്തമായ പതാക പറപ്പിക്കുകയും ചെയ്തതിനുള്ള ശിക്ഷയായിരുന്നു ഇത്. ഇതിന് അമേരിക്കന് സഹായവും ലഭിച്ചു. ഇന്തോനേഷ്യ സോവിയറ്റ് പാളയത്തിലേക്ക് പോവാതിരിക്കുന്നതിനുള്ള മുന് കരുതലെന്ന നിലയിലാണ് അമേരിക്ക ഇന്തോനേഷ്യയെ സഹായിച്ചത്. അമേരിക്കയുടെ നയതന്ത്ര ഇടപെടലുകളുടെ ഫലമായി നെതര്‍ലാന്റ്സ് ന്യൂ ഗിനിയ ഇന്തോനേഷ്യയുമായി ചേര്‍ക്കപെട്ടു. ഈ വിജയത്തോടെ സുഹാര്‍തോ മര്‍മപ്രധാനമായ കോസ്‌ട്രാഡിന്റെ തലവനായി നിയമിതനായി. ജക്കാര്‍ത്ത ആസ്ഥാനമായ ഒരു സൈനികവിഭാഗമായിരുന്നു ഇത്.\nഇതിനിടയില് ഇന്തോനേഷ്യന് സൈന്യത്തില് വിള്ളലുകളുണ്ടായി. സൈന്യം ഇടതുപക്ഷമായും വലതുപക്ഷമായും വേര്‍പിരിഞ്ഞു. സ്വാഭാവികമായും സുഹാര്‍തോ വലതുപക്ഷ ക്യാമ്പിലായിരുന്നു.രാജ്യം കമ്യൂണിസ്‌റ്റുകാരുടെ വരുതിയിലാവുന്നുവെന്ന ആരോപണം വ്യാപകമായി വരികയായിരുന്നു. രാജ്യത്തിന്റെ വിവിധഭാഗങ്ങളില് നടന്ന ആക്രമണങ്ങള് കാരണം, ദൃഢമായ തീരുമാനങ്ങളെടുക്കാന് സുകാര്‍ണോ പ്രേരിതനായി . മാത്രമല്ല, ഇതിനിടയില് പാശ്ചാത്യ നയതന്ത്രജ്ഞരും മാധ്യമങ്ങളും സുകാര്‍ണോവിനെ ഏകാധിപതിയായി വിശേഷിപ്പിക്കാന് തുടങ്ങിയിരുന്നു. 1962 ജൂലായില് ഇന്തോനേഷ്യന് പാര്‍ലമെന്റായ മജലിസീ രഖ്യാഥ് സുകാര്‍ണോവിനെ ആജീവനാന്ത പ്രസിഡന്റായി പ്രഖ്യാപിച്ചു. ബ്രിട്ടീഷ് പിന്തുണയോടെ ഇന്തോനേഷ്യന് താല്പര്യങ്ങള്‍ക്കെതിരായ മലേഷ്യന് ഫെഡറേഷനുണ്ടാക്കാനുള്ള നീക്കത്തെ സുക്കാര്‍ണോ പ്രതിരോധിച്ചു. അമേരിക്കയുള്‍പ്പെടെ പാശ്ചാത്യശക്തികള് തന്റെ പരിഷ്കാര നടപടികള്‍ക്കെതിരായി നീങ്ങുകയാണെന്ന് മനസ്സിലാക്കിയ സുകാര്‍ണോ സ്വാഭാവികമായും ഇടതുപക്ഷ വിഭാഗങ്ങളുടെ പിന്തുണനേടുന്നതിനുള്ള നടപടികള് സ്വീകരിച്ചു. പഞ്ചശീലങ്ങളിലെ സാമൂഹിക നീതി നടപ്പാക്കുന്നതിനുള്ള ചിലനടപടികള് കൈക്കൊള്ളാന് തുടങ്ങി. ഇത് കമ്യൂണിസ്‌റ്റ് പക്ഷപാതമായി ആരോപിക്കപ്പെട്ടു. സാമാന്യം വലിയ ഒരു കമ്യൂണിസ്‌റ്റ് പാര്‍ടിയാണ് ഇന്തോനേഷ്യയിലുണ്ടായിരുന്നത്. ഈ ഘട്ടത്തിലാണ് 1965 സപ്തംബര് 30ന് ആറ് വലതുപക്ഷ സൈനികര് വധിക്കപ്പെട്ടത്. കിഴക്കന് ജക്കാര്‍ത്തയിലെ ലുബാങ് ബുവായ എന്ന പ്രദേശത്താണ് ഈ കൊല നടന്നത്. ഇത് കമ്യൂണിസ്‌റ്റ് ഗൂഢാലോചനയുടെ ഫലമാണെന്നും കമ്യൂണിസ്‌റ്റുകാരെ വെച്ചുപൊറുപ്പിക്കരുതെന്നും ആക്രോശിക്കപ്പെട്ടു.\nപിന്നീട് സുഹാര്‍തോവിന്റെ ഊഴമായിരുന്നു. അയാള് സൈനികരെ കമ്യൂണിസ്‌റ്റ് പാര്‍ടി പ്രവര്‍ത്തകര്‍ക്കും അനുഭാവികള്‍ക്കും എതിരെ വേട്ട നായ്ക്കളെപ്പോലെ അഴിച്ചു വിട്ടു. കമ്യൂണിസ്‌റ്റുകാരെ കൊല്ലാന് തയാറുള്ള എല്ലാ സംഘങ്ങള്‍ക്കും എല്ലാ വിധപ്രോത്സാഹനങ്ങളും സൈന്യത്തിന്റെ ഭാഗത്തുനിന്ന് കിട്ടി. സുമാത്ര, ബാലി, കിഴക്കന് ജാവ എന്നിവിടങ്ങളില് കേന്ദ്രീകരിച്ചാണ് കൂട്ടക്കൊലനടന്നത്. കമ്യൂണിസ്‌റ്റുകളെ കശാപ്പ് ചെയ്യാന് മുസ്ലീങ്ങളോടാഹ്വാനം ചെയ്തു. ബാലിയിലെ ഹിന്ദുക്കളെയും അയാള് ആക്രമണോത്സുകരാക്കി. 1966 ആയപ്പോഴേക്ക് അഞ്ച് ലക്ഷം ഇന്തോനേഷ്യക്കാര് കൊലയ്ക്കിരയായെന്ന് കണക്കാക്കപ്പെടുന്നു. അമേരിക്കന് ചാരസംഘടനയും ലോകത്തെ ഏറ്റവും വലിയ കമ്യൂണിസ്‌റ്റ് വിരുദ്ധപ്രവര്‍ത്തനങ്ങളുടെ ആസൂത്രകരുമായ സി ഐ എ പറയുന്നത് ഇരുപതാം നൂറ്റാണ്ടിലെ ഏറ്റവും ഹീനമായ മനുഷ്യക്കശാപ്പുകളിലൊന്നാണിതെന്നാണ്. 1990-ല് അമേരിക്കന് നയതന്ത്രജ്ഞര് ഇത്രകൂടി പ്രഖ്യാപിച്ചു, തങ്ങള് അയ്യായിരത്തിലധികം കമ്യൂണിസ്‌റ്റ് പാര്‍ടിപ്രവര്‍ത്തകരുടെ പട്ടിക കമ്യൂണിസ്‌റ്റ് വിരുദ്ധ കലാപകാരികള്‍ക്ക് നല്കിയിരുന്നു. ജക്കാര്‍ത്തയിലെ അമേരിക്കന് എംബസ്സിയില് ഉദ്യോഗസ്ഥനായിരുന്ന റോബര്‍ട് മാര്‍ടിനാണ് ഇക്കാര്യം ലോകത്തെ അറിയിച്ചത്.\nഅമേരിക്ക തന്നെയായിരുന്നു ഈ ആക്രമണങ്ങള്‍ക്ക് പിറകിലും. 1965ല് അമേരിക്കന് സ്റേറ്റ് ഡിപ്പാര്‍ട്മെന്റിന്റെ ഇന്റലിജന്‍സ് വിഭാഗത്തിലെ ഇന്തോനേഷ്യന് വിഭാഗത്തിന്റെ തലവനായിരുന്ന ഹോവാഡ് ഫെണ്ടെസ്പിയല് പറയുന്നതാണിത്. 'കശാപ്പ് ചെയ്യപ്പെടുന്നത് കമ്യൂണിസ്റ്റുകാരായിരിക്കുവോളം ആരും ഒന്നും ശ്രദ്ധിച്ചില്ല. ആര്‍ക്കും ഒരു വേവലാതിയുമുണ്ടായിരുന്നില്ല.'\nസുഹാര്‍തോവാണിത് സംഘടിപ്പിച്ചുകൊടുത്തതെന്ന് വിശ്വസിക്കാനൊരുപാട് കാരണങ്ങളുണ്ടെന്ന് പതിറ്റാണ്ടുകള്‍ക്ക് ശേഷം അമേരിക്കന് നേതാക്കള്‍തന്നെ പറയുന്നു. ഏതായാലും തന്റെ നിലയുറപ്പിക്കുന്നതിനുവേണ്ടി ഈ അവസരം അയാള് പൂര്‍ണമായി ഉപയോഗിച്ചു. 1966 മാര്‍ച്ച് 11-ന് അയാള് നിയമസമാധാനം സ്ഥാപിക്കാനുള്ള ഉത്തരവാദിത്വം തന്നെ ഏല്പിച്ചുകൊണ്ടുള്ള ഉത്തരവ് കൈക്കലാക്കുന്നു. ഈ ഉത്തരവാദിത്തം ലഭിച്ചതോടെ അയാള് കമ്യൂണിസ്‌റ്റ് പാര്‍ടിക്ക് നിരോധനമേര്‍പ്പെടുത്തി. സുകാര്‍ണോവിനോട് വിശ്വസ്തത പുലര്‍ത്തിയിരുന്ന അനേകം ഉദ്യോഗസ്ഥരെ തടവിലാക്കി. കമ്യൂണിസ്‌റ്റനുഭാവം ആരോപിച്ചായിരുന്നു അറസ്‌റ്റ്. ഇതുവഴി സുകാര്‍ണോവിന്റെ അധികാരങ്ങള് കുറച്ചുകൊണ്ടുവരികയായിരുന്നു സുഹാര്‍തോവിന്റെ ലക്ഷ്യം.\nകമ്യൂണിസ്റ്റ് പാര്‍ടിക്കെതിരായ നടപടിയെന്ന പേരില് 1965 - 66 ല് ഇന്തോനേഷ്യയില് നടന്നത്. നിരായുധരും നിസ്സഹായരുമായ ജനങ്ങള്‍ക്കെതിരായ ആകസ്മികമായ കടന്നാക്രമണമായിരുന്നു. സ്ത്രീകളും കുഞ്ഞുങ്ങളുമടങ്ങിയ അഞ്ചുലക്ഷത്തിലധികം പേരാണ് കൊലചെയ്യപ്പെട്ടത്. ജനങ്ങള്‍ക്ക് സ്വാഭാവികമായ രീതിയില്‍പോലും പ്രതിരോധിക്കാന് കഴിഞ്ഞില്ല. പോള്‍പോട്ടിന്റെ കശാപ്പുകളോ, ഫ്രഞ്ച് ഹ്യൂഗുനോട്ടുകള് ( ഫ്രാന്‍സിലെ പ്രൊട്ടസ്‌റ്റന്റ് ക്രൈസ്തവവിഭാഗക്കാര്)ക്കെതിരെ പതിനാറാം നൂറ്റാണ്ടില് നടന്ന കുരുതികളോ ഏതാണ് ഇത്രയും ക്രൂരമായിരുന്നത് എന്നന്വേഷിക്കാന് പോലും കഴിയാത്തവണ്ണം ഹീനമായിരുന്നു അത്. ഹിറ്റ്ലറോ മുസ്സോളിനിയോ സുഹാര്‍തോവോ ആരാണ് കേമന് എന്നേ അന്വേഷിക്കേണ്ടതുള്ളൂ. കമ്യൂണിസ്‌റ്റ് പാര്‍ടിക്കെതിരായ നടപടി പിന്നീട് ചീനക്കാര്‍ക്കും കിഴക്കന്‍തിമോറിലെ ക്രിസ്ത്യാനികള്‍ക്കും ബാലിയിലെ ഹിന്ദുക്കള്‍ക്കും എല്ലാം എതിരായി സുഹാര്‍തോ പ്രയോഗിച്ചു. കൊല്ലാന് തയാറുള്ള എല്ലാവരെയും പ്രോത്സാഹിപ്പിച്ചുവെന്നതാണ് സുഹാര്‍തോവിന്റെ സവിശേഷത. മനുഷ്യക്കുരുതികള് പരിശീലനം സിദ്ധിച്ച കൊലയാളികള് നടത്തിയതായിരിക്കാനേ നിര്‍വാഹമുള്ളൂ.\nപിന്നീട് നടന്നതെല്ലാം ചരിത്രത്തിന്റെ ഭാഗമാണ്. 1967 മാര്‍ച്ച്- 12ന് സുകാര്‍ണോവിന്റെ പ്രസിഡന്റ് പദവി എടുത്തുകളഞ്ഞു. 1970-ല് അറുപത്തി ഒമ്പതാമത്തെ വയസ്സില് മരിക്കുന്നതുവരെ സുകാര്‍ണോ വീട്ടുതടങ്കലിലായിരുന്നു.\n1969-ല് സുഹാര്‍തോ ഔപചാരികമായി പ്രസിഡന്റ് പദവി ഏറ്റെടുത്തു. 1998 വരെ ഏഴ് തവണ അയാള് പ്രസിഡന്റ് പദവിയില് സ്വയം അവരോധിച്ചു. ഓരോ ദിവസവും അയാള് ജനകീയാവകാശങ്ങള് കവര്‍ന്നെടുത്തുകൊണ്ടുള്ള പുതിയ ഉത്തരവുകളുമായി രംഗത്തു വന്നു. 1970-ല് വിദ്യാര്‍ഥി പ്രസ്ഥാനം നിരോധിക്കപ്പെട്ടു.1971 മുതല് ഇന്തോനേഷ്യയിലെ രാഷ്ട്രീയപാര്‍ടികളെ ചുരുക്കിക്കൊണ്ടുവരാനായി അയാളുടെ ശ്രമം. 1973 ആയപ്പോള് തന്റെ ഗോക്കര് പാര്‍ടി, യുനൈറ്റഡ് ഡവലപ്‌മെന്റ് പാര്‍ടി, ഇന്തോനേഷ്യന് ഡെമോക്രാറ്റിക്ക് പാര്‍ടി എന്നീ മൂന്ന് പാര്‍ടികള്‍ക്ക് മാത്രമായി പ്രവര്‍ത്തനസ്വാതന്ത്ര്യം പരിമിതപ്പെടുത്തി. പാര്‍ലമെന്റംഗങ്ങളില് 20 ശതമാനത്തെ സുഹാര്‍തോ നേരിട്ട് നിയമിക്കുന്ന നിയമമുണ്ടായി. 1975-ല് കിഴക്കന്‍തിമോറില് കൂട്ടക്കൊലനടത്തി. ഭരണം കടുത്ത അഴിമതിയുടെ കൂത്തരങ്ങായി മാറി.\nഎന്താണ് സുഹാര്‍തോവിന്റെ നേട്ടം? അയാള് പാശ്ചാത്യശക്തികളുടെ പരോക്ഷമായ അടിമത്തം സ്വീകരിച്ചു; ചീനയുമായും സോഷ്യലിസ്‌റ്റ് ശക്തികളുമായുമുള്ള എല്ലാ ബന്ധങ്ങളും വിഛേദിച്ചു. തന്റെ വിദേശകാര്യമന്ത്രിയായ ആദം മാലിക്കിനെ അയാള് അമേരിക്കയിലേക്കും, ഐക്യരാഷ്ട്രസഭയിലേക്കും, മലേഷ്യയിലേക്കും പറഞ്ഞയച്ചുകൊണ്ടിരുന്നു, സോഷ്യലിസ്‌റ്റ് ലോകവുമായി ബന്ധം മുറിച്ചതിന് പ്രതിഫലം ചോദിക്കാനും, ആസിയാന് എന്ന സൈനികസഖ്യമുണ്ടാക്കാനും. ശരാശരിയില് കവിഞ്ഞ കഴിവുകളുള്ള ആദം മാലിക്ക് മനസ്സോടെയാവുമോ ഈ കാര്യങ്ങള്‍ചെയ്തിരിക്കുകയെന്നറിയില്ല.\n1990കളില് പ്രതിഷേധം വീണ്ടും ഉയരാന്‍തുടങ്ങി. 1991-ല് 271 നിരായുധരായ കിഴക്കന്‍തിമൂറുകാരെ പട്ടാളം അകാരണമായി വെടിവെച്ചുകൊന്നത് ലോകവ്യാപകമായ പ്രതിഷേധത്തിനിടയാക്കി. 1998-ല് കലാപങ്ങല് ആളിപ്പടര്‍ന്നു. 1999-ല് പത്രങ്ങള് സുഹാര്‍തോ കുടുംബത്തിന്റെ സ്വത്ത് 1500 കോടി ഡോളറാണെന്ന വര്‍ത്തമാനം ലോകത്തോട് പറഞ്ഞു. രണ്ടായിരാമാണ്ടില് സുഹാര്‍തോ അഴിമതിക്കുറ്റത്തിന് വീട്ടുതടങ്ങലിലായി. പക്ഷേ, അയാളെ വിചാരണചെയ്യാനായില്ല. അയാളുടെ രക്ഷയ്ക്ക് ഡോക്ടര്‍മാരെത്തി. അയാള് മാനസികമായും ശാരീരികമായും തകര്‍ന്നിരിക്കുകയാണെന്നും വിചാരണ അസാധ്യമാണെന്നും അവര് വിധിയെഴുതി. ചിലിയന് ഏകാധിപതി പിനോച്ചെയും ഇങ്ങനെയാണ് വിചാരണയില്‍നിന്ന് രക്ഷപ്പെട്ടതെന്നോര്‍ക്കുക. രണ്ടായിരാമാണ്ട് മുതല് സുഹാര്‍തോ എന്ന ഏകാധിപതിയുടെ താഴ്ചയുടെ വര്‍ഷങ്ങളായിരുന്നു. അയാളുടെ കുടുംബാംഗങ്ങളോരോരുത്തരായി അഴിമതിക്കും കവര്‍ച്ചയ്ക്കും തടവിലായി. ഒടുവില് 2008 ജനുവരി 27ന് അയാള് മരണത്തിന് കീഴടങ്ങി. എല്ലാ ഏകാധിപതികളെയുംപോലെ അയാളും ഏറ്റവും അവഹേളിതനായാണ് മരിച്ചത്. അമേരിക്കയൊഴികെ അധികരാജ്യങ്ങളൊന്നും അയാളുടെ ചരമത്തില് ദുഃഖം പ്രകടിപ്പിച്ചില്ല.\nലൂയി പതിനാലാമനെപ്പറ്റി പറയാറുണ്ട്, അയാള് ആരും കണ്ണീര്‍തൂവാനില്ലാതെ, വിലാപഗാനങ്ങളാലപിക്കാനില്ലാതെ മരണമടഞ്ഞുവെന്ന്, അയാളുടെ മരണത്തില് ആഹ്ലാദിച്ച് ജനങ്ങള് തവെര്‍ണകളില് (മദ്യശാല) പോയി കുടിച്ചുകൂത്താടിയെന്ന്. അതാണിവിടെയും സംഭവിക്കുന്നത്. നാം കൂടുതല് പരിഷ്കൃതരായതിനാല് അത് ചെയ്യുന്നില്ലെന്ന് മാത്രം.\n-സി.പി.അബൂബക്കര്, കടപ്പാട്: ദേശാഭിമാനി വാരിക\nPosted by വര്‍ക്കേഴ്സ് ഫോറം at 10:18 PM4comments:


Sunil Arora reacts to reports of Ashok Lavasa’s recusal from EC meetings | അശോക് ലവാസയ്‌ക്കെതിരെ ആഞ്ഞടിച്ച് സുനില് അറോറ; അഭിപ്രായവ്യത്യാസം പരസ്യപ്പെടുത്താറില്ല; ചട്ടപ്രകാരമുള്ള തീരുമാനങ്ങള് അന്തിമമാണ്; ഇപ്പോഴത്തെ വിവാദങ്ങള് അനാവശ്യവും അനവസരത്തിലുള്ളതാണെന്നും സുനില് അറോറ - marunadantv.com\nഅശോക് ലവാസയ്‌ക്കെതിരെ ആഞ്ഞടിച്ച് സുനില് അറോറ; അഭിപ്രായവ്യത്യാസം പരസ്യപ്പെടുത്താറില്ല; ചട്ടപ്രകാരമുള്ള തീരുമാനങ്ങള് അന്തിമമാണ്; ഇപ്പോഴത്തെ വിവാദങ്ങള് അനാവശ്യവും അനവസരത്തിലുള്ളതാണെന്നും സുനില് അറോറ\nഡല്‍ഹി: അശോക് ലവാസയ്‌ക്കെതിരെ ആഞ്ഞടിച്ച് സുനില് അറോറ. അഭിപ്രായവ്യത്യാസം പരസ്യപ്പെടുത്താറില്ലെന്നും അദ്ദേഹം വ്യക്തമാക്കി. കമ്മിഷനിലെ എല്ലാ അംഗങ്ങള്‍ക്കും ഒരേ അഭിപ്രായമുണ്ടാകണമെന്നു നിര്‍ബന്ധമില്ല. ഭിന്നാഭിപ്രായങ്ങള് മുമ്പും ഉണ്ടായിട്ടുണ്ട്. ചട്ടപ്രകാരമുള്ള തീരുമാനങ്ങള് അന്തിമമാണ്. ഇപ്പോഴത്തെ വിവാദങ്ങള് അനാവശ്യവും അനവസരത്തിലുള്ളതുമാണ് സുനില് അറോറ പറഞ്ഞു.\nമോദിക്ക് ക്ലീന് ചിറ്റ് നല്‍കിയതിലാണ് തന്റെ വിയോജിപ്പ് തിരഞ്ഞെടുപ്പ് കമ്മീഷണര് അശോക് ലവാസ മാധ്യമങ്ങളോട് പറഞ്ഞത്. കമ്മീഷന് യോഗങ്ങളില് പങ്കെടുക്കില്ലെന്നും ലവാസ. പെരുമാറ്റച്ചട്ടലംഘനം പരിശോധിക്കുന്ന സമിതി അധ്യക്ഷനാണ് ലവാസ. വിയോജന കുറിപ്പ് രേഖപ്പെടുത്താതെ യോഗങ്ങളില് പങ്കെടുക്കില്ലെന്ന് ലവാസ. മോദിക്കും അമിത്ഷായ്ക്കും ക്ലീന് ചിറ്റ് നല്‍കുന്നതില് വിയോജിച്ചിരുന്നു. യോഗത്തില് ലവാസ വിയോജിപ്പ് രേഖപ്പെടുത്തിയിരുന്നു. എന്നാല് അന്തിമ ഉത്തരവില് വിയോജിപ്പ് ഉണ്ടായിരുന്നില്ല. ലവാസയുടെ വിയോജിപ്പ് പരിഗണിക്കണമെന്ന് കോണ്‍ഗ്രസ്. ബിജെപി തിരഞ്ഞെടുപ്പ് കമ്മീഷനെ വിഭജിക്കുകയാണെന്ന് വിമര്‍ശനം ഉയരുന്നത്.\nRead more topics: # Election Commissioner Ashok Lavasa, # Sunil Arora,


16 Hours 43 Minutes 46 Seconds Ago\nഇന്ത്യ എന്നത് അടിമപ്പേരാണെന്നും അത് മാറ്റി ഭാരതം എന്ന പേര് രാജ്യത്തിന് നല്‍കണമെന്നും നടി കങ്കണ റണാവത്ത്. കൂ, ഇന്‍സ്റ്റ്ഗ്രാം എന്നിവയിലായിരുന്നു കങ്കണയുടെ പ്രതികരണം.\nപാശ്ചാത്യ ലോകത്തിന്റെ മറ്റൊരു തനിപ്പകര്‍പ്പായി ഇങ്ങനെ തുടരുകയാണെങ്കില് രാജ്യം ഒരിക്കലും പുരോഗമിക്കില്ലെന്നും നടി തന്റെ കൂ അക്കൗണ്ടില് എഴുതി. വേദങ്ങളിലും ഗീതയിലും യോഗയിലും ആഴത്തില് വേരൂന്നിയവരാണെങ്കില് ഭാരതം ഒരു ലോകനേതാവായി ഉയര്‍ന്നുവരുമെന്നും കങ്കണ പറഞ്ഞു.\n'നഗരവളര്‍ച്ചയില് നാം ഉയര്‍ന്നതാണെങ്കിലും പാശ്ചാത്യ ലോകത്തിന്റെ വിലകുറഞ്ഞ പകര്‍പ്പല്ല, വേദങ്ങളിലും ഗീതയിലും യോഗയിലും ആഴത്തില് വേരൂന്നിയവരാണെങ്കില് നാം ഒരു ലോകനേതാവായി ഉയര്‍ന്നുവരും, നമുക്ക് ഈ അടിമ നാമം ഇന്ത്യ എന്നത് മാറ്റി ഭാരതം എന്ന പേരിലേക്ക് തിരികെ മാറ്റാമോ?' എന്നായിരുന്നു കങ്കണയുടെ പോസ്റ്റ്.\nഇന്‍സ്റ്റഗ്രാമിലും സമാനമായ പോസ്റ്റ് കങ്കണ പങ്കുവെച്ചിട്ടുണ്ട് ബ്രിട്ടീഷുകാര് ഞങ്ങള്‍ക്ക് അടിമ നാമം നല്‍കി,. സിന്ധു നദിയുടെ കിഴക്ക് എന്നാണ് ഈ പേരിന്റെ അര്‍ത്ഥം എന്നും കങ്കണ പറഞ്ഞു.\n'ഭാരതത്തിന്റെ അര്‍ത്ഥം ഞാന് നിങ്ങളോട് പറയാം. അടിമകളാകുന്നതിന് മുമ്പ് ഞങ്ങള് ആരായിരുന്നു, ഏറ്റവും സാംസ്‌കാരികവും സൗന്ദര്യാത്മകവുമായ നാഗരികത. എല്ലാ പേരിനും ഒരു വൈബ്രേഷന് ഉണ്ട്, ബ്രിട്ടീഷുകാര്‍ക്ക് ഇത് അറിയാമായിരുന്നു. അവര് സ്ഥലങ്ങള്‍ക്ക് മാത്രമല്ല ആളുകള്‍ക്കും പ്രധാനപ്പെട്ട സ്മാരകങ്ങള്‍ക്കും പോലും പുതിയ പേരുകള് നല്‍കി. നഷ്ടപ്പെട്ട മഹത്വം നാം വീണ്ടെടുക്കണം, നമുക്ക് ഭാരത് എന്ന പേരില് ആരംഭിക്കാം. ' എന്നും കങ്കണ പറഞ്ഞു.


അഫ്ഗാന് ലോക കപ്പ് നേടിയശേഷം മാത്രം വിവാഹം; താന് അങ്ങനെ പറഞ്ഞിട്ടില്ലെന്ന് റാഷിദ് ഖാന് - Media Vision News\nഅഫ്ഗാന് ലോക കപ്പ് നേടിയശേഷം മാത്രം വിവാഹം; താന് അങ്ങനെ പറഞ്ഞിട്ടില്ലെന്ന് റാഷിദ് ഖാന്\nഅഫ്ഗാനിസ്ഥാന് ലോക കപ്പ് നേടിയശേഷം മാത്രമേ വിവാഹം കഴിക്കുകയുള്ളു എന്ന് താന് ഒരിടത്തും പറഞ്ഞിട്ടില്ലെന്ന് റാഷിദ് ഖാന്. ലോക കപ്പില് മികവ് കാണിക്കുകയാണ് ഇപ്പോള് തനിക്ക് മുന്‍പിലുള്ള ലക്ഷ്യമെന്നും വിവാഹത്തിലല്ലെന്നും റാഷിദ് പറഞ്ഞു.\n‘അഫ്ഗാനിസ്ഥാന് ലോക കപ്പ് ജയിച്ചാല് മാത്രമാവും വിവാഹം എന്ന് ഞാന് എവിടേയും പറഞ്ഞിട്ടില്ല. ഇത് കേട്ടപ്പോള് ഞാന് ശരിക്കും ഞെട്ടി. അടുത്ത വര്‍ഷങ്ങളില് എനിക്ക് ഒരുപാട് ക്രിക്കറ്റ് മത്സരങ്ങള് ഉണ്ടെന്നും മൂന്ന് ലോകകപ്പുകള് വരുന്നുണ്ട്. അതിലേക്ക് മാത്രമാണ് ശ്രദ്ധ എന്നാണ് ഞാന് പറഞ്ഞത്’ റാഷിദ് പറഞ്ഞു.\nയുഎഇയിലെ പിച്ച് സ്പിന്നര്‍മാര്‍ക്ക് ഏറെ ഗുണകരമാണെന്നും ടൂര്‍ണമെന്റില് നന്നായി ബാറ്റ് ചെയ്യാനായാല് അഫ്ഗാന് ടീമിന് ഏത് ടീമിനെയും തോല്‍പ്പിക്കാനാകുമെന്നും റാഷിദ് ഖാന് പറഞ്ഞു. ‘സ്പിന്നര്‍മാര്‍ക്ക് ഇവിടത്തെ സാഹചര്യങ്ങള് എപ്പോഴും നല്ലതാണ്. ഇത് സ്പിന്നര്‍മാരുടെ ലോക കപ്പായിരിക്കും. ഇവിടെ എങ്ങനെ വിക്കറ്റുകള് തയ്യാറാക്കിയാലും പ്രശ്‌നമില്ല. അത് സ്പിന്നര്‍മാര്‍ക്ക് എപ്പോഴും സഹായകരമായിരിക്കും. ഈ ലോകകപ്പില് സ്പിന്നര്‍മാര് വലിയ പങ്ക് വഹിക്കും.’\n‘സ്പിന്നര്‍മാര് അവരുടെ ടീമിനെ കളിയില് തിരിച്ചുകൊണ്ടുവന്നത് ഐപിഎല്ലില് നമ്മള് കണ്ടതാണ്. ലോക കപ്പിലും ഇതുതന്നെ സംഭവിക്കുമെന്ന് എനിക്ക് തോന്നുന്നു. മികച്ച സ്പിന്നര്‍മാര് അവരുടെ ടീമിനെ കളിയില് തിരികെ കൊണ്ടുവന്ന് വിജയിപ്പിക്കും. ടൂര്‍ണമെന്റില് മികച്ച ബാറ്റിംഗ് പുറത്തെടുക്കാനായാല് ഞങ്ങള്‍ക്ക് ഏത് ടീമിനെയും തോല്‍പ്പിക്കാനാകും’ റാഷിദ് പറഞ്ഞു.\nPrevious articleമൊബൈലിൽ നോക്കി നടന്നു; യുവതി കൈക്കുഞ്ഞുമായി മാൻഹോളിൽ; വിഡിയോ\nNext articleതീവെട്ടിക്കൊള്ള തുടരുന്നു: പെട്രോളിനും ഡീസലിനും ഇന്നും വില കൂട്ടി


ബാലന്‍സ് ചോദിച്ച വിദ്യാര്‍ത്ഥിനിയെ കണ്ടക്റ്റര് വീട്ടിലേക്ക് ക്ഷണിച്ചു; ബസ് ജീവനക്കാരും വിദ്യാര്‍ത്ഥ - Samakalika Malayalam\nബാലന്‍സ് ചോദിച്ച വിദ്യാര്‍ത്ഥിനിയെ കണ്ടക്റ്റര് വീട്ടിലേക്ക് ക്ഷണിച്ചു; ബസ് ജീവനക്കാരും വിദ്യാര്‍ത്ഥികളും തമ്മില് സംഘര്‍ഷം\nBy സമകാലിക മലയാളം ഡെസ്‌ക് | Published: 05th July 2018 11:09 AM |\nLast Updated: 05th July 2018 11:09 AM | A+A A- |\nമുളന്തുരുത്തി; ബസില് യാത്ര ചെയ്യുന്ന വിദ്യാര്‍ത്ഥിനിയോട് കണ്ടക്റ്റര് അപമര്യാദയായി പെരുമാറിയതിനെത്തുടര്‍ന്ന് ബസ് ജീവനക്കാരും കോളേജ് വിദ്യാര്‍ത്ഥികളും തമ്മില് സംഘര്‍ഷം. ബാലന്‍സ് പൈസ ചോദിച്ച കോളേജ് വിദ്യാര്‍ത്ഥിനിയെ ബസ് കണ്ടക്റ്റര് വീട്ടിലേക്ക് ക്ഷണിച്ചെന്നാണ് പരാതി. ഇത് അറിഞ്ഞ് മറ്റ് വിദ്യാര്‍ത്ഥികള് ചോദിക്കാനെത്തിയതോടെയാണ് പ്രശ്‌നം കൈയാങ്കളിയായത്. സംഭവത്തെത്തുടര്‍ന്ന് ഇന്ന് പിറവം- എറണാകുളം റൂട്ടില് സ്വകാര്യ ബസ് പണിമുടക്കുകയാണ്.\nകഴിഞ്ഞ ദിവസമാണ് സംഭവം നടക്കുന്നത്. മുളന്തുരുത്തി ചെങ്ങോലപ്പാടം റെയില് വേ ഗേറ്റിന് സമീപമുള്ള സ്വകാര്യ കോളേജിലെ വിദ്യാര്‍ത്ഥിനി കലൂരിലേക്ക് പോകാന് പിറവം - എറണാകുളം റൂട്ടിലോടുന്ന ത്രീ കിംഗ്‌സ് എന്ന ബസില് കയറി. കലൂര് സ്റ്റാന്‍ഡില് ഇറങ്ങുന്നതിന് മുന്‍പ് വിദ്യാര്‍ത്ഥിനി തനിക്ക് കിട്ടാനുള്ള ബാലന്‍സ് പൈസ ചോദിച്ചു. എന്നാല് വീട്ടിലേക്ക് വന്നാല് പൈസ തരാം എന്നാണ് കണ്ടക്റ്റര് വിദ്യാര്‍ത്ഥിനിയോട് പറഞ്ഞത്.\nഅടുത്ത ദിവസം കോളേജില് എത്തിയ വിദ്യാര്‍ത്ഥിനി കണ്ടക്റ്റര് അപമര്യാദയായി പെരുമാറിയ വിവരം തന്റെ സഹപാഠികളോട് പറഞ്ഞു. ഇതിനെത്തുടര്‍ന്ന് ഇന്നലെ ഉച്ചയ്ക്ക് ചെങ്ങോലപ്പാടം റെയില് വേ ഗേറ്റിന് സമീപം വെച്ച് കോളേജ് വിദ്യാര്‍ത്ഥികള് ബസ് തടയുകയും തുടര്‍ന്ന് വാക്കേറ്റവും സംഘര്‍ഷവുമുണ്ടാവുകയുമായിരുന്നു. സംഭവത്തില് ഇരു വിഭാഗങ്ങള്‍ക്കെതിരേയും പൊലീസ് കേസ് എടുത്തു.\nമര്‍ദനമേറ്റതിനെ തുടര്‍ന്ന് കണ്ടക്റ്ററെ ആശുപത്രിയില് പ്രവേശിപ്പിച്ചു. വിദ്യാര്‍ത്ഥികള് അകാരണമായി ബസ് കണ്ടക്റ്ററെ മര്‍ദിച്ച് അവശനാക്കുകയായിരുന്നെന്നാണ് ബസ് ജീവനക്കാര് പറയുന്നത്. ഇതിനെതിരേയാണ് ബസ് ജീവനക്കാരുടെ മിന്നല് പണിമുടക്ക്.\nbus kochi student സംഘര്‍ഷം


കുട്ടികളിലെ പനിയും ചുമയും വില്ലനാകരുതേ...\nബുധന്, 25 മാര്‍ച്ച് 2015 (18:26 IST)\nകുട്ടികളുടെ പ്രതിരോധ ശേഷി മുതിര്‍ന്നവരെ അപേക്ഷിച്ച് വളരെ കുറവാണ്. അതുകൊണ്ടുതന്നെ കാലാവസ്‌ഥ മാറുമ്പോള്, ആഹാര കാര്യങ്ങളില് വ്യത്യാസമുണ്ടാകുമ്പോള്, കാറ്റു തട്ടുമ്പോള്, വെയിലടിക്കുമ്പോള് തുടങ്ങിയ ചെറിയ മാറ്റങ്ങള് കുട്ടികളില് അസുഖമുണ്ടാക്കും. ഇത്തരം മാറ്റങ്ങളുണ്ടാകുമ്പോള് ശിശുക്കളില് കാണപ്പെടുന്ന പൊതുവായ ആരോഗ്യ പ്രശ്നമാണ് പനി. മുതിര്‍ന്നവരേക്കാള് വേഗത്തില് കുട്ടികളില് പനി ബാധിക്കും.\nഎന്നാല് പനിയോടൊപ്പം നന്നായി ശ്രദ്ധിക്കേണ്ടതാണ് കുട്ടികളിലെ ചുമയും കഫക്കെട്ടും. ഇത് കാര്യമായി ശ്രദ്ധിച്ചില്ലെങ്കില് ശ്വാസകോശ രോഗങ്ങള് ബാധിക്കുകയും അത് ഗുരുതരമായ ആരോഗ്യ പ്രതിസന്ധി ഉണ്ടാക്കുകയും മരണത്തിന് കാരണമാകുകയും ചെയ്യും. ജനിച്ച് രണ്ടോ മൂന്നോ മാസം വരെ പ്രായമായ ചെറിയ കുഞ്ഞുങ്ങള്‍ക്ക് അമ്മയുടെ ശരീരത്തില് നിന്ന് രക്‌തത്തിലൂടെയും മുലപ്പാലിലൂടെയും ലഭിച്ച ആന്റിബോഡികളുടെ സഹായംകൊണ്ട് ഇത്തരം പ്രതിസന്ധികളെ അതിജീവിക്കാന് സാധിക്കുമെങ്കിലും പിന്നീടുള്ള ആറുമാസത്തിനു ശേഷം കുട്ടികള്‍ക്ക് മരുന്നിന്റെ സഹായം ആവശ്യമായി വരും.\nജലദോഷപ്പനികളോടൊപ്പമാണ് സാധാരണയായി ചുമ കാണപ്പെടാറ്. സാധാരണഗതിയില് അസുഖം വരുമ്പോള് രണ്ടുമൂന്നു ദിവസംകൊണ്ട് തനിയെ കുറയും. എനാല് കുട്ടികളെ വളരെവേഗം ബാധിക്കുന്ന റാസ്‌പിറേറ്ററി, സിന്‍സിറ്റല് വൈറസ്, മെറ്റാ ന്യൂമോണോ വൈറസ്, ഇന്‍ഫ്‌ളൂവന്‍സി വൈറസ് തുടങ്ങിയവ ഗുരുതരമാകാന് ഇടയുണ്ട്. കഠിനമായ പനി, ശ്വാസംമുട്ടല്, ചുമ, ഛര്‍ദി, പാല് കുടിക്കാന് മടി, മയക്കം, ഉന്മേഷക്കുറവ് എന്നിവ കണ്ടാല് ഡോക്ടറിനെ സമീപിക്കാന് ഒരിക്കലും അമാന്തിക്കരുത്.\nകാരണം ഇത്തരം രോഗാവസ്ഥകള് ന്യുമോണിയയുടെ ആരംഭമാകാന് സാധ്യതയുണ്ട്. കുട്ടികളെ അപകടകരമാംവിധം ബാധിക്കുന്ന മറ്റൊരു രോഗമാണ് വില്ലന്‍ചുമ. കൃത്യമായി വാക്‌സിന് എടുക്കാത്ത കുട്ടികള്‍ക്കാണ് വില്ലന്‍ചുമ വരാന് സാധ്യത കൂടുതല്. ജലദോഷത്തോടൊപ്പമുണ്ടാകുന്ന ചുമ ക്രമേണ കൂടി ചുമച്ചുചുമച്ച് ശ്വാസം നിന്നുപോകുന്ന അവസ്‌ഥയാണ് വില്ലന്‍ചുമയുടെ ലക്ഷണം. അതിനാല് കണ്മണിയുടെ പനിയും ചുമയും നിങ്ങളില് ആശങ്ക ഉണ്ടാക്കുന്നു എങ്കില് വൈദ്യ സഹായം തേടാന് ഒട്ടും സംശയിക്കേണ്ടതില്ല.\nജനനസമയത്തുള്ള തൂക്കക്കുറവ്, മാസം തികയാതെയുള്ള പ്രസവിക്കല്, മുലപ്പാല് നല്‍കാന് കഴിയാതെ വരിക, വൃത്തിഹീനമായ അന്തരീക്ഷം, പുകവലിക്കാരുടെ സാമിപ്യം എന്നിവ കുട്ടികളില് ചുമ, പനി, മറ്റ് ശ്വാസ കോശ രോഗങ്ങള് ഉണ്ടാക്കുന്നു. നല്ല പോഷകാഹാരം, നല്‍കുന്നത്, കൃത്യമായി കുഞ്ഞുങ്ങള്‍ക്ക് വാക്‌സിനുകള് എടുക്കുന്നത്, കാറ്റും വെളിച്ചവും ധാരാളം ലഭിക്കുന്ന മുറികളില് കുട്ടികളെ കിടത്തുന്നത്, പനിയോ ചുമയോ ഉള്ളവരെ കുട്ടികളുമായി അടുത്തിടപഴകുന്നതില് നിന്ന് മാറ്റി നിര്‍ത്തുക, വീടിനുള്ളിലെ പുകവലി ഒഴിവാക്കല് തുടങ്ങിയ മുന്‍ഃകരുതലുകള് എടുക്കേണ്ടത് അത്യാവശ്യമാണ്. ഓര്‍ക്കുക രോഗം വരുന്നതിനേക്കാള് വരാതെ നോക്കുന്നതിലാണ് കാര്യം...


യാത്ര ദുരിതത്തിന് പരിഹാരം; ചിപ്പൻചിറ, ചെല്ലഞ്ചി പാലങ്ങളുടെ ഉദ്ഘാടനം ഇന്ന്\nTrivandrum, First Published 25, Jul 2019, 9:39 AM IST\nവർക്കല-പൊന്മുടി പാതയിൽ വാമനപുരം ആറിന് കുറുകെ 14.5 കോടി രൂപ ചെലവിട്ടാണ് ചെല്ലഞ്ചി പാലം നിർമ്മിച്ചിരിക്കുന്നത്. തിരുവനന്തപുരം-ചെങ്കോട്ട റോഡിൽ പാലോടിന് സമീപം പഴയ പാലത്തിനു സമാന്തരമായാണ് ചിപ്പൻചിറ പാലം നിർമ്മിച്ചിരിക്കുന്നത്. 6.97 കോടി രൂപയാണ് നിർമ്മാണ ചെലവ്.\nതിരുവനന്തപുരം: വാമനപുരം നിയോജകമണ്ഡലത്തിലെ ചിപ്പൻചിറ, ചെല്ലഞ്ചി പാലങ്ങളുടെ ഉദ്ഘാടനം ഇന്ന് നടക്കും. ഇതോടെ ജില്ലയിലെ മലയോര മേഖലയുടെ വർഷങ്ങളായുള്ള യാത്രാ ദുരിരത്തിന് പരിഹാരമാകും. 1957 മുതൽ തിരുവനന്തപുരം ജില്ലയിലെ നാല് പഞ്ചായത്തുകളിലെ ജനങ്ങള് ചിപ്പൻചിറ, ചെല്ലഞ്ചി പാലങ്ങളുടെ ഉദ്ഘാടനത്തായി കാത്തിരിക്കുകയാണ്.\nവർക്കല-പൊന്മുടി പാതയിൽ വാമനപുരം ആറിന് കുറുകെ 14.5 കോടി രൂപ ചെലവിട്ടാണ് ചെല്ലഞ്ചി പാലം നിർമ്മിച്ചിരിക്കുന്നത്. കൺസ്ട്രക്ഷൻ കോർപ്പറേഷനായിരുന്നു നിർമാണച്ചുമതല. നിലവിൽ വർക്കലയിൽ നിന്ന് പൊന്മുടിയിലെത്താൻ മൂന്നു മണിക്കൂർ വേണം. പാലം വരുന്നതോടെ യാത്ര ഒന്നരമണിക്കൂറായി കുറയും. മുതുവിള -കുടവനാട് -നന്തിയോട് റോഡിന്‍റെ നവീകരണത്തിനുള്ള പദ്ധതി കിഫ്ബിയുടെ പരിഗണനയിലാണ്.\nതിരുവനന്തപുരം-ചെങ്കോട്ട റോഡിൽ പാലോടിന് സമീപം പഴയ പാലത്തിനു സമാന്തരമായാണ് ചിപ്പൻചിറ പാലം നിർമ്മിച്ചിരിക്കുന്നത്. 6.97 കോടി രൂപയാണ് നിർമ്മാണ ചെലവ്. 51മീറ്റർ നീളമുള്ള പാലത്തിന് ഇരുവശത്തും 250 മീറ്റർ നീളത്തിൽ അപ്പ്രോച്ച് റോഡും പൂർത്തിയായി. ഇതോടെ തുത്തുക്കുടി, തെങ്കാശി എന്നിവിടങ്ങളിൽ നിന്നുള്ള ചരക്കുനീക്കം സുഗമമാകും.


തെറ്റ് ചെയ്തത് അച്ഛനായാലും മകനായാലും ഒറ്റക്കെട്ടായി എതിര്‍ക്കണം; കെ.പി.എ.സി ലളിത\nദല്‍ഹിയില് മാത്രമല്ല മഹാരാഷ്ട്രയിലും ദീപാവലിക്ക് പടക്കം നിരോധിക്കണം; മുഖ്യമന്ത്രിയുമായി സംസാരിക്കുമെന്ന് പരിസ്ഥിതി മന്ത്രി\nTuesday 10th October 2017 1:03pm\nTuesday 10th October 2017 12:42pm\nകൊച്ചി: ആര് തെറ്റ് ചെയ്താലും സ്ത്രീകള് ഒറ്റക്കെട്ടായി നിന്ന് അതിനെ എതിര്‍ക്കണമെന്ന് നടിയും കേരള സംഗാതി നാടക അക്കാദമി ചെയര്‍പേഴ്‌സണുമായ കെ.പി.എ.സി ലളിത.\nതെറ്റ് ചെയ്യുന്നത് നമ്മുടെ മകനായാലും അനുജനായാലും ചേട്ടനായാലും അച്ഛനായാലും നമ്മള് അവരെ എതിര്‍ക്കണം. അവര്‍ക്കെതിരെ ശക്തമായി പോരാടണം. നമ്മുടെ കുട്ടികളെ അങ്ങേയറ്റം വരെ നമ്മള് സംരക്ഷിക്കണം. അവര്‍ക്ക് വേണ്ടി പോരാടണമെന്നും കെ.പി.എ.സി ലളിത പറഞ്ഞു.\nDont Miss ‘പ്ലാസ്റ്റിക്ക് ബാറ്റുപയോഗിക്കു അങ്ങിനെയെങ്കില് മരങ്ങള് സംരക്ഷിക്കാം; ദീപാവലിക്ക് പടക്കം പൊട്ടിക്കരുതെന്ന് ആവശ്യപ്പെട്ട യുവരാജിനെ വിമര്‍ശിച്ച് സോഷ്യല്‍മീഡിയ\nബഹുജന കൂട്ടായ്മയില് സംസാരിക്കുകയായിരുന്നു അവര്. നടി ആക്രമിക്കപ്പെട്ട കേസില് റിമാന്‍ഡില് കഴിയവേ നടന് ദിലീപിനെ കെ.പി.എസി ലളിത ജയിലില് സന്ദര്‍ശിച്ചിരുന്നു. ദീലിപിന്റെ വീട്ടിലെത്തി ഭാര്യ കാവ്യാമാധവനേയും മകള് മീനാക്ഷിയേയും സന്ദര്‍ശിച്ചതിന് പിന്നാലയെയായിരുന്നു കെ.പി.എ.സി ജയിലില് ദീലീപിനെ സന്ദര്‍ശിച്ചത്.\nഅതേസമയം സംഗീത നാടക അക്കാദമി ചെയര്‍പേഴ്‌സണ് സ്ഥാനത്തിരിക്കെ പീഡനക്കേസില് പ്രതിയായ ഒരാളെ കെ.പി.എ.സി ലളിത സന്ദര്‍ശിച്ചതിനെതിരെ വലിയ രീതിയിലുള്ള വിമര്‍ശനവും വന്നിരുന്നു.\nഎന്നാല് ദിലീപിനെ സന്ദര്‍ശിച്ചത് വ്യക്തിപരമായ കാര്യം മാത്രമാണെന്നും ദിലീപ് തനിക്ക് മകനെപ്പോലെയാണെന്നുമായിരുന്നു കെ.പി.എ.സി ലളിത അന്ന് പ്രതികരിച്ചത്.\nMonday 15th October 2018 2:33pm


വിജയഭേരി മുഴക്കി അങ്കത്തട്ടിൽ | Kannur | Kerala | Deshabhimani | Saturday Apr 13, 2019\nവിജയഭേരി മുഴക്കി അങ്കത്തട്ടിൽ\nസജീവൻ ചോറോട‌്Updated: Saturday Apr 13, 2019\nകടത്തനാടൻ അങ്കത്തട്ടിൽ വിജയഭേരി മുഴക്കി പി ജയരാജന്റെ മൂന്നാംഘട്ട പര്യടനം. കള്ളച്ചൂതും കപടരാഷ‌്ട്രീയവും വടകരയുടെ മണ്ണിൽ വിലപ്പോകില്ലെന്ന താക്കീതാണ‌് സ്വീകരണ കേന്ദ്രങ്ങളിലേക്ക‌് ഒഴുകിയെത്തിയ വൻ ജനാവലി നൽകിയത‌്. നേരിന്റെയും നന്മയുടെയും പക്ഷത്ത‌് നിലയുറപ്പിച്ച സ്ഥാനാർഥി പര്യടനം റെക്കോഡിലേക്ക‌്.\nഇതിനകം നാനൂറോളം കേന്ദ്രങ്ങളിൽ ആയിരക്കണക്കിന‌് വോട്ടർമാരെയാണ‌് സ്ഥാനാർഥി നേരിൽ കണ്ട‌് വോട്ട‌് അഭ്യർഥിച്ചത‌്. വെള്ളിയാഴ‌്ച രാവിലെ സഹോദരി പി സതീദേവിയുടെ ചോറോട്ടെ വീടിന‌് ചുറ്റുമുള്ളവരെ കണ്ട‌് വോട്ട‌് അഭ്യർഥിച്ചായിരുന്നു തുടക്കം. വടകര ജില്ലാ ആശുപത്രി, ആയുർവേദ ആശുപത്രി, കടത്തനാട‌് വീവേഴ‌്സ‌് സൊസൈറ്റി എന്നിവിടങ്ങളിലെ സന്ദർശനത്തിന‌് ശേഷം വൈകിട്ടോടെ ഓർക്കാട്ടേരി വേങ്ങോളിത്താഴയിലെ സ്വീകരണ കേന്ദ്രത്തിലെത്തി.\nവടകരയിലെ പര്യടനം വേങ്ങോളിത്താഴയിൽ എൽജെഡി അഖിലേന്ത്യാ ജനറൽ സെക്രട്ടറി ഡോ. വർഗീസ‌് ജോർജ‌് ഉദ‌്ഘാടനം ചെയ‌്തു. സ്വീകരണ കേന്ദ്രങ്ങളിലെല്ലാം സ‌്ത്രീകളും കുട്ടികളും തിങ്ങിനിറഞ്ഞു. രാമത്ത‌് മീത്തൽ ഷീജ–- ദിനേശൻ ദമ്പതികളുടെ മകൻ സൂര്യകിരണും കൂട്ടുകാരും സ്ഥാനാർഥിയെ പൂക്കൾ നൽകി വരവേറ്റു. തുടർന്ന‌് സുകുമാരന്റെ പീടിക പ്രദേശത്ത‌് എത്തിയതോടെ നിഹാര, ആൽവിക തുടങ്ങിയ കൂട്ടുകാരും സ്ഥാനാർഥിക്ക‌് ഹാരാർപ്പണം നടത്തി.\nഎൽഡിഎഫിനെ തകർക്കാൻ യുഡിഎഫ‌് നേതൃത്വത്തിൽ ആസൂത്രിത കടന്നാക്രമണങ്ങൾ അരങ്ങേറിയ കുന്നുമ്മക്കരയിൽ പര്യടനം എത്തിയതോടെ റോഡും പരിസരവും ജനനിബിഡമായി. അനശ്വര രക്തസാക്ഷി മണ്ടോടി കണ്ണന്റെ സമരസ‌്മൃതികൾ ഇരമ്പുന്ന മണ്ണിലേക്ക‌് ജനം ഒഴുകിയെത്തുകയായിരുന്നു. ചിത്രകാരൻ ദീപേഷ‌് വരച്ച പോരാളിയായ പി ജയരാജന്റെ ചിത്രം ചടങ്ങിൽ സമ്മാനിച്ചു.\nമൂന്നാംഗേറ്റിലെ സ്വീകരണ കേന്ദ്രത്തിൽ എഴുപതുകാരിയായ കല്ലേരിന്റവിട റാബിയ സ്ഥാനാർഥിയെ ഏറെനേരം കാത്തുനിന്ന‌ാണ‌് വിജയാശംസ നേർന്നത‌്. ആദ്യകാല പാർടി പ്രവർത്തകൻ വലിയപറമ്പത്ത‌് രവീന്ദ്രൻ പാവങ്ങളുടെ പടത്തലവൻ എകെജിയുടെ ഛായാപടം പി ജയരാജന‌് സമ്മാനിച്ചാണ‌് സ‌്നേഹം പങ്കുവച്ചത‌്.\nബാൻഡ‌് വാദ്യവും ചെണ്ടമേളവും പടക്കം പൊട്ടിച്ചും ഉത്സവ പ്രതീതിയായിരുന്നു എങ്ങും. കോൺഗ്രസ‌് കൂടാരത്തിൽ നിലയുറപ്പിച്ച ആർഎംപിയുടെ നടപടിയിൽ പ്രതിഷേധിച്ച‌് ആർഎംപി വിട്ട നിരവധി പ്രവർത്തകർ സ്വീകരണ കേന്ദ്രങ്ങളിൽ എത്തിയത‌് ആവേശമായി.\nപര്യടന കേന്ദ്രങ്ങളിൽ സ്ഥാനാർഥിയുടെ കാര്യമാത്രപ്രസക്തമായ ചെറു പ്രസംഗം കൂടിനിന്നവർ ശ്രദ്ധയോടെ ചെവിയോർത്തു. മാഹി റെയിൽവേ സ‌്റ്റേഷന‌് സമീപം കക്കടവിൽ ജാഥയെ സ്വീകരിക്കാൻ നൂറ‌് കണക്കിനാളുകളാണ‌് എത്തിച്ചേർന്നത‌്. കൊച്ചു കൂട്ടുകാർ റോസാപ്പൂ നൽകി സ്ഥാനാർഥിയെ സ്വീകരിച്ചു. വ്യക്തിഹത്യ നടത്തിയും അപവാദം പ്രചരിപ്പിച്ചും വോട്ടർമാരിൽ തെറ്റിദ്ധാരണ പടർത്താമെന്ന യുഡിഎഫ‌് വ്യാമോഹം തകർന്നടിയുന്ന കാഴ‌്ചയാണ‌് നാടെങ്ങും.\nതെളിവാർന്ന രാഷ‌്ട്രീയം, സാന്ത്വന പരിചരണ പ്രവർത്തനങ്ങളുടെ പ്രാധാന്യവും എംപിയായി തെരഞ്ഞടുത്താൽ മണ്ഡലത്തിൽ വികസന പ്രവർത്തനങ്ങൾക്ക‌് നേതൃത്വം നൽകുമെന്ന ഉറപ്പും വോട്ടർമാർ ഹൃദയത്തോട‌് ചേർത്ത‌ുവയ‌്ക്കുകയാണ‌്.\nഒഞ്ചിയം, ഒഞ്ചിയം സ‌്കൂൾ പരിസരം, നാദാപുരം റോഡ‌് എന്നിവിടങ്ങളിൽ എത്തിയതോടെ സ്വീകരണ കേന്ദ്രങ്ങളിൽ പൊതുസമ്മേളനത്തിന്റെ ആൾക്കൂട്ടമായി. മീത്തലങ്ങാടി, വടകര കുരിയാടി, വടകര തെരു, മാങ്ങോട്ട‌്പാറ, ക്രാഷ‌് മുക്ക‌്, അറക്കിലാട‌്, കുറുമ്പ, പാക്ക നടോൽ, കറുക എന്നിവിടങ്ങളിലെ സ്വീകരണങ്ങൾക്ക‌് ശേഷം കരിമ്പനയിൽ സമാപിച്ചു.\nവിവിധ കേന്ദ്രങ്ങളിൽ എൽഡിഎഫ‌് നേതാക്കളായ പി കെ ദിവാകരൻ, മനയത്ത‌് ചന്ദ്രൻ, സി ഭാസ‌്കരൻ, ഇ പി ദാമോദരൻ, എ ടി ശ്രീധരൻ, ഇ കെ സജിത്ത‌്, ആർ സത്യൻ, കെ ശ്രീധരൻ, ടിപി ബിനീഷ‌്, എടയത്ത‌് ശ്രീധരൻ, ആർ ഗോപാലൻ, ടി എൻ കെ ശശീന്ദ്രൻ, പി ശ്രീധരൻ, പി സത്യനാഥൻ, ടി വി ബാലകൃഷ‌്ണൻ, വിമല കളത്തിൽ, പി സോമശേഖരൻ, വി ഗോപാലൻ എന്നിവർ സംസാരിച്ചു. തലശേരി എൻജിനിയറിങ് കോളേജിലും വോട്ടഭ്യർത്ഥിക്കാനായി പി ജയരാജൻ എത്തി.\nദുരിതാശ്വാസനിധിയിലേക്ക് കാരുണ്യ പ്രവാഹം\nഭാഗികമായി തകർന്ന വീടുകള് ഉടൻ വാസയോഗ്യമാക്കും: മന്ത്രി ഇ പി


കെടിഎം 250 ഡ്യൂക്കിനോട് മഹീന്ദ്ര മോജോ മുഖാമുഖം ഏറ്റുമുട്ടിയപ്പോള് - Malayalam DriveSpark\nകെടിഎം 250 ഡ്യൂക്കുമായി മഹീന്ദ്ര മോജോ മുഖാമുഖം ഏറ്റുമുട്ടിയപ്പോള്\nPublished: Saturday, May 12, 2018, 12:38 [IST]\nകെടിഎം ഡ്യൂക്കുകള് വന്നതോട് കൂടി വിപണിയുടെ ബൈക്ക് സങ്കല്‍പങ്ങള് പാടെ മാറി. പള്‍സറുകളും അപാച്ചെകളുമാണ് എന്‍ട്രി ലെവല് സ്‌പോര്‍ട്‌സ് ബൈക്കുകളെന്ന് ഇന്ത്യ അഹങ്കരിച്ചിരുന്ന കാലത്താണ് ഡ്യൂക്കുകളുമായി കെടിഎം ഇങ്ങോട്ടു വന്നത്. പിന്നെ വിപണി സാക്ഷ്യം വഹിച്ചത് ഡ്യൂക്കുകളുടെ തേരോട്ടത്തിന്.\nബൈക്കുകളുടെ പ്രകടനക്ഷമതയ്ക്ക് ഇന്നു കെടിഎം ബൈക്കുകള് അളവുകോലായി മാറിക്കഴിഞ്ഞു. അടുത്തകാലത്തായി കെടിഎം ഡ്യൂക്കുകളോട് ഏറ്റുമുട്ടി ബൈക്കുകളുടെ കഴിവു തെളിയിക്കാന് ഉടമകള്‍ക്കും വലിയ ഉത്സാഹമാണ്.\nനിരത്തില് അപാച്ചെ RR310 -നോടും, ബുള്ളറ്റുകളോടും, ഡോമിനാറിനോടും ഏറ്റമുട്ടുന്ന ഡ്യൂക്ക് 390 -യെ നാം കണ്ടു. ഇപ്പോള് ഡ്യൂക്ക് 250 -യുമായി കൊമ്പുകോര്‍ക്കുന്ന മഹീന്ദ്ര മോജോയുടെ വീഡിയോ സമൂഹമാധ്യമങ്ങളില് ശ്രദ്ധനേടുകയാണ്.\nതുറന്ന പാതയില് ആര്‍ക്കാണ് വേഗത കൂടുതല് - ഡ്യൂക്ക് 250 -യ്‌ക്കോ, മഹീന്ദ്ര മോജോയ്‌ക്കോ? വീഡിയോ വെളിപ്പെടുത്തുന്നതും ഇതുതന്നെ. ആദ്യമത്സരത്തില് ഡ്യൂക്ക് 250 -യെ കാഴ്ചക്കാരനാക്കിയാണ് മോജോ കുതിച്ചത്. ഡ്യൂക്കിന് മേല് വ്യക്തമായി ആധിപത്യം ആദ്യത്തെ റൗണ്ടില് മോജോ കൈയ്യടക്കി.\n146 കിലോമീറ്റര് വേഗത്തില് എത്തിയതിന് ശേഷമാണ് മോജോ തെല്ലൊന്ന് വേഗത കുറച്ചത്. ഈ അവസരത്തില് ഡ്യൂക്ക് 250 ബഹുദൂരം പിന്നിലാണെന്നതും ശ്രദ്ധേയം. ബൈക്കുകള് അന്യോന്യം കൈമാറിയതിന് ശേഷമാണ് രണ്ടാം മത്സരം.\nഇക്കുറി തുടക്കം ഡ്യൂക്ക് 250 -യ്ക്ക് അനുകൂലം. മോജോയെ പിന്നിലാക്കി ഡ്യൂക്ക് പറന്നു. പക്ഷെ ആഹ്‌ളാദമേറെ നീണ്ടില്ല; 120 കിലോമീറ്റര് വേഗത്തിലെത്തിയപ്പോഴേക്കും ഡ്യൂക്ക് 250 -യ്ക്ക് മുന്നിലൂടെ മോജോ കടന്നുപോയി. മൂന്നാമത്തെ മത്സരത്തിലും ചിത്രം വ്യത്യസ്തമായില്ല.\nഏറെനേരം മോജോയ്ക്ക് മുന്നില് കുതിച്ചെങ്കില് ഉയര്‍ന്ന വേഗത്തില് ഡ്യൂക്ക് 250 വീണ്ടും കിതച്ചു. കരുത്തിന്റെ കാര്യത്തില് മഹീന്ദ്ര മോജോയും കെടിഎം ഡ്യൂക്ക് 250 -യും ഏറെക്കുറെ തുല്യരാണ്. പക്ഷെ കൂടുതല് ഭാരമുള്ളതു കൊണ്ടു മോജോയ്ക്കാണ് ടോര്‍ഖിന്റെ ആനുകൂല്യം കൂടുതല്.\nഇതിനു പുറമെ ബൈക്കുകള് ഓടിച്ച ഇരു റൈഡര്‍മാരുടെ ഭാരവും മത്സരത്തില് നിര്‍ണായകമായി. 1.49 ലക്ഷം രൂപ മുതലാണ് മഹീന്ദ്ര മോജോയുടെ വില. മോജോയുടെ ഏറ്റവും ഉയര്‍ന്ന പതിപ്പിന്റെ വില 1.90 ലക്ഷം രൂപയും.\nഅപ്‌സൈഡ് ഡൗണ് ഫോര്‍ക്കുകളും, ഇരട്ട സൈലന്‍സറുമാണ് മോജോയുടെ ഉയര്‍ന്ന പതിപ്പിലുള്ളത്. 294.72 സിസി ഒറ്റ സിലിണ്ടര് ഫ്യൂവല് ഇഞ്ചക്ടഡ് എഞ്ചിനാണ് മോജോയില്. പരമാവധി 26.82 bhp കരത്തും 30 Nm torque ഉം എഞ്ചിനുണ്ട്. ആറു സ്പീഡാണ് ഗിയര്‍ബോക്‌സ്. ഭാരം 182 കിലോയും.\nഡ്യൂക്ക് 250 -യുടെ കാര്യമെടുത്താല് വില 1.77 ലക്ഷം രൂപ. 249.8 സിസി ഫ്യൂവല് ഇഞ്ചക്ടഡ് ഒറ്റ സിലിണ്ടര് എഞ്ചിനാണ് ബൈക്കില്. എഞ്ചിന് 29.58 bhp കരുത്തും 24 Nm torque ഉം പരമാവധി സൃഷ്ടിക്കാനാവും. ആറു സ്പീഡാണ് ഗിയര്‍ബോക്‌സ്. ഭാരം 161 കിലോയും.\nKTM Duke 250 vs Mahindra Mojo. Read in Malayalam.\nStory first published: Saturday, May 12, 2018, 12:38 [IST]


ഐഓഎസ് 13.1 സെപ്റ്റംബറിന് 24ന് എത്തും - Express Kerala\nആപ്പിള് ഐഓഎസ് 13 ലെ ആദ്യ അപ്ഡേറ്റായ ഐഓഎസ് 13.1 സെപ്റ്റംബര് 24 ന് ഉപയോക്താക്കളിലേക്കെത്തിക്കും. ഏറ്റവും പുതിയ ഐഫോണ് ഓഎസ് അപ്ഡേറ്റായ ഐഓഎസ് 13 ഉം ഐപാഡ് ഓഎസും ആപ്പിള് വാച്ചിന് വേണ്ടിയുള്ള വാച്ച് ഓഎസ്6ഉം ഉപയോക്താക്കളിലേക്ക് എത്തിച്ചതിന് പിന്നാലെയാണ് പുതിയ പതിപ്പ് എത്തിക്കുന്നത്.\nഐഓഎസ് 13 ല് ഉള്‍പ്പെടുത്താതിരുന്ന പുതിയ പല ഫീച്ചറുകളും ഈ അപ്ഡേറ്റിലൂടെ ഫോണുകളില് ലഭിക്കും. ഓട്ടോമേറ്റഡ് സിരി ഷോട്ട്കട്ട് ആക്ഷനുകള്, ആപ്പിള് മാപ്പിലെ ഇടിഎ ഷെയര്, എന്റര്‍പ്രൈസ് ഉപകരണങ്ങള്‍ക്ക് വേണ്ടിയുള്ള ഡാറ്റ സെപ്പറേഷന് പോലുള്ളവ ഇക്കൂട്ടത്തില് പെടും.\nഐഓഎസ് 13 ലെ സാങ്കേതിക പ്രശ്നങ്ങള്‍ക്കുള്ള പരിഹാരവും പുതിയ അപ്ഡേറ്റില് പരിഹരിക്കും. ക്വിക് പാത്ത് കീബോര്‍ഡ്, അപരിചിതരായ ഫോണ് വിളികള് തടയുന്നതിനുള്ള ഫീച്ചര്, പുതിയ ഫോട്ടോ എഡിറ്റിങ് ടൂളുകള്, ഡാര്‍ക്ക് മോഡ് എന്നിവ ഐഓഎസ് 13 ന്റെ സവിശേഷതകളാണ്.\nആപ്പിള് രണ്ട് ഐഫോണ് എസ്ഇ2മോഡലുകള് 2020 ല് പുറത്തിറക്കാനൊരുങ്ങുന്നു\nപുതിയ സവിശേഷതകളുമായി ഓപ്പോ റിനോ 3, റിനോ3പ്രോ അവതരിപ്പിച്ചു\nആപ്പിളിന്റെ പുതിയ മാക് പ്രോയുടെ വില കേട്ടാൽ ആരും ഒന്ന് ഞെട്ടും\nഅച്ഛന് ഫോണ് മോഷ്ടിച്ചെന്ന് ആരോപിച്ച് പതിനാലുകാരന് ക്രൂരമര്‍ദനം


സോഷ്യല് മീഡിയ അത്രയേറെ സ്വാധീനം ചെലുത്താത്ത കാലമായതിനാല് പ്രമുഖര് ഈ പാര്‍ട്ടികളില് പങ്കെടുത്തു\nകുപ്രശസ്ത ശതകോടീശ്വരനുമായുള്ള സൗഹൃദം സൂക്ഷിച്ചതില് തെറ്റുപറ്റിയെന്ന് പറയാന് അത് വേണ്ടായിരുന്നു എന്ന നിലപാടാണ് ആന്‍ഡ്രൂ രാജകുമാരന് ബിബിസിക്ക് നല്‍കിയ അഭിമുഖത്തില് പങ്കുവെച്ചത്. ഇതിന് പുറമെ പറഞ്ഞ പല വിഷയങ്ങളിലും എതിര് അഭിപ്രായങ്ങളും തെളിവുകളും ഇതിനകം രംഗത്ത് വന്നുകഴിഞ്ഞു. പാര്‍ട്ടികളില് പങ്കെടുക്കാറില്ലെന്ന് അവകാശപ്പെട്ട രാജകുമാരന് ഇത്തരം പരിപാടികളില് സ്ത്രീകള്‍ക്കൊപ്പം നൃത്തം ചെയ്യുന്നത് ഉള്‍പ്പെടെയുള്ള ദൃശ്യങ്ങളാണ് മാധ്യമങ്ങള് പുറത്തുവിട്ടിരിക്കുന്നത്.\nതാന് വിയര്‍ക്കാറില്ലെന്നും, സ്ത്രീകളുമായി പൊതുസമ്പര്‍ക്കം പുലര്‍ത്താറില്ലെന്നുമാണ് എമിലി മെയ്റ്റ്‌ലിസിന് നല്‍കിയ അഭിമുഖത്തില് ആന്‍ഡ്രൂ അവകാശപ്പെട്ടത്. ജെഫ്രി എപ്സ്റ്റീന്റെ ലൈംഗിക അടിമ വിര്‍ജിനിയ റോബര്‍ട്‌സുമായി ലൈംഗികതയില് ഏര്‍പ്പെട്ടെന്ന വാദങ്ങളെ തള്ളാനാണ് ഇദ്ദേഹം ഈ വാദങ്ങള് മുന്നോട്ട് വെച്ചത്. ഇതിന് പുറമെ റോബര്‍ട്‌സിനെ ചേര്‍ത്തുനിര്‍ത്തിയ ചിത്രങ്ങളുടെ ആധികാരികതയിലും ആന്‍ഡ്രൂ സംശയങ്ങള് പ്രകടിപ്പിച്ചു. എന്നാല് പുതുതായി പുറത്തുവരുന്ന ദൃശ്യങ്ങളില് വിയര്‍ത്തുകുളിച്ച രാജകുമാരന് ഫ്രഞ്ച് റിവേറയിലെ നിരവധി പാര്‍ട്ടികളില് കയറിയിറങ്ങുന്നതിന് തെളിവായി മാറുകയാണ്.\nസുന്ദരികളായ സ്ത്രീകളെ കെട്ടിപ്പുണരാന് പോലും മടിക്കാതെയാണ് ആന്‍ഡ്രൂ ഓടിനടക്കുന്നത്. ക്യാമറകള് തനിക്ക് പിന്നാലെ ഉണ്ടെന്നതൊന്നും അദ്ദേഹം ശ്രദ്ധിക്കുന്നില്ല. എപ്സ്റ്റീന് പ്രായപൂര്‍ത്തിയാകാത്ത പെണ്‍കുട്ടിയെ കടത്തിയെന്ന് സമ്മതിച്ച 2008 ജൂലൈയില് നിന്നുള്ളതാണ് ഒരു ദൃശ്യം. നിരവധി സോഷ്യലൈറ്റുകളായ സ്ത്രീകള്‍ക്കൊപ്പം പ്രകോപനപരമായ പോസുകള്‍ക്ക് പോലും രാജകുമാരന് നിന്ന് കൊടുക്കുന്നുണ്ട്. സാറാ ഫെര്‍ഗൂസനില് നിന്നും വിവാഹമോചനം നേടിയ ആന്‍ഡ്രൂ രാജകുമാരന് 47, 48 വയസ്സ് കാലത്ത് പാര്‍ട്ടികളില് സ്ഥിരമായി പങ്കെടുത്തിരുന്നതായി സെയിന്റ് ട്രോപ്പെസില് നിന്നുള്ളവര് വെളിപ്പെടുത്തി.\nചെറുപ്പക്കാരികളുടെ ശ്രദ്ധയില് മുങ്ങിക്കുളിച്ചാണ് അക്കാലത്ത് രാജകുമാരന്റെ നടത്തമെന്നും റിപ്പോര്‍ട്ടുകള് പറയുന്നു. സോഷ്യല് മീഡിയ അത്രയേറെ സ്വാധീനം ചെലുത്താത്ത കാലമായതിനാല് പ്രമുഖര് ഈ പാര്‍ട്ടികളില് പങ്കെടുത്തു. എപ്സ്റ്റീനുമായുള്ള ബന്ധത്തിന്റെ പേരില് വിവാദങ്ങളില് അകപ്പെട്ടതിന് മറുപടി നല്‍കാന് എത്തിയ ആന്‍ഡ്രൂ ഇപ്പോള് കൂടുതല് കുഴപ്പത്തിലേക്കാണ് ചാടിയിരിക്കുന്നത്.


കശ്മീര് വീണ്ടും അശാന്തം - Janayugom Online\nHome / News / India / കശ്മീര് വീണ്ടും അശാന്തം\nPosted on December 16, 2018, 10:47 pm\nന്യൂഡല്‍ഹി: കശ്മീര് വീണ്ടും അശാന്തിയുടെ നാളുകളിലേക്ക്. പുല്‍വാമയില് ഭീകരരുമായുണ്ടായ ഏറ്റുമുട്ടലിന് പിന്നാലെ സുരക്ഷാ സേനയുടെ വെടിയേറ്റ് ഏഴ് നാട്ടുകാര് കൊല്ലപ്പെട്ടത് മേഖലയിലെ സ്ഥിതിഗതികള് വഷളാക്കുമോയെന്ന ആശങ്കയിലാണ് സുരക്ഷാ ഏജന്‍സികള്.\nഭീകരരുമായി ഏറ്റുമുട്ടല് നടക്കുമ്പോള് സുരക്ഷാസേനയെ തടയാനെത്തിയ പ്രദേശവാസികളാണ് വെടിയേറ്റ് കൊല്ലപ്പെട്ടതെന്ന് പൊലീസ് പറയുന്നു. സാധാരണക്കാരെ മറയാക്കി ഭീകരര് നടത്തുന്ന നീക്കങ്ങളെ കര്‍ശനമായി നേരിട്ട് അടിച്ചമര്‍ത്താന് തന്നെയാണ് സൈന്യത്തിന് ലഭിച്ചിരിക്കുന്ന നിര്‍ദ്ദേശം. എന്നാല് പൊലീസിന്റെയും രാജ്ഭവന്റെയും വിശദീകരണങ്ങളിലെ പൊരുത്തക്കേടുകള് സംശയാസ്പദമാണെന്ന് ചൂണ്ടിക്കാണിക്കപ്പെടുന്നു.\nഅഞ്ചു സംസ്ഥാനങ്ങളിലെ തെരഞ്ഞെടുപ്പ് പരാജയത്തില്‍നിന്നും ഭീകരര്‍ക്കെതിരായ കടുത്ത നടപടികളിലൂടെ മുഖംരക്ഷിക്കാമെന്ന കേന്ദ്രസര്‍ക്കാരിന്റെ കണക്കൂകൂട്ടലാണ് കശ്മീരിലെ സംഘര്‍ഷത്തിന് പിന്നിലെന്ന് ആരോപണമുണ്ട്. ലോക്‌സഭാ തെരഞ്ഞെടുപ്പിന് മുമ്പ് പ്രതിച്ഛായ വര്‍ധിപ്പിക്കേണ്ടത് കേന്ദ്രസര്‍ക്കാരിന് അനിവാര്യമാണ്. ഇതനുസരിച്ചാണ് ഗവര്‍ണറുടെ ഓഫീസിന്റെ നേതൃത്വത്തില് ഭീകരവിരുദ്ധ ഓപ്പറേഷന് വേഗത കൈവരിച്ചിരിക്കുന്നത്.\nകശ്മീരില് വീണ്ടും സൈനിക നടപടി ശക്തമാകുന്നത് ഭീകരസംഘടനകളുടെ തിരിച്ചടിക്കും ആക്കംകൂട്ടും. തുടര്‍ന്ന് വീണ്ടും അതിര്‍ത്തി കടന്നുള്ള മിന്നലാക്രമണങ്ങളിലേക്ക് വരെ കാര്യങ്ങള് എത്തുമെന്നും വിലയിരുത്തപ്പെടുന്നു. ലോക്‌സഭ തെരഞ്ഞെടുപ്പിന് മുമ്പ് അതിര്‍ത്തിമേഖലകളിലെ ഭീകരത്താവളങ്ങളിലേക്ക് ഇന്ത്യന് സേന വീണ്ടും ശക്തമായ ആക്രമണം നടത്താന് സാധ്യത ഉണ്ടെന്നാണ് മറ്റ് ലോകരാഷ്ട്രങ്ങളും വിലയിരുത്തുന്നത്.\nനിയമസഭ പിരിച്ചുവിട്ടതിനെത്തുടര്‍ന്ന് സംസ്ഥാനത്ത് രാഷ്ട്രീയ അനിശ്ചിതത്വം നിലനില്‍ക്കുന്ന സാഹചര്യമാണുള്ളത്. പിഡിപി-ബിജെപി സഖ്യം തകര്‍ന്നതിനെ തുടര്‍ന്ന് ഗവര്‍ണര് ഭരണമാണ് സംസ്ഥാനത്തുള്ളത്. സര്‍ക്കാര് രൂപീകരിക്കാന് പിഡിപിയും നാഷണല് കോണ്‍ഫറന്‍സും ശ്രമിച്ചെങ്കിലും ഗവര്‍ണര് സത്യപാല് മലിക് നിയമസഭ പിരിച്ചുവിടുകയും ചെയ്തു. ഈ മാസം 19 ന് ഗവര്‍ണര് ഭരണം അവസാനിച്ച് സംസ്ഥാനം രാഷ്ട്രപതി ഭരണത്തിലേക്ക് മാറാനിരിക്കെയാണ് വീണ്ടും സംഘര്‍ഷം പൊട്ടിപ്പുറപ്പെട്ടിരിക്കുന്നത്.\nസംഭവത്തില് മൂന്ന് ദിവസത്തെ ബന്ദിനാണ് വിഘടനവാദി സംഘടനകള് ആഹ്വാനം ചെയ്തിരിക്കുന്നത്. 15 ാം കോര്‍പ്‌സ് ബറ്റാലിയന്റെ ശ്രീനഗര് ആസ്ഥാനത്തേക്ക് ഇന്ന് മാര്‍ച്ച് നടത്താനും ആഹ്വാനമുണ്ട്. അതേസമയം മാര്‍ച്ചില് പങ്കെടുക്കരുതെന്ന് കശ്മീര് ജനതയോട് സൈന്യം ആവശ്യപ്പെട്ടു.\nഇന്ന് താഴ്‌വരയില് ഹര്‍ത്താല് പൂര്‍ണമായിരുന്നു. റോഡ് ഗതാഗതം പൂര്‍ണമായും തടസപ്പെട്ടു. വാണിജ്യ സ്ഥാപനങ്ങള് അടഞ്ഞുകിടന്നു. ബാരമുള്ളയ്ക്കും ബനിഹാളിനുമിടയില് ട്രെയിന് ഗതാഗതവും നിര്‍ത്തി വച്ചു. പുല്‍വാമയിലും പരിസര പ്രദേശങ്ങളിലും കടുത്ത നിയന്ത്രണം ഏര്‍പ്പെടുത്തിയിരിക്കുകയാണ്. ദക്ഷിണ കശ്മീരില് ഇന്റര്‍നെറ്റും മൊബൈല് സേവനങ്ങളും നിര്‍ത്തി വച്ചു. മധ്യ കശ്മീരില് ഇന്റര്‍നെറ്റിന് വേഗനിയന്ത്രണവുമുണ്ട്. ശ്രീനഗര് പഴയ നഗരത്തിലും മയ്‌സുമ മേഖലയിലും നിയന്ത്രണങ്ങള് ഏര്‍പ്പെടുത്തിയിട്ടുണ്ട്. പുല്‍വാമയില് ജനങ്ങളെ വീടിന് പുറത്തിറങ്ങാന് അനുവദിക്കുന്നില്ല.\nപ്രതിഷേധങ്ങള് നേരിടാന് കൂടുതല് സൈന്യത്തെ ഇറക്കിയിട്ടുണ്ട്. സ്ഥിതിഗതികള് സംഘര്‍ഷഭരിതമാണെന്നും ഒരു അപ്രഖ്യാപിത നിരോധനാജ്ഞ പോലെയാണ് കാര്യങ്ങളെന്നും നാട്ടുകാര് പറഞ്ഞു.\nബിനാലെ: അവതരണത്തിലും സൃഷ്ടിയിലും ശ്രദ്ധേയരായി പാംഗ്രോക് സുലാപ്\nകുഷ്ഠ രോഗികള്‍ക്ക് സര്‍ട്ടിഫിക്കറ്റ്: പ്രത്യേക നിയമം വേണമെന്ന് സുപ്രിംകോടതി


ലൈംഗിക വിവാദം; അന്നൊന്നും സംഭവിച്ചില്ല...നിഗൂഢ ട്വീറ്റ് പുറത്ത് | Breaking News from Kerala Districts India and World. News Sports News Cricket News Updates\nOct 22, 2021 07:41 PM | By Divya Surendran\n''തൊണ്ണൂറുകളെക്കുറിച്ച് ഓര്‍ക്കുമ്പോള് നിങ്ങള് എന്താണ് മിസ് ചെയ്യുന്നത്?'' ട്വിറ്ററില് കുറച്ചുകാലമായി ഓടിക്കൊണ്ടിരിക്കുന്ന ഒരു സാധാരണ ട്വീറ്റായിരുന്നു അത്. എന്നാല്, അത് റീ ട്വീറ്റ് ചെയ്ത് മോണിക്ക ലെവിന്‍സ്‌കി എഴുതിയപ്പോള്, അതിന് അസാധാരണമായ ഒരു തലം കൈവന്നു. ''അന്നൊന്നുമുണ്ടായില്ല.''എന്നായിരുന്നു അവരുടെ ട്വീറ്റ്. ആ കാര്യങ്ങള് ഓര്‍ക്കുമ്പോള് തനിക്ക് സങ്കോചമാണ് എന്ന് രണ്ടു മൂന്ന് വര്‍ഷങ്ങള്‍ക്കു മുമ്പ് തുറന്നുപറഞ്ഞിരുന്ന അവര് അതോടെ വീണ്ടും ചര്‍ച്ചകളില് നിറയുകയാണ്.\nതൊണ്ണൂറുകളില് ലോകമാകെ നിറഞ്ഞുനിന്ന ഒരു ലൈംഗിക വിവാദത്തിലെ നായികയായിരുന്ന മോണിക്ക ഇപ്പോഴെങ്ങനെയാണ് ആ സംഭവങ്ങളെ കാണുന്നത്? അമേരിക്കന് പ്രസിഡന്റ് ബില് ക്ലിന്റന്റെ ഇംപീച്ച്‌മെന്റിന് കാരണമായ വിവാദത്തിനു ശേഷം അവര് എങ്ങനെയൊക്കെയാണ് ജീവിച്ചത്? മോണിക്ക ലെവിന്‍സ്‌കിയെ ഓര്‍മ്മയില്ലേ? അമേരിക്കന് പ്രസിഡന്റായിരുന്ന ബില് ക്ലിന്റന്റെ ലൈംഗിക വിവാദത്തില് ഉള്‍പ്പെട്ട മുന് വൈറ്റ് ഹൗസ് ജീവനക്കാരി.\n22 മുതല് 24 വയസ്സുവരെയുള്ള കാലത്ത് നടന്നൊരു സംഭവത്തിന്റെ പേരില് ലോകം മുഴുവനുമുള്ള മാധ്യമങ്ങളില് ആഘോഷിക്കപ്പെട്ട മോണിക്കയ്ക്ക് ഇപ്പോള് 48 വയസ്സുണ്ട്. അന്നത്തെ ബ്ലിന് ക്ലിന്റന്റെ അതേ പ്രായം. അന്നത്തെ സംഭവങ്ങളോടെ ഇന്റര്‍നാഷനല് സെലിബ്രിറ്റി ആയി മാറിയ മോണിക്ക പിന്നീട് പല ജോലികള് ചെയ്തു. റിയല് മോണിക്ക എന്ന പേരില് ഒരു ബാഗ്കമ്പനി നടത്തി. ഒരു ഡയറ്റ്പ്ലാനിന്റെ ബ്രാന്റ് അംബാസഡറായി. ടെലിവിഷന് അവതാരിക എന്ന നിലയിലും ശ്രദ്ധേയയായി.\nപിന്നീട്, ലണ്ടന് സ്‌കൂള് ഓഫ് ഇക്കണോമിക്‌സില്‍നിന്നും സൈക്കോളജിയില് ബിരുദം നേടി. സ്ത്രീകള്‍ക്ക് എതിരെ ഓണ്‍ലൈനില് നടക്കുന്ന അതിക്രമങ്ങള്‍ക്കെതിരെ പ്രവര്‍ത്തിക്കുന്ന ആക്ടിവിസ്റ്റ് ആയി മാറി അവര്. ന്യൂയോര്‍ക്കിലും ലോസ് ഏഞ്ചലസിലും പോര്‍ട്‌ലാന്റിലും ലണ്ടനിലുമായി പിന്നെ അവരുടെ ജീവിതം.\nഅതിനിടെ അവരെക്കുറിച്ച് പല പുസ്തകങ്ങള് വന്നു. ആദ്യം പുറത്തുവന്നത് അവരുടെ അനുഭവക്കുറിപ്പുകളുടെ സമാഹാരമായ മോണിക്കയുടെ കഥ എന്ന പുസ്തകം. പിന്നീട്, മറ്റു പലരും അവരുമായി സംസാരിച്ച് ആ കാലത്തെക്കുറിച്ച് പുസ്തകങ്ങള് എഴുതി. ലോകപ്രശസ്തമായ അനേകം മാധ്യമങ്ങളില് ഇക്കാലയളവില് അവരുടെ നീണ്ട അഭിമുഖങ്ങള് വന്നു. ഈയടുത്ത്, അവരുടെ ജീവിതം ഒരു വെബ്‌സീരീസായി.\nഅതും ഏറെ കോളിളക്കം സൃഷ്ടിച്ചു. എഫ് എക്‌സ് കേബിള് നെറ്റ്വര്‍ക്ക് നിര്‍മിച്ച റയാന് മര്‍ഫിയുടെ 'അമേരിക്കന് ക്രൈം സ്റ്റോറി' പരമ്പരയുടെ മൂന്നാം പതിപ്പിലാണ് മോണിക്കയുമായുള്ള ബന്ധവും ബില് ക്ലിന്റന്റെ ഇംപീച്ച്‌മെന്റും പ്രമേയമാകുന്ന സീരീസ് പുറത്തിറങ്ങിയത്. ഇംപീച്ച്‌മെന്റ് എന്നാണ് പരമ്പരയുടെ പേര്. മോണിക്ക ലെവിന്‍സ്‌കിയാണ് നിര്‍മാതാക്കളില് ഒരാള്. മോണിക്കയായി ബീണി ഫെല്‍ഡ്‌സറ്റെയ്ന് വേഷമിട്ടു.\nഇരുവരുടെയും ബന്ധം പുറം ലോകത്തെയറിയിച്ച ലിന്‍ഡ ട്രിപ്പിന്റെ വേഷം എമ്മി അവാര്‍ഡ് ജേതാവായ സാറാ പോള്‍സണ് ആയിരുന്നു. ജെഫ്രി തൂബിന്റെ പുസ്തകത്തിനെ അടിസ്ഥാനമാക്കിയാണ് സീരീസ് നിര്‍മിച്ചത്. ലോകമെങ്ങും ആദരിക്കപ്പെടുന്ന സൈബറാക്രമണ വിരുദ്ധ ആക്ടിവിസ്റ്റാണ് മോണിക്ക ഇപ്പോള്.\nഫേസ് ബുക്ക് അടക്കമുള്ള നിരവധി കമ്പനികളില് അവര് പ്രഭാഷണം നടത്തി ഇന്റനെറ്റിനെ ആക്രമണങ്ങളില്‍നിന്ന് മുക്തമാക്കുന്നതിനുള്ള ബോധവല്‍കരണത്തിനായി ലോകമെങ്ങും പ്രഭാഷണം നടത്തുന്ന അവര് ഇന്ത്യയിലും എത്തിയിരുന്നു. ബൈ സ്റ്റാന്റര് വെറല്യൂഷന് പോലുള്ള സന്നദ്ധ സംഘടനകളില് സജീവമായ മോണിക്ക ഇത്തരത്തില് പീഡിപ്പിക്കപ്പെടുന്നവര്‍ക്കുള്ള കൗണ്‍സലിംഗ് അടക്കമുള്ള പ്രവര്‍ത്തനങ്ങളില് വ്യാപൃതയാണ്.\nഈ വിഷയത്തില് അവര് നടത്തിയ ടെഡ് പ്രഭാഷണം ഏറെ ശ്രദ്ധിക്കപ്പെട്ടിരുന്നു. 1995 ലാണ് മോണിക്ക ഇന്‍േറണായി വൈറ്റ് ഹൗസില് എത്തിയത്. -നും 1997 -നുമിടയിലായിരുന്നു ഇരുവരും തമ്മിലുള്ള ബന്ധം നിലനിന്നിരുന്നത്. എല്ലാം പുറത്തുവന്നതാവട്ടെ 1998 -ലും. ഒരു കാന്‍സര് രോഗ വിദഗ്ധന്റെയും എഴുത്തുകാരിയുടെയും മകളായി 1973-ല് സാന്‍ഫ്രാന്‍സിസ്‌കോയില് ജനിച്ച് ബെവര്‍ലി ഹില്‍സില് വളര്‍ന്ന മോണിക്ക ബെവേര്‍ലി ഹില്‍സ് ഹൈസ്‌കൂളിലെ പ്രാഥമിക വിദ്യാഭ്യാസത്തിനു ശേഷം, ലൂയിസ് ആന്‍ഡ് ക്ലാര്‍ക്ക് കോളേജില് നിന്നും മനഃശാസ്ത്രത്തില് ബിരുദം നേടി.\nഅതിനുശേഷമാണ് 1995 -ല് വൈറ്റ് ഹൗസില് ഇന്റേണ് ആയി ജോലിക്കു കയറുന്നത്. താമസിയാതെ ഇന്റേണ്‍ഷിപ്പ് പൂര്‍ത്തിയാക്കി മോണിക്ക വൈറ്റ്ഹൗസില് സ്ഥിരം ജീവനക്കാരിയായി. പ്രസിഡന്റ് ബില് ക്ലിന്റന് പെട്ടെന്നുതന്നെ മോണിക്കയെ ശ്രദ്ധിച്ചു. അതൊരു പ്രണയമായി മാറി. പരിസരത്ത് മറ്റാരുംഇല്ല എന്ന മട്ടിലായിരുന്നു ക്ലിന്റന്റെ നോട്ടങ്ങള് എന്ന് മോണിക്ക തന്നെ ഒരു അഭിമുഖത്തില് വെളിപ്പെടുത്തിയിരുന്നു.\nഅവിവാഹിതയായിരുന്ന മോണിക്കയ്ക്ക് ലോകത്തിലെ ഏറ്റവും ശക്തനായ ഭരണാധികാരിയോട് അടുപ്പം തോന്നാതിരിക്കാന് കാരണമൊന്നുമുണ്ടായിരുന്നില്ല. ക്ലിന്റണുമായി അടുക്കാന് കിട്ടിയ ഒരവസരവും മോണിക്കയും പാഴാക്കിയില്ല. രണ്ടുവര്‍ഷത്തിലേറെ നീണ്ട ആ പ്രേമബന്ധത്തിനിടയില് അവര് വൈറ്റ്ഹൗസില് വെച്ച് പലവട്ടം ശാരരികമായി ബന്ധപ്പെട്ടു. പരസ്പരം സമ്മാനങ്ങള് കൈമാറി. ഇതിനിടെയാണ് ലിന്‍ഡ ട്രിപ്പ് എന്ന പഴയൊരു സഹപ്രവര്‍ത്തകയോട് മോണിക്ക തന്റെ അനുഭവങ്ങള് തുറന്നുപറഞ്ഞത്.\nലിന്‍ഡ സംഭാഷണങ്ങള് റെക്കോര്‍ഡ് ചെയ്യുന്നുണ്ട് എന്നറിയാതെ മോണിക്ക ലൈംഗിക ബന്ധത്തിന്റെ ചൂടന് വിശേഷങ്ങളടക്കം പലതും ലിന്‍ഡയോട് തുറന്നുപറഞ്ഞു. അതിനിടയ്ക്കാണ് പ്രസിഡന്റിന്റെ ശുക്ലം പടര്‍ന്ന തന്റെ നേവി ബ്ലൂ കോട്ടിനെക്കുറിച്ച് മോണിക്ക ലിന്‍ഡയോട് പറഞ്ഞത്. അന്ന്, ലിന്‍ഡ മോണിക്കയോട് പറഞ്ഞു, 'മോണിക്ക...: നിനക്കുമുന്നില് നീണ്ട ഒരു ജീവിതം ഇനിയും ബാക്കിയുണ്ട്. ആ കോട്ട് കഴുകാതെ അതേപടി സുരക്ഷിതമാക്കി വെക്കണം.\nഏതാനും വര്‍ഷങ്ങള്‍ക്കുള്ളില് അത് നിനക്ക് ഇനിയും ആവശ്യം വന്നേക്കും' ആ വാക്കുകള് സത്യമായി. ക്ലിന്റനെതിരെ അന്ന് മറ്റൊരു ലൈംഗികാരോപണ കേസ് കോടതിയില് നടക്കുന്നുണ്ടായിരുന്നു. അര്‍ക്കന്‍സന്‍സില് ഗവര്‍ണര് ആയിരിക്കെ ക്ലിന്റന് ലൈംഗികമായി പീഡിപ്പിക്കാന് ശ്രമിച്ചുവെന്ന് ആരോപിച്ച് സര്‍ക്കാര് ഉദ്യോഗസ്ഥയായ പൗളാ ജോണ്‍സ് കോടതിയില് എത്തി. ആരോപണം ക്ലിന്റണ് കോടതിയില് നിഷേധിച്ചു. കേസ് നീണ്ടുപോയി.\nഅതിനിടെ മോണിക്കയുടെ കഥ പൗളാ ജോണ്‍സിന്റെ അഭിഭാഷകര് അറിഞ്ഞു. ലിന്‍ഡ ആയിരുന്നു ആ വിവരം പുറത്തുപറഞ്ഞത്. അതോടെ ആ വിഷയം കോടതിയില് എത്തി. ക്ലിന്റനോട് കോടതി മോണിക്ക ലെവിന്‍സ്‌കിയെപ്പറ്റി ചോദിച്ചു. ആരോപണങ്ങള് ടാബ്ലോയിഡുകളില് വന്നുതുടങ്ങിയ അന്ന് മുതല്‍ക്കേ ക്ലിന്റണ് നിഷേധിച്ചുകൊണ്ടിരുന്നു. 'ആ സ്ത്രീയുമായി ഒരു ബന്ധവുമില്ല' എന്നായിരുന്നു ക്ലിന്റന്റെ വാദം.\nപത്‌നി ഹിലാരി ക്ലിന്റണ് ഭര്‍ത്താവിനെ പിന്തുണച്ചുകൊണ്ട കൂടെനിന്നു. ഇതിനുപിന്നാലെ എഫ്ബിഐ മോണിക്കയെ ചോദ്യം ചെയ്യാന് കസ്റ്റഡിയില് എടുത്തു. പ്രസിഡന്റിനെതിരെ മൊഴിനല്‍കാന് സമ്മര്‍ദ്ദം ഉണ്ടായി. അന്വേഷണ ഉദ്യോഗസ്ഥര്‍ക്കു മുന്നില് മോണിക്ക പൊട്ടിക്കരഞ്ഞു. തകര്‍ത്തുകൊണ്ട് എടുത്തുചാടി എല്ലാം അവസാനിപ്പിച്ചാലോ എന്നുവരെ ആലോചിച്ചതായാണ് മോണിക്ക പിന്നീട് പറഞ്ഞത്. ഒടുവില് ഏറെ ദിവസം നീണ്ട ചോദ്യംചെയ്യലിനൊടുവില്, കുറ്റവിമുക്തയാക്കാം എന്ന ധാരണയില് മോണിക്ക സഹകരിക്കാന് തയ്യാറായി.\nതന്റെ നേവി ബ്ലൂ കോട്ടടക്കമുള്ള സമസ്ത തെളിവുകളും മോണിക്ക അവര്‍ക്ക് കൈമാറി. തുടര്‍ന്ന് അമേരിക്കന് കോണ്‍ഗ്രസിന്റെ പ്രത്യേക സമിതിക്കു മുമ്പാകെ മോണിക്കയ്ക്ക് എല്ലാ കാര്യങ്ങളും തുറന്നു പറയേണ്ടി വന്നു. ഒമ്പത് തവണ വൈറ്റ് ഹൗസില് ക്ലിന്റന് ലൈംഗികമായി ബന്ധപ്പെട്ടതായി അവര് വിശദാംശങ്ങള് സഹിതം മൊഴി നല്‍കി. മൂവായിരം പേജുള്ള അന്വേഷണ റിപ്പോര്‍ട്ടിലെ മോണിക്കയുടെ മൊഴി മാധ്യമങ്ങള് ചോര്‍ത്തി പ്രസിദ്ധീകരിച്ചു.\nഇത് പിന്നീട് ഓണ്‍ലൈനിലും ലഭ്യമായി. പ്രസിഡന്റിന്റെ രക്തസാമ്പിളുകള് ശേഖരിച്ച എഫ് ബി ഐ കോട്ടിലെ ശുക്‌ളസാമ്പിളുകളുമായി ഡിഎന്‍എ മാച്ചിങ് വരെ നടത്താന് തീരുമാനിച്ചു. ക്ലിന്റണ് എതിരെ ഇംപീച്ച്‌മെന്റ് നടപടികള് തുടങ്ങി. മോണിക്ക ലെവിന്‍സ്‌കിയെ ഓര്‍മ്മയില്ലേ? അമേരിക്കന് പ്രസിഡന്റായിരുന്ന ബില് ക്ലിന്റന്റെ ലൈംഗിക വിവാദത്തില് ഉള്‍പ്പെട്ട മുന് വൈറ്റ് ഹൗസ് ജീവനക്കാരി. 22 മുതല് 24 വയസ്സുവരെയുള്ള കാലത്ത് നടന്നൊരു സംഭവത്തിന്റെ പേരില് ലോകം മുഴുവനുമുള്ള മാധ്യമങ്ങളില് ആഘോഷിക്കപ്പെട്ട മോണിക്കയ്ക്ക് ഇപ്പോള് 48 വയസ്സുണ്ട്. അന്നത്തെ ബ്ലിന് ക്ലിന്റന്റെ അതേ പ്രായം.\n1998 ഓഗസ്റ്റ് 17 -ന് വൈറ്റ് ഹൗസില് വെച്ച് രാഷ്ട്രത്തെ അഭിസംബോധന ചെയ്തുകൊണ്ട് നടത്തിയ പ്രസംഗത്തില് പ്രസിഡണ്ട് ക്ലിന്റണ് ഇങ്ങനെ പറഞ്ഞു, 'ജനുവരിയില് നല്‍കേണ്ടി വന്ന ഒരു സത്യവാങ്മൂലത്തില് ഞാന് മോണിക്ക ലെവിന്‍സ്‌കിയുമായുള്ള എന്റെ ബന്ധത്തെപ്പറ്റിയുള്ള ചില ചോദ്യങ്ങള്‍ക്കും ഉത്തരം പറയേണ്ടി വന്നിട്ടുണ്ട്. അന്ന് ഞാന് പറഞ്ഞതത്രയും നിയമപരമായി സത്യം തന്നെ എന്നുവരികിലും ചില സത്യങ്ങള് അന്ന് ഞാന് വെളിപ്പെടുത്താതെയും ഇരിക്കയുണ്ടായി. അതേപ്പറ്റിയാണ് ഇന്ന് പറയാന് പോകുന്നത്. മോണിക്ക ലെവിന്‍സ്‌കിയെ ഓര്‍മ്മയില്ലേ? അമേരിക്കന് പ്രസിഡന്റായിരുന്ന ബില് ക്ലിന്റന്റെ ലൈംഗിക വിവാദത്തില് ഉള്‍പ്പെട്ട മുന് വൈറ്റ് ഹൗസ് ജീവനക്കാരി.\n22 മുതല് 24 വയസ്സുവരെയുള്ള കാലത്ത് നടന്നൊരു സംഭവത്തിന്റെ പേരില് ലോകം മുഴുവനുമുള്ള മാധ്യമങ്ങളില് ആഘോഷിക്കപ്പെട്ട മോണിക്കയ്ക്ക് ഇപ്പോള് 48 വയസ്സുണ്ട്. അന്നത്തെ ബ്ലിന് ക്ലിന്റന്റെ അതേ പ്രായം. 2014 -ല് ഫിലാഡാല്‍ഫിയയില് നടന്ന ഫോര്‍ബ്സ് വണ്ടര് 30 സമ്മിറ്റ് എന്ന സമ്മേളനത്തില് ആയിരത്തിലധികം പേരെ സാക്ഷി നിര്‍ത്തിക്കൊണ്ട് മോണിക്ക ലെവിന്‍സ്‌കിയും ഒരു പതിറ്റാണ്ടു കാലത്തെ തന്റെ മൗനം ഭഞ്ജിച്ചു. ഒരു രാത്രി ഇരുട്ടി വെളുക്കുമ്പോഴേക്കും ഞാന് സ്വകാര്യമായ ജീവിതം നയിക്കുന്ന ഒരു വ്യക്തി എന്ന നിലയില് നിന്നും, 'പരസ്യമായി അപമാനിതയാകുന്ന ഒരു സ്ത്രീ' എന്ന നിലയിലേക്ക് വീണു. 'അവിഹിതം' എന്ന മഹാവ്യാധിയുടെ പ്രഭവകേന്ദ്രമായി ഒരു രാത്രികൊണ്ട് ഞാന് മാറി.'-അവര് പറഞ്ഞു.\n''ലോകത്തില് ഏറ്റവും ആദ്യമായി ഇന്റര്‍നെറ്റു വഴി ദുഷ്പേര് സമ്പാദിച്ച വ്യക്തി' മോണിക്ക ലെവിന്‍സ്‌കി എന്ന ഞാനാണ്. കഴിഞ്ഞ പതിനാറുവര്‍ഷത്തെ നിര്‍വചിക്കാന് നീ ഏതൊരു ഒറ്റവാക്കുപയോഗിക്കുമെന്ന് ഇടക്കൊക്കെ ഞാന് എന്നോടു തന്നെ ചോദിക്കാറുണ്ട്. ഉത്തരം വളരെ ലളിതമാണ്. 'സങ്കോചം.''-അവര് പറഞ്ഞു. ''അവളവളെയോര്‍ത്തുള്ള സങ്കോചം, എന്റെ വീട്ടുകാര്‍ക്ക് ഞാന് ചീത്തപ്പേരുണ്ടാക്കി എന്നുള്ള സങ്കോചം, എന്റെ രാഷ്ട്രത്തിനു തന്നെ ഞാന് ദുഷ്‌കീര്‍ത്തി വരുത്തിവെച്ചു എന്നുള്ള സങ്കോചം. 1998 സെപ്തംബര് 11 -ന് 'സ്റ്റാര് റിപ്പോര്‍ട്ട്' ഇന്റര്‍നെറ്റില് കണ്ടപ്പോള് ഞാന് പകച്ചുപോയി.''-അവര് പറഞ്ഞു. ''പിന്നീടങ്ങോട്ട് എന്നെ അവര് ഇന്റര്‍നെറ്റില് തുടര്‍ച്ചയായി വ്യക്തിഹത്യ ചെയ്തു. എന്നെ ഇനി വിളിക്കാത്ത പേരുകളില്ല. അഭിസാരിക എന്നര്‍ത്ഥം വരുന്ന നിഘണ്ടുവിലെ സകലപദങ്ങള്‍ക്കും പുറമെ, ചാരവനിത എന്ന പേരുകൂടി ഞാന് കേട്ടു. അത് എന്നെ തകര്‍ത്തു.\nഎനിക്ക് എന്റെ ആത്മാഭിമാനമാണ് നഷ്ടമായത്.''-അവര് പറഞ്ഞു. ''ഇന്ന് ഈ വേദിയില് ഞാന് നിങ്ങള്‍ക്കുമുന്നില് എന്നെ അടയാളപ്പെടുത്താന് ആഗ്രഹിക്കുന്നത് അതിനെയൊക്കെ അതിജീവിച്ച ഒരു വ്യക്തി എന്ന നിലയിലാണ്. ഈ പരിഹാസങ്ങളെയും, അപകീര്‍ത്തിപ്പെടുത്തലിനെയും അതിജീവിച്ച ഒരാളെന്ന നിലയില് ഞാനിന്നു ശ്രമിക്കുന്നതും, അത്തരത്തിലുള്ള സങ്കടങ്ങള് അനുഭവിക്കുന്ന മറ്റു സ്ത്രീകളെ അതിജീവിക്കാന് സഹായിക്കുന്നതിനാണ്. എന്റെ ഇന്നുവരെയുള്ള സകലദുരിതങ്ങളും ബലമാക്കി ഞാന് എന്റെ ഭൂതകാലത്തിന് ഒരു അര്‍ത്ഥമുണ്ടാക്കാന് ആഗ്രഹിക്കുന്നു...''-മോണിക്ക പറഞ്ഞു.\nഹിലരി ക്ലിന്റനോടും മകള് ചെല്‍സിയോടും തന്റെ പ്രവൃത്തികളുടെ പേരില് മോണിക്ക പരസ്യമായിത്തന്നെ മാപ്പുപറഞ്ഞു. എന്നാല് ക്ലിന്റണ് മാത്രം ഇന്നുവരെ മോണിക്കയോട് അന്നത്തെ സംഭവങ്ങളില് അവര്‍ക്ക് അനുഭവിക്കേണ്ടി വന്ന ദുരിതങ്ങളുടെ പേരില് ക്ഷമാപണം നടത്തുകയുണ്ടായില്ല. മോണിക്ക ലെവിന്‍സ്‌കി ബന്ധം പുറത്തറിയിച്ച പെന്റഗണിലെ ഉദ്യോഗസ്ഥയായ ലിന്‍ഡ ട്രിപ് കഴിഞ്ഞ വര്‍ഷം ഏപ്രിലിലാണ് അന്തരിച്ചത്. കാന്‍സര് ബാധിതയായി ചികിത്സയിലായിരുന്ന അവര്‍ക്ക് 70 വയസ്സായിരുന്നു.\nക്ലിന്റനെ ഇംപീച്ച്മെന്റ് നടപടികളിലേക്ക് നയിച്ച പ്രധാന തെളിവായ ഫോണ് റെക്കോര്‍ഡുകള് ലിന്‍ഡയാണ് അന്വേഷണ കമ്മീഷന് കൈമാറിയത്. തന്റെ പ്രസിഡന്റ് പദവിയുടെ അവസാന ദിനം ക്ലിന്റന് ലിന്‍ഡയെ പെന്റഗണ് ഹൗസില് നിന്ന് പുറത്താക്കിയിരുന്നു. ക്ലിന്ററുമായി ബന്ധപ്പെട്ട വിവാദങ്ങള്‍ക്കു ശേഷം ക്രൂരമായ സാമൂഹ്യ ബഹിഷ്‌കരണത്തിനും സൈബര് ആക്രമണങ്ങള്‍ക്കും വിധേയയായ മോണിക്ക പിന്നീട് അമേരിക്ക വിട്ട് ലണ്ടനില് പോയി.\nഅവിടെ പഠനം നടത്തിയ അവര് പിന്നീട് സാമൂഹ്യ പ്രവര്‍ത്തനങ്ങളില് സജീവമായി. വിവാദങ്ങളുടെയും ആക്രമണങ്ങളുടെയും കാലത്ത് താന് ആത്മഹത്യ ചെയ്യുന്നതിന് തൊട്ടടുത്ത് എത്തിയതായി അവര് ഗാര്‍ഡിയനു നല്‍കിയ അഭിമുഖത്തില് പിന്നീട് പറഞ്ഞു. ''ജീവിക്കാന് കഴിയാത്ത സാഹചര്യമായിരുന്നു. എന്നാല്, പിന്നീട് അവര് ഈ അവസ്ഥകള് മറി കടന്നു. ഇപ്പോള്, ഇത്തരം ആക്രമണങ്ങള്‍ക്ക് ഇരയാവുന്നവരുടെ സഹായത്തിന് വേണ്ടി അവര് ഓടി നടക്കുകയാണ്''\nSexual controversy; Nothing happened ... Mysterious tweet out


അന്ന് 15ാം വയസ്സില് വിവാഹം, പെട്ടന്നു ഗര്‍ഭിണിയാകാന് ബലാത്സംഗം, പ്രസവശേഷം കുഞ്ഞിന് വൈകല്യം ഇരുട്ടുനിറഞ്ഞ ഭൂതകാലം... പാരമ്പര്യത്തിന്റെ കെട്ടുപാടുകളില് മക്കളെ പൂട്ടിയിട്ടു വളര്‍ത്തുന്ന മാതാപിതാക്കള് കേള്‍ക്കണം റൂബിമാരിയുടെ ജീവിതം - BIGNEWSLIVE | Latest Malayalam News\nമുപ്പതു വയസിനു മുകളിലുള്ളവര്‍ക്കായുള്ള സൗന്ദര്യമത്സരത്തില് 2016ല് മിസിസ് ഗാലക്‌സി യുകെ പട്ടം ചൂടിയത് റൂബി മാരിയായിരുന്നു. പിന്നീട് അടുത്ത വര്‍ഷവും മിസിസ് ഗാലക്‌സി അന്താരാഷ്ട്രപട്ടം ചൂടാനും ഈ മുപ്പത്തഞ്ചുകാരിക്ക് സാധിച്ചു.\nലണ്ടന്: അന്യ രാജ്യങ്ങളിലേക്ക് കുടിയേറി പാര്‍ക്കുന്ന പല ഇന്ത്യന് കുടുംബങ്ങള്‍ക്കും അവരുടെ മക്കളുടെ ജീവിത രീതിയില് ആശങ്ക ഉണ്ടാകാറുണ്ട്. പാരമ്പര്യം സംസ്‌കാരം ഇതെല്ലാം മക്കള് മറക്കുമെ എന്ന്. അതിനാല് വസ്ത്ര ധാരണത്തിലും കൂട്ടുകെട്ടിലും ചില വാശി കാണിക്കാറുണ്ട്. എന്നാല് പലപ്പോഴും ഈ വാശിയില് മക്കളുടെ ജീവിതം തന്നെ പൊലിഞ്ഞെന്നു വരാം.\nഇതാ നോക്കൂ ഈ പെണ്‍കുട്ടിയുടെ ജീവിതം.. സ്വന്തം പാരമ്പര്യം വിട്ട് സായിപ്പന്മാരെ കെട്ടാതിരിക്കാന് മകളെ 15ാം വയസ്സില് നാട്ടില് കൊണ്ടുപോയി ഏതോ ഒരുത്തന്റെ കൂടെ കെട്ടിച്ചു വിട്ടു. ഇത് മലയാളി മാതാപിതാക്കള്‍ക്കും ഒരു പാഠമാണ്.\nയുകെയില് ജനിച്ചു വളര്‍ന്ന ബംഗ്ലാദേശ് വംശജയായ റൂബിമാരിക്ക് പതിനഞ്ചാം വയസില് തന്നെക്കാള് ഇരട്ടിപ്രായമുള്ള ഒരാളെ കെട്ടേണ്ടി വന്നു. സ്വന്തം നാട്ടുകാരനെ തന്നെ വിവാഹം കഴിക്കണമെന്നുള്ള മാതാപിതാക്കളുടെ വാശിയിലാണ് പതിനഞ്ചു വയസുമാത്രം പ്രായമുള്ളപ്പോള് ബംഗ്ലാദേശില് കൊണ്ടുപോയി റൂബിയുടെ വിവാഹം നടത്തിയത്. വിവാഹം കഴിഞ്ഞ അന്നുമുതല് പേടിപ്പെടുത്തുന്നതായിരുന്നു ഓരോ ദിവസമെന്നും റൂബി ഇപ്പോള് ഓര്‍ക്കുന്നു.\nതന്നെ ഗര്‍ഭിണി ആക്കുന്നതിന് വേണ്ടി ഭര്‍ത്താവ് എന്നും തന്നെ ബലാത്സംഗം ചെയ്യുകയായിരുന്നുവെന്ന് റൂബി പറഞ്ഞു. എത്രയും പെട്ടെന്ന് അയാള്‍ക്ക് യുകെയിലേക്ക് എത്തുന്നതിനു വേണ്ടിയായിരുന്നു റൂബിയെ ഗര്‍ഭിണിയാക്കാന് പണിപ്പെട്ടത്. ഇതിനിടെ ഭര്‍ത്താവിന്റെ ബന്ധുക്കളില് ഒരാള് റൂബിക്ക് ഗര്‍ഭനിരോധന ഗുളികകള് എത്തിച്ചു നല്‍കിയെങ്കിലും വീട്ടുകാര് അതു കൈയോടെ പിടികൂടുകയും നശിപ്പിച്ചുകളയുകയുമായിരുന്നെന്നും അവര് വ്യക്തമാക്കി.\nശേഷം പ്രസവത്തിനായി വേല്‍സില് എത്തി. എന്നാല് താന് ജന്മം കൊടുത്ത കുട്ടി വികലാംഗയാണെന്ന് അറിഞ്ഞതും റൂബിക്ക് കടുത്ത ഷോക്കായിരുന്നു. ഭര്‍ത്താവിന് ഹെര്‍പീസ് ഗണത്തില് പെട്ട അസുഖമുണ്ടായിരുന്നതിനാല് അതിന്റെ ഫലമായി കുട്ടിക്ക് വൈകല്യം സംഭവിക്കുകയായിരുന്നു. പിന്നീട് അയാളുമായുള്ള ബന്ധം ഒഴിവാക്കാന് ശ്രമിച്ചു.\nഎന്നാല് എല്ലാ പ്രതിസന്ധികള്‍ക്കും മുകളിലൂടെ പറന്ന് റൂബി ഇന്ന് സന്തോഷത്തിന്റെ വക്കിലാണ്. മുപ്പതു വയസിനു മുകളിലുള്ളവര്‍ക്കായുള്ള സൗന്ദര്യമത്സരത്തില് 2016ല് മിസിസ് ഗാലക്‌സി യുകെ പട്ടം ചൂടിയത് റൂബി മാരിയായിരുന്നു. പിന്നീട് അടുത്ത വര്‍ഷവും മിസിസ് ഗാലക്‌സി അന്താരാഷ്ട്രപട്ടം ചൂടാനും ഈ മുപ്പത്തഞ്ചുകാരിക്ക് സാധിച്ചു.\nതന്റെ ജീവിതത്തില് സംഭവിച്ച കയ്‌പേറിയ അനുഭവങ്ങള് പങ്കുവയ്ക്കാന് റൂബിക്ക് മടിയില്ല. കുടിയേറ്റക്കാരായ മാതാപിതാക്കളുടെ മക്കള്‍ക്ക് സംഭവിക്കാവുന്ന ഇത്തരം ദുരവസ്ഥകളെ കുറിച്ച് ബോധവത്ക്കരണം നടത്തുകയാണ് റൂബിയിപ്പോള്. വെറും ആറുമാസത്തെ ദാമ്പത്യത്തിനു ശേഷം അതിന്റെ കെട്ടുപാടുകളില് നിന്ന് മോചനം നേടിയ ഈ സുന്ദരി ഇപ്പോള് ജീവിതം ആസ്വദിക്കുകയാണ്.\nTags: modelrubi marrywomenworld


Dubai Air Show|ദുബൈ ആകാശത്ത് പറന്ന് ഇന്ത്യയുടെ 'സൂര്യകിരണ്'; ശതകോടികളുടെ കരാറുകള്, എയര്‍ഷോയ്ക്ക് പരിസമാപ്തി | Indias Suryakiran Teams flypast in Dubai Air Show\nDubai Air Show|ദുബൈ ആകാശത്ത് പറന്ന് ഇന്ത്യയുടെ 'സൂര്യകിരണ്'; ശതകോടികളുടെ കരാറുകള്, എയര്‍ഷോയ്ക്ക് പരിസമാപ്തി\nഇന്ത്യയുടെ തേജസ് വിമാനവും പ്രദര്‍ശന പറക്കലില് പങ്കെടുത്തു. വ്യോമാഭ്യാസ പ്രകടനങ്ങളില് സൗദി അറേബ്യയുടെ സൗദി ഹോക്സ്, റഷ്യയുടെ റഷ്യന് നൈറ്റ്സ്, ഇന്ത്യയുടെ സൂര്യകിരണും വ്യോമസേനയുടെ സാരംഗും പങ്കാളികളായി. സൂര്യകിരണ്, തേജസ് വിമാനങ്ങളുടെ യുഎഇയിലെ ആദ്യത്തെ അഭ്യാസ പ്രകടനം കൂടിയാണിത്.\nDubai - United Arab Emirates, First Published Nov 19, 2021, 1:07 PM IST\nദുബൈ: ദുബൈ എയര്‍ഷോയ്ക്ക്(Dubai Airshow) പരിസമാപ്തി. എയര്‍ഷോയില് ഇന്ത്യന് വ്യോമസേനയുടെ സൂര്യകിരണ് എയറോബാറ്റിക്‌സ് ടീമും( Suryakiran Aerobatics Team) യുഎഇയുടെ അല് ഫുര്‍സാന് ഡിസ്‌പ്ലേ സംഘവും(Al Fursan Display Team) ദുബൈ ആകാശത്ത് ഫ്‌ലൈപാസ്റ്റ്(flypast) നടത്തി. ബുധനാഴ്ചയാണ് സൂര്യകിരണും അല് ഫുര്‍സാന് സംഘവും ചേര്‍ന്ന് ഫ്‌ലൈപാസ്റ്റ് നടത്തിയത്. ബുര്‍ജ് ഖലീഫ, പാം ജുമൈറ, ബുര്‍ജ് അല് അറബ് എന്നിവിടങ്ങളിലാണ് വ്യോമാഭ്യാസപ്രകടനം കാഴ്ചവെച്ചത്.\nഇന്ത്യയുടെ തേജസ് വിമാനവും പ്രദര്‍ശന പറക്കലില് പങ്കെടുത്തു. വ്യോമാഭ്യാസ പ്രകടനങ്ങളില് സൗദി അറേബ്യയുടെ സൗദി ഹോക്സ്, റഷ്യയുടെ റഷ്യന് നൈറ്റ്സ്, ഇന്ത്യയുടെ സൂര്യകിരണും വ്യോമസേനയുടെ സാരംഗും പങ്കാളികളായി. സൂര്യകിരണ്, തേജസ് വിമാനങ്ങളുടെ യുഎഇയിലെ ആദ്യത്തെ അഭ്യാസ പ്രകടനം കൂടിയാണിത്. അടുത്ത തലമുറയിലെ സുഖോയ് യുദ്ധവിമാനങ്ങളുടെ ആദ്യ അന്താരാഷ്ട്ര അരങ്ങേറ്റവും ദുബൈയില് എയര്‍ഷോയില് നടന്നു. ലോകത്തെ മികച്ച പോര്‍വിമാനങ്ങളും ആഢംബര വിമാനങ്ങളും ഹെലികോപ്ടറുകളും സൈനിക വിമാനങ്ങളും അടുത്ത് കാണാനും പ്രകടനങ്ങള് ആസ്വദിക്കാനും മുന്‍കൂട്ടി രജിസ്റ്റര് ചെയ്ത 83,000 പേരാണ് എത്തിയത്.\nവ്യോമമേഖലയ്ക്കും പ്രതിരോധ രംഗത്തും ഉണര്‍വേകി 286.5 ബില്യന് ദിര്‍ഹത്തിന്റെ കരാറുകളാണ് അഞ്ചു ദിവസത്തെ എയര്‍ഷോയില് ഒപ്പുവെച്ചത്. കൊവിഡിന് മുമ്പ് 2019ല് നടന്ന എയര്‍ഷോയിലേക്കാള് 10,000 കോടിയിലധികം രൂപയുടെ കരാറുകളാണ് ഇത്തവണ ഒപ്പിട്ടത്. കരാറുകള് നേടിയതില് ഏറ്റവും മുന്നില് എയര്‍ബസാണ്. 408 വിമാനങ്ങള് നിര്‍മ്മിക്കാന് ഇവര്‍ക്ക് കരാര് ലഭിച്ചു. 72 ബോയിങ് വിമാനങ്ങള് വാങ്ങാന് ഇന്ത്യയുടെ ബജറ്റ് വിമാനം അക്‌സ എയര് 900 കോടി ഡോളറിന്റെ കരാര് നല്‍കി. 737 മാക്‌സി വിമാനങ്ങള് വാങ്ങാനാണ് ബോയിങ് കമ്പനിയുമായി കരാറിലേര്‍പ്പെട്ടത്. 148 രാജ്യങ്ങളില് നിന്നായി 1200ലേറെ പ്രദര്‍ശകര് എത്തിയ മേളയില് 160ലേറെ പുത്തന് വിമാനങ്ങളും എത്തിയിരുന്നു. 1989ലാണ് ദുബൈ എയര്‍ഷോയുടെ ആദ്യ എഡിഷന് നടന്നത്.\nLast Updated Nov 19, 2021, 1:17 PM IST


May 9, 2019 , കെ.എം. സാബിര് അഹ്സന്\nപാലക്കാട്: എസ്.എസ്.എല്.സി, +2 വിശയതമാനത്തില് വര്‍ധനവുണ്ടായെങ്കിലും ഉപരിപഠന സാധ്യതകളുടെ കാര്യത്തില് ജില്ല വലിയ പ്രതിസന്ധി നേരിടുകയാണെന്ന് ഫ്രറ്റേണിറ്റി മൂവ്മെന്‍റ് ജില്ലാ ജനറല് സെക്രട്ടറി അമീറ മുസ്തഫ പറഞ്ഞു. 11,000ത്തിലധികം വിദ്യാര്‍ത്ഥികള്‍ക്ക് +1 ന് സീറ്റില്ല. +2 വിജയിച്ച 23,491 വിദ്യാര്‍ത്ഥികള്‍ക്കായി ജില്ലയിലുള്ളത് 13,557 ഡിഗ്രി സീറ്റുകള് മാത്രം. വിദ്യാര്‍ത്ഥികള് കാര്യമായി ആശ്രയിക്കുന്ന മറ്റു മേഖലകളായ എഞ്ചിനീയറിങ്ങിലും മെഡിസിനിലും സീറ്റുകള് അപര്യാപ്തം തന്നെ.\nഎസ്.എസ്.എല്.സി വിജയികളായ വിദ്യാര്‍ത്ഥികളെ മാത്രം പരിഗണിക്കുമ്പോള് തന്നെ 11,000ത്തിലധികം സീറ്റ് ക്ഷാമം ഉണ്ടെന്നിരിക്കെ സേ പരീക്ഷ എഴുതി വിജയിക്കുന്നവര്, സി.ബി.എസ്.ഇ, എസ്.എസ്.എല്.സി വിദ്യാര്‍ത്ഥികള് കൂടി അപേക്ഷകരായി വരുന്നതോടെ ഇത്തവണ +1ല് പ്രതിസന്ധി വര്‍ധിക്കും.സി.ബി.എസ്.ഇ വിദ്യാര്‍ത്ഥികള് മാത്രം 6136 കുട്ടികളുണ്ട്. സി.ബി.എസ്.ഇ പ്ലസ് വണ്, വി.എച്ച്.എസ്.ഇ, പോളി ടെക്നിക്ക്, ഐടി‌ഐ തുടങ്ങിയവയിലൊന്നും പ്രതിസന്ധി പരിഹരിക്കാനുള്ള സീറ്റുകളില്ല.\nപത്തനംതിട്ട, ആലപ്പുഴ, കോട്ടയം, എറണാകുളം ജില്ലകളില് കുട്ടികളേക്കാള് സീറ്റുകളുള്ളപ്പോഴാണ് മലബാര് ജില്ലകളില് വിദ്യാര്‍ത്ഥികള് പ്രൈവറ്റ് മേഖലകളെ ആശ്രയിക്കേണ്ട അവസ്ഥയുള്ളത്. കാലങ്ങളായി തുടരുന്ന സാമൂഹിക വിവേചനത്തിന്‍റെ അനന്തര ഫലമാണിത്. ഇത്തവണ തെരഞ്ഞെടുപ്പ് ചട്ടം നിലനില്‍ക്കുന്നതിനാല് സാധാരണയുള്ളത് പോലെ ആനുപാതിക സീറ്റ് വര്‍ധന പോലും നടന്നിട്ടില്ല. വിജയക്കുതിപ്പില് മുന്നിട്ടു നില്‍ക്കുന്ന മലബാര് ജില്ലകളോടുള്ള വിവേചനം ഭരണകൂടം അവസാനിപ്പിക്കണം. കേവലമായ സീറ്റ് വര്‍ധനവിനപ്പുറം ഹയര് സെക്കന്‍ഡറികളില്ലാത്ത സര്‍ക്കാര്/എയ്ഡഡ് സ്കൂളുകളില് അത് അനുവദിച്ചും നിലവിലുള്ളിടങ്ങളില് പുതിയ ബാച്ചുകള് അനുവദിച്ചും സീറ്റ് പ്രതിസന്ധിക്ക് പരിഹാരം കാണണം. അല്ലാത്തപക്ഷം വിദ്യാര്‍ത്ഥികളെ അണിനിരത്തി ഫ്രറ്റേണിറ്റി പ്രക്ഷോഭത്തിന് നേതൃത്വം നല്‍കും. ഉന്നത വിദ്യാഭ്യാസ മേഖലയിലെ പ്രതിസന്ധി പരിഹരിക്കാനും സര്‍ക്കാര്/എയ്ഡഡ് മേഖലയില് ആവശ്യമായ പുതിയ അവസരങ്ങള് തുറക്കണം. സര്‍ക്കാര് കോളേജുകളില്ലാത്ത മുണ്ടൂര്, നെന്മാറ നിയോജക മണ്ഡലങ്ങളില് കോളേജുകള് അനുവദിക്കണമെന്നും അവര് പറഞ്ഞു.


വയനാട് മെഡിക്കൽ കോളജ് ഉദ്ഘാടനം: രാഹുൽ ഗാന്ധി എം.പിയെ ക്ഷണിച്ചില്ലെന്ന് ആരോപണം | allegation that rahul gandhi not invited to wayanad medical college inaguration | Madhyamam\nവയനാട് മെഡിക്കൽ കോളജ് ഉദ്ഘാടനം: രാഹുൽ ഗാന്ധി എം.പിയെ ക്ഷണിച്ചില്ലെന്ന് ആരോപണം\nമാനന്തവാടി: ജില്ല ആശുപത്രിയിൽ വയനാട് മെഡിക്കൽ കോളജ് പ്രവർത്തനം ആരംഭിച്ചതിെൻറ ഉദ്ഘാടനവും വിവാദത്തിൽ. വയനാട് ജില്ല വർഷങ്ങളായി കാത്തിരിക്കുന്ന മെഡിക്കൽ കോളജ് ഒടുവിൽ യാഥാർഥ്യമായ ചടങ്ങാണ് ഞായറാഴ്ച മാനന്തവാടിയിൽ നടന്നത്.\nകൽപറ്റയിൽ മെഡിക്കൽ കോളജിന് യു.ഡി.എഫ് ഭരണത്തിൽ മുഖ്യമന്ത്രി ഉമ്മൻ ചാണ്ടി തറക്കല്ലിട്ടിരുന്നു. എൽ.ഡി.എഫ് സർക്കാർ തുടർ പ്രവർത്തനം വിവിധ കാരണങ്ങളാൽ നീട്ടി. ആരോഗ്യമന്ത്രി കെ.കെ. ശൈലജ ടീച്ചറാണ് ഞായറാഴ്ച മാനന്തവാടിയിൽ ഉദ്ഘാടനം നിർവഹിച്ചത്.\nവയനാട് എം.പി രാഹുൽ ഗാന്ധിയെ പരിപാടിയിലേക്ക് ക്ഷണിച്ചില്ലെന്ന് ആരോപണം ഉയർന്നു. എം.പിയുടെ പേര് നോട്ടീസിലും ബോർഡുകളിലും ഉപയോഗിച്ചു. എന്നാൽ, എം.പിയുടെ ഓഫിസുകളിൽ വിവരം അറിയിച്ചില്ല. ഫോണിൽ പോലും ക്ഷണിച്ചില്ലെന്ന് കോൺഗ്രസ് നേതൃത്വം അറിയിച്ചു. അതേസമയം, എം.പിയുടെ ഓഫിസിനെ വിവരം അറിയിച്ചിരുന്നുവെന്നാണ് ആരോഗ്യ വകുപ്പിെൻറ വിശദീകരണം.\nമെഡിക്കൽ കോളജ് യാഥാർഥ്യമായ ചടങ്ങിൽ സി.പി.എം നേതാവ് സി.കെ. ശശീന്ദ്രൻ എം.എൽ. എയും പ്രതിപക്ഷത്തെ ഐ.സി. ബാലകൃഷ്ണൻ എം.എൽ.എയും പങ്കെടുത്തില്ല. ഇവരുടെ അസാന്നിധ്യം ശ്രദ്ധിക്കപ്പെട്ടു. മണ്ഡലത്തിൽ ഒഴിച്ചുകൂടാനാവാത്ത പരിപാടികൾ ഉള്ളതുകൊണ്ടാണ് മാനന്തവാടിയിൽ പോകാതിരുന്നതെന്ന് സി.കെ. ശശീന്ദ്രൻ പറഞ്ഞു.\nകേന്ദ്ര സർക്കാറിെൻറ ആസ്പിരേഷൻ ജില്ലയിൽ ഉൾപ്പെടുത്തിയാണ് മാനന്തവാടി ജില്ല ആശുപത്രിയെ കഴിഞ്ഞ ആഴ്ച ഉയർത്തിയത്.\nമെഡിക്കൽ കോളജ് പ്രവർത്തനം ഗാന്ധി പാർക്കിൽ നടന്ന ചടങ്ങിൽ മുഖ്യമന്ത്രി പിണറായി വിജയനു വേണ്ടിയാണ് ആരോഗ്യമന്ത്രി കെ.കെ. ശൈലജ ടീച്ചർ ഉദ്ഘാടനം ചെയ്തത്. വിദ്യാർഥികളെ പ്രവേശിപ്പിക്കാനുള്ള അനുമതിക്ക് അപേക്ഷ സമർപ്പിച്ചതായി മന്ത്രി പറഞ്ഞു.\nഅനുവാദം ലഭിക്കുന്ന മുറക്ക് ഈ വർഷംതന്നെ എം.ബി.ബി.എസ് പ്രവേശനം നൽകും. ഒ.ആർ. കേളു എം.എൽ.എ അധ്യക്ഷത വഹിച്ചു. കോവിഡ് മാനദണ്ഡങ്ങൾ കാറ്റിൽപറത്തി നിരവധി ആളുകളാണ് ചടങ്ങിൽ തടിച്ചുകൂടിയത്.\nTAGS:rahul gandhi Wayanad Medical College\nNews Summary - allegation that rahul gandhi not invited to wayanad medical college inaguration


Janmabhumi| ദൈവം കൈപിടിച്ച സംരംഭകന്: നെസ്ലേ, യൂണിലിവര്, പെപ്‌സി തുടങ്ങിയ ബഹുരാഷ്ട്ര കമ്പനികളെ ലക്ഷ്യമിട്ട് വിജു ജേക്കബ്\nJune 05, 2021, 06:18 p.m.\nദൈവാനുഗ്രഹം തന്നെയാണ് എന്റെ വിജയരഹസ്യം. ഇപ്പോള്, ചില ഉള്‍വിളികള് കിട്ടാറുണ്ട്.\nദൈവത്തിനെ കൂടി ബിസിനസില് പങ്കാളിയാക്കി മുന്നോട്ടു പോകുന്ന വിജു ജേക്കബ് തന്റെ പ്രോഗ്രസ് കാര്‍ഡ് അവതരിപ്പിക്കുന്നു. ഒപ്പം 6,000 കോടി രൂപയിലേക്ക് വളരാനുള്ള ഭാവി പരിപാടികളും ബിസിനസ് വോയ്സിനോട് അദ്ദേഹം പങ്കുവെക്കുന്നു\n1972ല് തേരോട്ടം തുടങ്ങിയ സിന്തൈറ്റിന്റെ യാത്രയില് ഒരു വ്യാഴവട്ടം കൂടി കഴിഞ്ഞാണ് വിജു ജേക്കബ് ഔദ്യോഗികമായി ഒപ്പം ചേരുന്നത്, 1984 ല്. മാര്‍ക്കറ്റിംഗിന്റെയും ഇന്ത്യന് ബിസിനസിന്റെയും ചുമതലയാണ് ഉത്സാഹിയായ ആ ചെറുപ്പക്കാരന് പിതാവും കമ്പനി സ്ഥാപകനുമായ സി വി ജേക്കബ് നല്‍കിയത്. ക്ഷേത്രങ്ങളില് പൂജയ്ക്കും അലങ്കാരത്തിനുമൊക്കെയെടുക്കുന്ന ചെണ്ടുമല്ലിയുടെ സത്തിന്റെ വിപണന സാധ്യതകള് തിരിച്ചറിഞ്ഞ് സിന്തൈറ്റ് ഇന്ത്യയില് ആദ്യമായി മാരിഗോള്‍ഡ് എക്‌സ്ട്രാക്ഷനിലേക്ക് കടക്കാന് തീരുമാനിച്ചപ്പോള് അതിന്റെ ചുക്കാന് ഏല്‍പ്പിക്കപ്പെട്ടത് വിജുവിന്റെ കൈയില്. 1987 ല് മാരിഗോള്‍ഡ് തേടി വിജു തമിഴ്‌നാട്ടിലെത്തി. 20,000 ടണ് പൂവ് വേണമെന്ന് അവിടത്തെ കര്‍ഷകരോട് പറഞ്ഞു. പലരും നെറ്റി ചുളിച്ചു, പരിഹാസം കുറെ കേട്ടു. കുറച്ച് കര്‍ഷകരെ ഒപ്പം കൂട്ടി കൃഷി ആരംഭിച്ചു.\n'മെക്‌സിക്കോയിലെ ലബോറട്ടറി ബയോകെമിസ്റ്റ് എന്നൊരു കമ്പനിയാണ് തുടക്കത്തില് സിന്തൈറ്റുമായി പങ്കാളിത്തം ഉണ്ടാക്കിയത്, 1987 ല്. അവരുടെ ആവശ്യത്തിനനുസരിച്ചാണ് മാരിഗോള്‍ഡ് കൃഷി ചെയ്യിപ്പിച്ചത്. 1991 ആയപ്പോഴേക്കും മെക്‌സിക്കന് കമ്പനിക്ക് ചില പ്രതിസന്ധികളെ അഭിമുഖീകരിക്കേണ്ടി വന്നതിനാല് അവരുടെ ഉല്‍പ്പാദനം തല്‍ക്കാലത്തേക്ക് നിര്‍ത്തിവെക്കേണ്ടി വന്നു.\nതത്ഫലമായി 150 ടണ് ഒലിയോറെസിന് സത്താണ് നമ്മുടെ കൈയില് ആവശ്യക്കാരില്ലാതെ കെട്ടിക്കിടന്നത്. 18-20 കോടി രൂപയുടെ ഉല്‍പ്പന്നം! വലിയ പ്രതിസന്ധി ഉരുണ്ടുകൂടി. പ്രശ്‌നപരിഹാരത്തിന് മെക്‌സിക്കോയില് പോയി ഞാന് ചര്‍ച്ച നടത്തിയെങ്കിലും ഫലം കണ്ടില്ല.. തിരിച്ച് ഹോങ്കോംഗ്, സിംഗപ്പൂര് വഴി ഞാന് ഇന്ത്യയിലേക്ക് മടങ്ങി. ഹോങ്കോംഗില് നിന്ന് വിമാനം കയറിയപ്പോള് ഒപ്പമിരുന്ന യാത്രക്കാരനെ പരിചയപ്പെട്ടു, ആന്റണി. ചൈനീസ് ബിയര് കഴിച്ചുകൊണ്ടിരുന്ന അദ്ദേഹം സിംഗപ്പൂരിലെ കെമിന് എന്ന കമ്പനിയുടെ ജീവനക്കാരനാണ്. ചൈനയില് പോയതെന്തിനാണെന്ന് ഞാന് ചോദിച്ചു. മാരിഗോള്‍ഡ് സത്ത് തേടി പോയതാണെന്നും ചൈനയില് നിന്ന് അത് കിട്ടിയില്ലെന്നും അദ്ദേഹം പറഞ്ഞു. തേടിയവള്ളി കാലില് ചുറ്റിയല്ലോ എന്നാണ് എന്റെ മനസ്സിലേക്ക് വന്ന ചിന്ത. ബിസിനസില് എംബിഎയും പിഎച്ച്ഡിയും ഉണ്ടെങ്കിലും ദൈവാനുഗ്രഹമാണ് പ്രധാനമെന്ന് ഞാന് പറയുന്നതിന് കാരണം ഇതാണ്.''\n150 ടണ് മാരിഗോള്‍ഡാണ് ആന്റണിക്ക് വേണ്ടത്, വിജുവിന്റെ കൈവശം ചെലവാകാതെ ഇരിക്കുന്നതും കൃത്യം അത്ര തന്നെ. ''ഗ്രാമിന് 19 സെന്റ് എന്ന് വിലപറഞ്ഞു. ഗ്രാമിന് 12 സെന്റാണ് എന്റെ ഉല്‍പ്പാദന ചെലവ്. 19.5 സെന്റിനാണെങ്കില് മുഴുവന് മാരിഗോള്‍ഡും തരാമെന്ന് ഞാന് പറഞ്ഞു. നിങ്ങള് സീരിയസായാണോ പറയുന്നതെന്ന് അദ്ദേഹം അത്ഭുതംകൂറി. തമാശ പറഞ്ഞതാണോയെന്ന് വീണ്ടും അന്വേഷിച്ചു. 'ആന്റണീ നിങ്ങള്‍ക്കാവശ്യമുള്ള ഒലിയോറെസിന് മുഴുവനും ഇന്ന വിലയ്ക്ക് ഞാന് നല്‍കാം, നിങ്ങള്‍ക്ക് സ്വീകാര്യമാണോ' എന്ന് ഞാന് പ്രതികരിച്ചു.\nഅദ്ദേഹം പറഞ്ഞതനുസരിച്ച് പിറ്റേദിവസം രാവിലെ ഞാന് കെമിന്റെ ഓഫീസിലെത്തുന്നു. ഓസ്‌ട്രേലിയക്കാരനായ കമ്പനി ഉടമയെ കാണുന്നു. കരാര് ഒപ്പിടുന്നു. ജീവിതത്തില് ഇതുപോലെ ഒരു സന്തോഷം വേറെ ഉണ്ടായിട്ടില്ലെന്ന് പറയാം. എന്തുചെയ്യണമെന്നറിയാതെ വെച്ചിരുന്ന 150 ടണ് മാരിഗോള്‍ഡ് സത്തും പിറ്റേയാഴ്ച കപ്പല് കയറി. എട്ടുവര്‍ഷത്തോളം വിജയകരമായി ആ പങ്കാളിത്തം മുന്നോട്ടുപോയി. ചെണ്ടുമല്ലി സത്ത് വിറ്റഴിക്കാന് ദൈവം നീട്ടിക്കൊടുത്ത കൈ പിന്നെ വിജു ജേക്കബ് വിട്ടിട്ടില്ല. മൂന്നു പതിറ്റാണ്ടായി ആ കൈയും പിടിച്ചാണ് അദ്ദേഹം ഓരോ പ്രതിസന്ധിയും തരണം ചെയ്യുന്നത്, ഓരോ വെല്ലുവിളികളെയും അവസരമാക്കി മാറ്റുന്നത്.\nസിന്തൈറ്റിന്റെ സാരഥി ബിസിനസ് വോയ്സിനോട് സംസാരിക്കുന്നു.\nപൊതുവെ നോക്കുകയാണെങ്കില് വളരെ കാഠിന്യമേറിയ അഞ്ചു വര്‍ഷങ്ങളായിരുന്നു ഇത്. കേരളത്തിന്റെ പൊതു സ്ഥിതി നോക്കിയാല് നിപ്പയും പ്രളയവും കോവിഡുമെല്ലാം വന്നു. സിന്തൈറ്റിന്റെ കാര്യമെടുത്താല് ചരിത്രത്തിലാദ്യമായി ഒരു സമരവും നടന്നു. എന്നാല് സിന്തൈറ്റിനെ ഇവയൊന്നും ബാധിച്ചില്ലെന്നതാണ് വാസ്തവം. കമ്പനി ഒരു ഗ്രോത്ത് ആക്സിലറേഷനില് നിന്ന കാലമായിരുന്നു ഇത്. എല്ലാ വര്‍ഷത്തേക്കാളും അധികം ബിസിനസ് ചെയ്യാനും ഇരട്ടയക്ക വാര്‍ഷിക വളര്‍ച്ചാ നിരക്ക് കൈവരിക്കാനും സാധിച്ചു. സിന്തൈറ്റിന്റെ ചരിത്രത്തില് ഏറ്റവുമധികം ലാഭമുണ്ടാക്കിയ അഞ്ച് വര്‍ഷങ്ങളാണിതെന്ന് നിസംശയം പറയാം. കമ്പനിയുടെ ചരിത്രത്തില് ഒരു ഫുള് ത്രോട്ടിലില് നിന്ന കാലയളവ്.\nവിപുലമായ വികസന പരിപാടികള് ഈ മുന്നേറ്റത്തിന് സഹായകരമായി. നെതര്‍ലന്‍സ്ഡില് ഓഫീസ് തുടങ്ങി. ബ്രസീലിലും വിയറ്റ്നാമിലും പ്രവര്‍ത്തനമാരംഭിച്ചു. ചൈനയില് നിലവിലുള്ളതിന് പുറമെ വേറൊരു സ്ഥലത്ത് കൂടി ഫാക്റ്ററി സ്ഥാപിച്ചു. കോവിഡാനന്തര സാഹചര്യം മുന്നില് കണ്ട് ഉപഭോക്തൃ വിപണിയിലേക്ക് ന്യൂട്രാസ്യൂട്ടിക്കല് ഉല്‍പ്പന്നങ്ങള് പുറത്തിറക്കി. അങ്ങനെ എല്ലാ മേഖലകളിലും കാലു വെക്കാന് ഞങ്ങള്‍ക്ക് സാധിച്ചു. സംരംഭത്തിന്റെ വളര്‍ച്ചയും തളര്‍ച്ചയുമെല്ലാം നേതൃസ്ഥാനത്തിരിക്കുന്നവരുടെ ഉത്തരവാദിത്തമാണ്. ബിസിനസുകാര് പലരും എല്ലാം തന്റെ മിടുക്കാണെന്ന് അവകാശപ്പെടുന്നത് കാണാറുണ്ട്. ഒന്നുമല്ല! ദെവത്തിന്റെ അനുഗ്രഹം കൊണ്ടാണ് ഈ നേട്ടങ്ങളെല്ലാമെന്ന് വിശ്വസിക്കാനാണ് ഞാന് ആഗ്രഹിക്കുന്നത്.\nബ്രസീലിലേക്ക് പോകാനെടുത്ത തീരുമാനമാണ് പ്രധാനം. അതൊരു ശക്തമായ തീരുമാനമായിരുന്നു. ഇരട്ടയക്ക വളര്‍ച്ചയാണ് അവിടെ ലഭിച്ചുകൊണ്ടിരിക്കുന്നത്. വിയറ്റ്നാമിലും ശ്രീലങ്കയിലും ബൈയിംഗിന് സംവിധാനമുണ്ടാക്കിയതും ശരിയായ തീരുമാനമായി. അസംസ്‌കൃത വസ്തുക്കളുടെ പര്‍ച്ചേസ് സിന്തൈറ്റിനെ സംബന്ധിച്ച് ഏറെ പ്രാധാന്യമുള്ള മേഖലയാണ്. കമ്പനി ചെലവിന്റെ 80% അസംസ്‌കൃത വസ്തുക്കളാണ്. കമ്പനിയുടെ വികസന പദ്ധതികള് അസംസ്‌കൃത വസ്തുക്കളുടെ ലഭ്യതയെ കൂടി കണക്കിലെടുത്താണ് നടപ്പാക്കുന്നത്. ചൈനയില് പുതിയൊരു സ്ഥലത്ത് ഒരു കമ്പനി വാങ്ങി പുതിയൊരു വിഭാഗം ആരംഭിച്ചു.\nസിന്‍ജിയാംഗിലാണ് ആദ്യത്തെ ഫാക്റ്ററി. തദ്ദേശീയമായ ചില പ്രശ്നങ്ങളുണ്ടായതിനാല് ബെയ്ജിംഗിനടുത്ത് വൂചിംഗിലേക്ക് കമ്പനി മാറ്റി. യൂറോപ്പിലേക്കുള്ള പാത വെട്ടിത്തുറക്കാനുദ്ദേശിച്ചാണ് നെതര്‍ലന്‍ഡ്സില് ഓഫീസ് തുറന്നത്. ജര്‍മനിയിലും ഓഫീസുണ്ട്. യാത്രകള് നിരോധിക്കപ്പെട്ട കോവിഡ് കാലത്ത് ഈ ഓഫീസുകള് വളരെയധികം പ്രയോജനം ചെയ്തു. ഒന്നും മുന്നില്‍ക്കണ്ടല്ലല്ലോ ഇവയൊന്നും ചെയ്തത്. അതാണ് ഞാന് ദൈവാനുഗ്രഹമെന്ന കാര്യം ഊന്നിപ്പറയുന്നത്.\nഇന്ത്യന് മാര്‍ക്കറ്റിലെ ഞങ്ങളുടെ പങ്കാളിത്തം മൂന്ന് കോടിയില് നിന്ന് 450 കോടി രൂപയാക്കാന് എനിക്ക് സാധിച്ചു. നന്നായി സ്ട്രഗിള് ചെയ്താണ് ഈ ലക്ഷ്യത്തിലെത്തിയത്. അക്കാലത്ത് ഇന്ത്യന് വിപണിയിലെ സിന്തൈറ്റിന്റെ പങ്കാളിത്തം 2.5-3 കോടി രൂപ മാത്രമാണ്. കുറച്ച് പെപ്പര് ഓയില്, ഒലിയോറെസിന്, കുറച്ച് സീഡ്‌സ് ഒക്കെ മാത്രമാണ് ഉല്‍പ്പന്നങ്ങള്. അന്താരാഷ്ട്ര വിപണിയില് വലിയ വളര്‍ച്ച നേടുന്നുണ്ടെങ്കിലും ഇന്ത്യന് വിപണിയില് കാര്യമായ സ്വാധീനമില്ല. പിതാവ് സി വി ജേക്കബിനോട് ഒരു മീറ്റിംഗില് വെച്ച് ഞാന് ഇക്കാര്യം ചോദിച്ചു. എങ്കില് ഇന്ത്യന് മാര്‍ക്കറ്റ് ഇനി വിജു നോക്കൂ എന്ന് അദ്ദേഹം പറഞ്ഞു. വെല്ലുവിളി ഞാന് ഏറ്റെടുത്തു. ഞാന് നോക്കിയപ്പോള് എല്ലാവരും ഒലിയോറെസിന് മാത്രമേ വില്‍ക്കുന്നുള്ളൂ. അതിനെ മാറ്റി എന്തെങ്കിലും ചെയ്യണമെന്ന് ഞാന് ആഗ്രഹിച്ചു.\nഅങ്ങനെ ഞങ്ങള് പാചകത്തില് നേരിട്ട് ഉപയോഗിക്കാവുന്ന ബ്ലെന്‍ഡുകള് ഉണ്ടാക്കി. ചിക്കന് ടിക്ക ബ്ലെന്‍ഡ്, ബാര്‍ബെക്യൂ ബ്ലെന്‍ഡുകള് അങ്ങനെ പലത്. സീസണിംഗ് ഉണ്ടാക്കാന് ഇത് ഒഴിച്ചുകൊടുത്താല് മതി. ആശയങ്ങള് ലാപ്പ്‌ടോപ്പിലാക്കി രണ്ടു വര്‍ഷം ഇന്ത്യ മുഴുവന് ഞാന് സഞ്ചരിച്ചു. ആള്‍ക്കാരെ നേരില് കണ്ട് ലാപ്പ് ടോപ്പ് കാണിച്ച് ആശയം വിവരിച്ചു. ഓരോ കസ്റ്റമറെയും കണ്ട് സംസാരിച്ച് അവരുടെ ആവശ്യത്തിനനുസരിച്ച് പ്രൊഡക്റ്റുകളുണ്ടാക്കിയാണ് മുന്നേറിയത്.\nനെസ്ലേ, യൂണിലിവര്, പെപ്‌സി തുടങ്ങിയ ബഹുരാഷ്ട്ര കമ്പനികളെയാണ് ഞാന് ലക്ഷ്യമിട്ടത്. അങ്ങനെ ഒരു തവണ ഞാന് നെസ്ലേയില് പോകുകയുണ്ടായി. പര്‍ച്ചേസ് മാനേജറായ കാര്‍ത്തിക്കുമായി ഉച്ചക്ക് ഒന്നരക്കായിരുന്നു അപ്പോയ്ന്‍മെന്റ്. അഞ്ചര കഴിഞ്ഞിട്ടും കൂടിക്കാഴ്ച നടന്നില്ല. ഓരോ മണിക്കൂര് കഴിയുമ്പോഴും ഞാന് റിസപ്ഷനില് അന്വേഷിച്ചുകൊണ്ടിരുന്നു. ഇതിനിടെ നെസ്ലെ എച്ച്ആര് ഹെഡ് ഡോ. ചോങ്കര് അവിടെയെത്തിയപ്പോള് എന്നെ കണ്ടു, കാര്യം തിരക്കി. അദ്ദേഹം ഫോണ് വിളിച്ചു പറഞ്ഞതോടെ കാര്‍ത്തിക് താഴെയെത്തി. ആര്‍ക്കെങ്കിലും കൂടിക്കാഴ്ചക്ക് സമയം കൊടുത്താല് അത് പാലിക്കാന് ദയവുചെയ്ത് ശ്രമിക്കണമെന്ന് ഞാന് അദ്ദേഹത്തോട് പറഞ്ഞു. ഡോ. ചോങ്കര് ഇടപെട്ടു. 'മി. ജേക്കബ് നിങ്ങള് നിരാശനാവരുത്. നെസ്ലെയുടെ ഏറ്റവും മികച്ച സപ്ലൈയറാവാന് പോകുകയാണ്,' അദ്ദേഹം പറഞ്ഞു. ഇന്ന് ഞാനാണ് നെസ്ലെയുടെ ബെസ്റ്റ് സപ്ലൈയര്.\nസിന്തൈറ്റ് ഒരു വിജയ സംരംഭമാണെന്നാണ് പുറത്തുനിന്ന് നോക്കുന്ന എല്ലാവരും പറയുന്നത്. അതെ, വിജയഗാഥയാണ് സിന്തൈറ്റ്. ഞങ്ങള് ആഴത്തില്, അടിസ്ഥാനപരമായി നടത്തുന്ന പഠനത്തിന്റെ ഫലമാണത്. വെറുതെ ഈ ഇന്‍ഡസ്ട്രിയിലേക്ക് ചാടിയിറങ്ങാനാവില്ല. സിന്തൈറ്റ് പോലൊരു സംരംഭം എളുപ്പം തുടങ്ങാമെന്ന് പലരും കരുതുന്നുണ്ടാകാം. പക്ഷേ തുടങ്ങിയ പലരും പൂട്ടിപ്പോയി. ഈ ബിസിനസിന്റെ രുചി നമുക്ക് പിടികിട്ടണം, ഇതിനോട് സ്‌നേഹമുണ്ടാകണം. സ്‌നേഹിച്ചു തുടങ്ങിയാല് സംരംഭത്തോടുള്ള സ്‌നേഹം കൂടി വരുന്നതായിട്ടാണ് എനിക്ക് തോന്നിയിട്ടുള്ളത്. ഞാന് സ്‌കൂളില് പഠിക്കുന്ന സമയത്ത്, അവധിക്കാലത്ത് ഇവിടെ ജോലി ചെയ്യണമായിരുന്നു. ഡാഡി ഇക്കാര്യത്തില് ശ്രദ്ധിച്ചിരുന്നു. ലാബിലും മറ്റും നടക്കുന്ന റിസര്‍ച്ചിന്റെ സാങ്കേതികത്വം പഠിച്ചുകൊണ്ടാണ് വളര്‍ന്നത്.\nക്ഷമയും സ്ഥിരോല്‍സാഹവും വേണമെന്നാണ് എനിക്ക് പറയാനുള്ളത്. നമുക്ക് കുറെ നേരം കാത്തിരിക്കേണ്ടി വന്നേക്കാം. എന്നാല് ഇവ രണ്ടുമുണ്ടെങ്കില് ഏതു ബിസിനസും ഒരു വിജയമാക്കാം. പലപ്പോഴും നമ്മുടെ തലമുറയ്ക്ക് ഇല്ലാതെ പോകുന്നത് ഈ രണ്ടു ഗുണങ്ങളാണ്. വെല്ലുവിളി ഏറ്റെടുക്കാനുള്ള ധൈര്യവും കാണാറില്ല. ഒരു പ്രശ്‌നം മുന്നിലെത്തുമ്പോള് പതറിപ്പോകുന്നെന്നതാണ് പല ചെറുപ്പക്കാരുടെയും പ്രശ്‌നം. എവിടെയാണ്, എങ്ങനെയാണ് ആ പ്രശ്‌നമുണ്ടായതെന്ന് ഇഴകീറി പരിശോധിക്കണം. സ്വയം നമ്മോടുതന്നെ ചോദിച്ചുകൊണ്ടിരിക്കണം. അപ്പോഴേ ആ പ്രശ്‌നത്തിന് പരിഹാരം തെളിഞ്ഞുവരൂ. പ്രശ്‌നം കാണുമ്പോള് ഓടാനാണെങ്കില് നമ്മള് ബിസിനസില് ഇറങ്ങരുത്. വിജയകഥയുള്ളവര്‍ക്ക് എന്തും പറയാമെന്ന് പലരും പറയും. പക്ഷേ വിജയിച്ചവര് ഇത്തരം അനേകം പ്രതിബന്ധങ്ങളെ നേരിട്ടാണ് ആ വിജയത്തിലേക്ക് എത്തിയതെന്നോര്‍ക്കണം. തിരിച്ചടികളില് തളര്‍ന്നതേയില്ല. പോസിറ്റീവ് മനോഭാവമാണ് എപ്പോഴും പുലര്‍ത്തിയത്. നെഗറ്റീവ് മനസുമായി ഒന്നിനും പോകരുത്. കിട്ടും എന്നു ചിന്തിച്ച് മുന്നോട്ടു പോയാല് കിട്ടിയിരിക്കും.\nഒരു യാത്രയും എളുപ്പമല്ല. പ്രശ്നങ്ങളുണ്ടാവണം, എങ്കിലേ യാത്ര ചെയ്യാന് സുഖമുണ്ടാവൂ. കുറച്ചു പ്രശ്നമുണ്ടാകുന്നത് നല്ലതാണെന്ന് ഞാന് പറയും. എല്ലാം സ്മൂത്തായി പൊയ്ക്കൊണ്ടിരുന്നാല് നമ്മള് കുറച്ച് അത്യാഡംബരത്തിലേക്ക് നീങ്ങും, ഒരു അനായാസ മനോഭാവത്തിലെത്തും. ഞങ്ങളുടെ ഹോസ്പിറ്റാലിറ്റി വിഭാഗം തന്നെ പരിഗണിക്കാം. കോവിഡ് കാലത്ത് ഏറ്റവുമധികം ബാധിക്കപ്പെട്ട മേഖലയാണ് ഹോസ്പിറ്റാലിറ്റി. ഈ വിഭാഗത്തില് റമദയും റിവേരയും ഞങ്ങള്‍ക്കുണ്ട്. റിവേര ഞങ്ങളിപ്പോള് അപ്പാര്‍ട്ട്മെന്റുകളായി വില്‍ക്കുകയാണ്. കോവിഡ് കാലത്ത് റമദ പ്രതിസന്ധിയിലായി. കഴിഞ്ഞ ഏപ്രില് മാസം മുതല് ശമ്പളം പാതിയായി വെട്ടിക്കുറയ്ക്കേണ്ടി വന്നു. ഈ വര്‍ഷം ഫെബ്രുവരിയായപ്പോള് പിടിച്ചുവെച്ച ശമ്പളമടക്കം ജീവനക്കാര്‍ക്ക് കൊടുത്തുതുടങ്ങി. ഒരു രൂപ പോലും ശമ്പളത്തില് നിന്ന് പിടിച്ചിട്ടില്ലെന്ന് ഇപ്പോള് പറയാനാവും. ജീവനക്കാരെല്ലാം സാഹചര്യം ഉള്‍ക്കൊണ്ട് സഹകരിച്ചു. ഇപ്പോള് പണം തിരികെ അവര്‍ക്ക് നല്‍കുന്നത് എന്റെ മാനസിക സംതൃപ്തിക്കായാണ്. ജീവനക്കാരുടെ സന്തോഷമാവണം കമ്പനി എംഡിയുടേയും സന്തോഷം.\nസിന്തൈറ്റിന്റെ അടിസ്ഥാന സ്വഭാവം, തൊഴിലുടമ-തൊഴിലാളി വേര്‍തിരിവിന്റേതല്ല. സി വി ജേക്കബ് പഠിപ്പിച്ച കാര്യമാണിത്. ഒരു കുടുംബമായാണ് സിന്തൈറ്റ് മുന്നോട്ടു പോകുന്നത്. ജീവനക്കാര്‍ക്ക് എപ്പോള് വേണമെങ്കിലും എന്നോട് സംസാരിക്കാം. അന്യനായി എന്നെ കാണേണ്ടതില്ല. അവരെപ്പോലെ ഒരു സാധാരണക്കാരനായാണ് ഞാനും ഇവിടെ ജോലി ചെയ്യുന്നത്. എനിക്കങ്ങനെ കാണാനുമാണ് ഇഷ്ടം. എംഡിയെന്നത് ഒരു ബോര്‍ഡ് മാത്രമാണ്. മറ്റ് ജീവനക്കാര് സഹകരിച്ചില്ലെങ്കില് എന്റെ പെര്‍ഫോമന്‍സിനെയും അത് ബാധിക്കും. ഞാന് ലീഡറാവണമെങ്കില് എന്റെയൊപ്പം ആള്‍ക്കാര് വേണം, അവര്‍ക്ക് എന്നില് വിശ്വാസമുണ്ടാവണം, ഞാന് അവരെ സ്നേഹിക്കണം. ഒരു ഇന്‍ഡസ്ട്രി ഇങ്ങനെയേ നടത്തിക്കൊണ്ടു പോകാനാവൂ. മാന് മാനേജിംഗ് എന്നത് അതില് നിര്‍ണായകമാണ്. എച്ച്ആര് ആരംഭിക്കുന്നത് വീട്ടില് നിന്നു തന്നെയാണെന്ന് ഞാന് പറയും. നമ്മള് ഭാര്യയോടും മക്കളോടും എങ്ങനെ പെരുമാറുന്നു എന്നതില് തുടങ്ങും അത്. ഓരോ കമ്പനിക്കും അതാതിന്റേതായ എച്ച്ആര് സംവിധാനം വേണം. സിന്തൈറ്റിന് അങ്ങനെയൊന്നുണ്ട്. ഓരോ വിഭാഗത്തെയും ഒരു തൂണായാണ് ഞാന് കാണുന്നത്. ഒരു തൂണിനും ഇളക്കം തട്ടരുത്.\nഇത്രയൊക്കെ ചെയ്തിട്ടും 2018 ല് തൊഴില് പ്രശ്നങ്ങളുണ്ടായല്ലോ?\nഒരു കാര്യവുമില്ലാത്ത കാര്യത്തിനാണ് തൊഴില് പ്രശ്നമുണ്ടായത്. ഏറെ ദുഃഖിപ്പിച്ചു അത്. ഇത്രയൊക്ക ചെയ്തിട്ടും നമുക്ക് എതിരായി ഒരു കൊടി ഇവിടെ വന്നു. ശമ്പളത്തിന്റെ കാര്യത്തില് കേരളത്തിലെ ഒന്നാം നമ്പര് കമ്പനിയാണിത്. ശമ്പളം കുറഞ്ഞതില് വിഷമിക്കുന്ന ആരുമില്ല ഇവിടെ, അങ്ങനെയാരെങ്കിലുമുണ്ടെങ്കില് എന്നെ നേരില് വന്ന് കാണാം. സമരം ചെയ്തവര് എന്തിനാണ് അത് ചെയ്തതെന്ന് പോലും എനിക്ക് മനസിലായില്ലെന്നതാണ് വാസ്തവം. മുഖ്യമന്ത്രി പിണറായി വിജയനെ നേരിട്ട് കാണുകയാണ് ഞാന് ചെയ്തത്. അദ്ദേഹത്തിന് കാര്യം ബോധ്യമായി. തിരികെ ഞാന് സിന്തൈറ്റിലെത്തും മുന്‍പ് സമരം പിന്‍വലിച്ചു. അന്യായമായി ഞാന് ഒന്നും ചെയ്തിട്ടില്ല. കോവിഡ് കാലത്ത് പോലും ശമ്പളം വെട്ടിക്കുറച്ചില്ല. 20% ബോണസ് കൂടുതല് കൊടുക്കുകയാണ് ചെയ്തത്. കമ്പനിയുടെ ലാഭത്തിലേക്ക് എല്ലാം മുതല്‍ക്കൂട്ടുകയല്ല ചെയ്തത്. ഇതൊക്കെ വേണമെങ്കില് ചെയ്യാതിരിക്കാം. പക്ഷേ മനസുണ്ടായിട്ടാണ് ചെയ്തത്.\n40 വര്‍ഷത്തോളം യൂണിയനില്ലാതിരുന്ന ഒരു കമ്പനിയില് പൊടുന്നനെ അങ്ങനെയൊന്ന് ഉണ്ടായത് എന്നെ സംബന്ധിച്ച് വലിയൊരു വെല്ലുവിളിയായിരുന്നു. അതിനെ എങ്ങനെ അഭിമുഖീകരിക്കണമെന്ന് എനിക്ക് അറിയില്ലായിരുന്നു. പിതാവും ആ സമയത്ത് സുഖമില്ലാതിരിക്കുകയായിരുന്നു. അദ്ദേഹത്തിന്റെ കാലഘട്ടത്തില് ഇത്തരമൊരു പ്രശ്നം ഉണ്ടായിട്ടുമില്ല. ഞാന് പിടിച്ചു നിന്നു, എവിടംവരെ പോകാമോ അവിടെവരെ പോയി. പ്രശ്നം സോള്‍വ് ചെയ്തു. എന്നാലും ഇതൊരു വലിയ പാഠം പഠിപ്പിച്ചു, എല്ലാ ആപ്പിളുകളും ഒരു കൂടയില് ഇടരുതെന്ന പാഠം.\nഇനി ഇത്തരമൊരു പ്രശ്നമുണ്ടായാല് കോലഞ്ചേരിയിലേത് ഒരു ആര് ആന്‍ഡ് ഡി വിഭാഗമാക്കി മാറ്റിയിട്ട് പ്രൊഡക്ഷന് മറ്റ് സംസ്ഥാനങ്ങളിലേക്കോ സിംഗപ്പൂരിലേക്കോ ചൈനയിലേക്കോ മാറ്റും. അങ്ങനെ സംഭവിച്ചാല് നഷ്ടം കേരളത്തിന്റെ വ്യാവസായിക മേഖലയ്ക്കായിരിക്കും. നാം കാണിക്കുന്ന സ്നേഹത്തിന് തിരികെ സ്നേഹമാണ് പ്രതീക്ഷിക്കുന്നത്. സമരക്കാരുദ്ദേശിച്ചതിനേക്കാള് വലിയ തലത്തിലാണ് സമരത്തെക്കുറിച്ച് പൊതുസമൂഹം ചര്‍ച്ച ചെയ്തത്. സമൂഹത്തിന്റെ വലിയ പിന്തുണ സിന്തൈറ്റിന് ലഭിച്ചു. ന്യായം ഞങ്ങളുടെ പക്ഷത്തായിരുന്നു. പല രാജ്യങ്ങളില് നിന്ന് നൂറുകണക്കിന് ആളുകളാണ് എന്നെ ഫോണില് വിളിച്ചത്. ഇന്‍വെസ്റ്റ് ചെയ്യട്ടേയെന്നാണ് അവരെല്ലാം ചോദിച്ചത്. നിങ്ങള്‍ക്ക് വിശ്വാസമുണ്ടെങ്കില് നിക്ഷേപിച്ചോളൂയെന്നാണ് അവരോട് പറഞ്ഞത്.\nകിച്ചണ് ട്രഷേഴ്സ് വന്നതുപോലെ ന്യൂട്രാസ്യൂട്ടിക്കല് വിഭാഗത്തില് ചമേേതൃമ എന്ന പ്രൊഡക്റ്റ് ഇപ്പോള് ഇറക്കിയിരിക്കുന്നു. അത് നന്നായി വിറ്റുപോകുന്നുണ്ട്. ഇന്ത്യയിലെ ഒലിയോറെസിന് കമ്പനികളിലെ ആദ്യ റോബോട്ടിക് പ്ലാന്റ് ഞങ്ങള് കൊണ്ടുവരികയാണ്. ആര്‍ട്ടിഫിഷ്യല് ഇന്റലിജന്‍സും മറ്റും സജീവമായി പ്രയോജനപ്പെടുത്തും. കാലത്തിനനുസരിച്ച് മുന്നോട്ടുപോകണം. സോള്‍വന്റ് എക്സ്ട്രാക്ഷനാണ് ഇപ്പോള് ഞങ്ങള് ചെയ്യുന്നത്. ഇനി വെള്ളം സോള്‍വന്റ് മാധ്യമമാക്കി വാട്ടര് എക്സ്ട്രാക്ഷന് നടത്താനാണ് പദ്ധതി. കീടനാശിനി മുക്തമായ, സോള്‍വന്റ് മുക്തമായ ഉല്‍പ്പന്നങ്ങള് ഭാവിയില് വരും. നാനോ ടെക്നോളജിയും ഞങ്ങള് പ്രയോജനപ്പെടുത്താനൊരുങ്ങുകയാണ്. NatXtra പ്രൊഡക്റ്റുകളില് കുര്‍ക്കുമിന്റെയും മറ്റും നാനോ പാര്‍ട്ടിക്കിളുകളാണുള്ളത്. കാന്‍സറിനെയടക്കം പ്രതിരോധിക്കാന് നാനോ\nഇന്നോവേഷന്, റിസര്‍ച്ച് ആന്‍ഡ് ഡെവലപ്പ്മെന്റ്, മാര്‍ക്കറ്റിംഗ് എന്നീ മൂന്ന് മേഖലകളാണ് എന്റെ താല്‍പ്പര്യം. ആര് ആന്‍ഡി ഡിയില് നന്നായി പണം മുടക്കിയാല് അതിന് ദീര്‍ഘകാല നേട്ടമാണുണ്ടാവുക. നാളെത്തന്നെ അതിന്റെ ഫലം കിട്ടണമെന്ന് ആഗ്രഹിച്ചാല് നടക്കില്ല. വാര്‍ഷിക വരുമാനത്തിന്റെ 4% ഗവേഷണത്തിനായി സിന്തൈറ്റ് ചെലവഴിക്കുന്നുണ്ട്. സിന്തൈറ്റില് നിന്ന് വ്യവസായ ലോകം പുതുമ പ്രതീക്ഷിക്കുന്നുമുണ്ട്. എക്സിബിഷനുകള്‍ക്കും മറ്റും ആളുകള് ആദ്യം ഇടിച്ചു കയറുക സിന്തൈറ്റിന്റെ സ്റ്റാളിലേക്കാണ്.\nവളര്‍ച്ചാ സാധ്യത ഏറെയുണ്ടെങ്കിലും ഈ മേഖലയില് മാനദണ്ഡങ്ങള് കൂടുതല് കര്‍ശനമായിക്കൊണ്ടിരിക്കുകയാണ്. അസംസ്‌കൃത വസ്തുക്കളിലെ കീടനാശിനിയുടെ അനുവദനീയമായ പരിധി സംബന്ധിച്ച് യൂറോപ്യന് യൂണിയനും എഫ്ഡിഎയും മറ്റുമാണ് നിയന്ത്രണങ്ങള് കൂടുതല് കടുപ്പിച്ചത്. നമ്മുടെ ഉല്‍പ്പന്നത്തിന്റെ 99% ഭക്ഷ്യ മേഖലയിലേക്കാണ് പോകുന്നത്. സുഗന്ധദ്രവ്യങ്ങളിലേക്കും കളറിലേക്കും മറ്റും പോകുന്നത് ഒരു ശതമാനം മാത്രമാണ്. അതുകൊണ്ട് അസംസ്‌കൃത വസ്തുക്കള് കീടനാശിനി മുക്തമായിരിക്കുന്നെന്ന് ഉറപ്പാക്കേണ്ടതുണ്ട്. മുളക്, മാരിഗോള്‍ഡ് എന്നിവയെല്ലാം അതിനാല് കര്‍ശനമായി ബാക്ക്വേര്‍ഡ് ഇന്റഗ്രേഷന് ചെയ്തുകൊണ്ടിരിക്കുകയാണ്. കൃഷിക്കാരെ കൃത്യമായി പറഞ്ഞു മനസിലാക്കാന് ഇതിനാല് സാധിക്കുന്നുണ്ട്. ജൈവ കീടനാശിനികള് മാത്രമേ ഉപയോഗിക്കാവൂയെന്നും ഏത് അളവില് ഉപയോഗിക്കാമെന്നും അവരെ ബോധവല്‍ക്കരിക്കുന്നു. ഇത്തരത്തില് കൃഷി ചെയ്യുന്ന കര്‍ഷകരുടെ ഉല്‍പ്പന്നങ്ങള് വിപണിയിലേക്കാളധികം വിലകൊടുത്ത് കമ്പനി വാങ്ങുന്നു. കീടനാശിനി മുക്തമായ രാജ്യമെന്ന സങ്കല്‍പ്പം കൂടി ഇതിലുണ്ട്, ഇന്ത്യ അങ്ങനെയാവണം.\nകഴിഞ്ഞ ദിവസം ഉഗാണ്ടയില് പോയിരുന്നു. വളരെ ഫലഭൂയിഷ്ഠമായ ഭൂമിയാണത്. 1,000 ഏക്കര് ഭൂമിയില് കൃഷി ചെയ്യാനാണ് വേറൊരു കമ്പനി വഴി കരാറായത്. അവിടത്തെ സര്‍ക്കാര് മുന്നോട്ടുവെച്ച ഒരേയൊരു ഉപാധി, തങ്ങളുടെ രാജ്യത്തേക്ക് കീടനാശിനികള് കൊണ്ടുവരരുതെന്നാണ്. നമ്മുടെ രാജ്യവും ഇത്തരമൊരു ജാഗ്രതയിലേക്ക് എത്തണം. നമ്മുടെ അടുത്ത തലമുറക്ക് കൊടുക്കാവുന്ന ഏറ്റവും നല്ല കാര്യമായിരിക്കും അത്. ഈ ആശയത്തില് ഊന്നി പ്രവര്‍ത്തിക്കുന്ന കര്‍ഷകരെ വളര്‍ത്തിയെടുക്കണം.ഭൂമിലഭ്യത ഏറിയ രാജ്യമാണ് ഇന്ത്യ. കാര്‍ഷിക മേഖലയുടെ വളര്‍ച്ചയ്ക്ക് എല്ലാ സാഹചര്യവുമുണ്ട്. പക്ഷേ അത് വേണ്ടവിധം ഉപയോഗിക്കുന്നില്ല. ഉദാഹരണത്തിന്, ഒരു കാലത്ത് കേരളമായിരുന്നു കുരുമുളകിന്റെ ഏറ്റവും പ്രധാന സ്രോതസ്. എന്നാല് ഇന്ന് വിയറ്റ്‌നാം 2.5 ലക്ഷം ടണ് കുരുമുളക് ഉല്‍പ്പാദിപ്പിക്കുന്നു. ഇന്തോനേഷ്യ 75,000 ടണ്ണും. ഇന്ത്യയുടെ കുരുമുളക് ഉല്‍പ്പാദനം വെറും 60,000 ടണ് മാത്രം.\nകോവിഡ് കാലം എല്ലാവര്‍ക്കും പരിക്കേല്‍പ്പിച്ചു, ചിലക്ക് നേട്ടവുമുണ്ടാക്കി. താങ്കളുടെ അനുഭവം എന്താണ്? വലിയൊരു വര്‍ക്ക് ഫോഴ്‌സിനെയാണ് താങ്കള് നയിക്കുന്നത്. ജീവനക്കാരെ കോവിഡ് കാലത്ത് എങ്ങനെയാണ് സംരക്ഷിച്ചത്?\n(ഓഫീസ് മുറിയുടെ ചുവരുകളില് തൂങ്ങുന്ന ഫലകങ്ങളിലേക്ക് വിജു ജേക്കബ് കൈചൂണ്ടി. ബൈബിള് വചനങ്ങളാണ് അവയെല്ലാം) ടെന്‍ഷന് മുഴുവന് ദൈവത്തിലാണ് ഞാന് അര്‍പ്പിക്കുന്നത്. ഒരു മനുഷ്യനെയും ആശ്രയിക്കാറില്ല. മുകളില് ചോദിച്ചാല് എല്ലാം കൈയില് കിട്ടുമല്ലോ. ചെറുപ്പം മുതലേ ഞാന് ജീവിച്ചിരുന്നത് അങ്ങനെയാണ്. എന്തു പ്രശ്നം വന്നാലും ദൈവത്തിനു മുന്നില് കൈകള് മലര്‍ക്കെത്തുറന്നു പ്രാര്‍ത്ഥിക്കുകയാണ് ചെയ്യുക. അപ്പോള്‍ത്തന്നെ മറുപടി കിട്ടും, ഞാനറിയാതെ കാര്യവും നടക്കും. ദൈവാനുഗ്രഹം തന്നെയാണ് എന്റെ വിജയരഹസ്യം. ഇപ്പോള്, ചില ഉള്‍വിളികള് കിട്ടാറുണ്ട്. ഞാന് പറഞ്ഞാല് അച്ചട്ടായി നടക്കും എന്നൊരു വിശ്വാസമുണ്ട്.\nസിന്തൈറ്റ് ഓഫീസിലെ വിജു ജേക്കബിന്റെ മുറിയുടെ ചുവരില് ലോകരാജ്യങ്ങളുടെ മാപ്പ് തടിയില് കൊത്തിവെച്ചിട്ടുണ്ട്. ലോകത്തെല്ലായിടത്തും സിന്തൈറ്റിനെ എത്തിക്കുകയെന്ന സ്വപ്നം ആ മുറിയില് ചെലവിടുന്ന ഓരോ നിമിഷവും അദ്ദേഹത്തെ ഓര്‍മപ്പെടുത്തിക്കൊണ്ട്. ആ വലിയ ലക്ഷ്യത്തിലേക്കുള്ള പ്രയാണത്തിലാണ് സംരംഭകന്.\nശ്രീകാന്ത് കെ എസ് & ദിപിന് ദാമോദരന്


ജാഗ്രത: സിപിഐ സ്ഥാനാര്‍ഥികളെ പ്രഖ്യാപിച്ചു\nസിപിഐ സ്ഥാനാര്‍ഥികളെ പ്രഖ്യാപിച്ചു\nലോക്സഭാ തെരഞ്ഞെടുപ്പില് കേരളത്തിലെ സിപിഐ സ്ഥാനാര്‍ഥികളെ പ്രഖ്യാപിച്ചു. തിരുവനന്തപുരത്ത് ഡോ. ബെന്നറ്റ് പി എബ്രഹാമും മാവേലിക്കരയില് ചെങ്ങറ സുരേന്ദ്രനും തൃശൂരില് സി എന് ജയദേവനും വയനാട്ടില് സത്യന് മൊകേരിയും മത്സരിക്കുമെന്ന് ജനറല് സെക്രട്ടറി എസ് സുധാകര്‍റെഡ്ഡി വാര്‍ത്താസമ്മേളനത്തില് പ്രഖ്യാപിച്ചു.\nസിറ്റിങ് എംപിയും കേന്ദ്രമന്ത്രിയുമായ കൊടിക്കുന്നില് സുരേഷിനെതിരെ രണ്ടു തവണ ഉജ്വലവിജയം നേടിയ യുവതാരമാണ് മാവേലിക്കരയില് മത്സരിക്കുന്ന ചെങ്ങറ സുരേന്ദ്രന്. പന്തളം എന്‍എസ്എസ് കോളേജില് കെമിസ്ട്രിയില് ബിരുദാനന്തരബിരുദം നേടിയ ചെങ്ങറ എഐവൈഎഫിലൂടെയാണ് പൊതുരംഗത്ത് എത്തിയത്. 1998ല് പഴയ അടൂര് മണ്ഡലത്തില് നിന്നാണ് ചെങ്ങറ ആദ്യം ജനവിധി നേടിയത്. സിപിഐ പത്തനംതിട്ട ജില്ലാ എക്സിക്യൂട്ടീവ് അംഗമാണ്. കാരക്കോണം സ്വദേശിയായ ഡോ. ബെന്നറ്റ് സിഎസ്ഐ മെഡിക്കല് മിഷന്റെ തലവനാണ്. 2001 മുതല് 07 വരെ പിഎസ്സി അംഗമായിരുന്നു. താമ്പരം മദ്രാസ് ക്രിസ്ത്യന് കോളേജ്, ചെന്നൈയിലെ വിമെന്‍സ് ക്രിസ്ത്യന് കോളേജ് എന്നിവയുടെ ഗവേണിങ് ബോഡി അംഗമാണ്. സൗത്ത് ഇന്ത്യന് ചര്‍ച്ച് ട്രഷറര്, കമ്യൂണിയന് ഓഫ് ചര്‍ച്ച് ട്രഷറര്, ലുധിയാന ക്രിസ്ത്യന്‍മെഡിക്കല് കോളേജിന്റെയും വെല്ലൂര് ക്രിസ്ത്യന് മെഡിക്കല് കോളേജിന്റെയും ഡയറക്ടര് ബോര്‍ഡ് അംഗമാണ്. ദരിദ്രകുടുംബത്തില് ജനിച്ച ഇദ്ദേഹം കഠിനപ്രയത്നം കൊണ്ടാണ് സമൂഹത്തിന്റെ ഉന്നതിയിലേക്ക് എത്തിയത്.\nസിപിഐ തൃശൂര് ജില്ലാ സെക്രട്ടറി സി എന് ജയദേവന് ലോക്സഭയിലേക്ക് ഇത് രണ്ടാം അങ്കമാണ്. തൃശൂര് ജില്ലാ കൗണ്‍സില് വൈസ് പ്രസിഡന്റായി പ്രവര്‍ത്തിച്ചു. 1996ല് ഒല്ലൂരില്‍നിന്ന് എംഎല്‍എയായി. കേരളവര്‍മയില് എംഎ മലയാളത്തിന് പഠിച്ചുകൊണ്ടിരിക്കെ എസ്എഫ്ഐയുടെ ചെയര്‍മാന് സ്ഥാനാര്‍ഥിയായി. 1982ല് എഐവൈഎഫ് സംസ്ഥാന പ്രസിഡന്റായി. വയനാട് സ്ഥാനാര്‍ഥിയായ സത്യന് മൊകേരി 1987മുതല് മൂന്നുതവണ നാദാപുരത്തെ നിയമസഭയില് പ്രതിനിധീകരിച്ചിട്ടുണ്ട്. എഐഎസ്എഫിന്റെയും എഐവൈഎഫിന്റെയും സംസ്ഥാന പ്രസിഡന്റായി പ്രവര്‍ത്തിച്ചു. ജേര്‍ണലിസത്തില് ബിരുദം. സിപിഐ ദേശീയകൗണ്‍സില്, സംസ്ഥാന സെക്രട്ടറിയറ്റ് അംഗമാണ്.\nPosted by ജനശക്തി at 8:50 AM


Lal Jose film Arabikatha - Malayalam Filmibeat\nഅറബിക്കഥയില് ശ്രീനിക്ക് ചൈനീസ് നായിക\nക്ലാസ്മേറ്റ്സിനു ശേഷം ലാല് ജോസ് സംവിധാനം ചെയ്യുന്ന ചിത്രത്തിന് അറബിക്കഥ എന്ന് പേരിട്ടു. ശ്രീനിവാസനാണ് ചിത്രത്തിലെ നായകന്.\nചാന്‍ഗ്ഷുമിന് എന്ന ചൈനീസ് നായികയാണ് ചിത്രത്തില്. ഗള്‍ഫില് പൂര്‍ണമായും ചിത്രീകരിക്കുന്ന ഈ ചിത്രം വ്യത്യസ്തമായ പ്രമേയം കൊണ്ടാണ് ശ്രദ്ധേയമാകുന്നത്.\nദുബായിലെ ലേബര് ക്യാമ്പുകളുടെ പശ്ചാത്തലത്തില് ചിത്രീകരിക്കുന്ന അറബിക്കഥ ഗള്‍ഫിലെ പ്രവാസികളുടെ ജീവിതത്തിലേക്കാണ് ഉറ്റുനോക്കുന്നത്. ഗള്‍ഫ് മലയാളികള്‍ക്കു വേണ്ടി പ്രവര്‍ത്തിക്കുന്ന ഇടതുപക്ഷമനോഭാവമുള്ള ഒരാളായാണ് ശ്രീനിവാസന് ചിത്രത്തില് പ്രത്യക്ഷപ്പെടുന്നത്.\nജഗതി ശ്രീകുമാര്, ഇന്ദ്രജിത്ത്, സലിംകുമാര്, സംവൃതാ സുനില് തുടങ്ങി പ്രമുഖതാരങ്ങളും ചിത്രത്തില് വേഷമിടുന്നു. ചിത്രത്തിന്റെ തിരക്കഥ രചിച്ചിരിക്കുന്നത് ഇക്ബാല് കുറ്റിപ്പുറമാണ്. ഗ്രാമഫോണ്, ഫോര് ദി പീപ്പിള് എന്നീ ചിത്രങ്ങള്‍ക്കു ശേഷം ഇക്ബാല് കുറ്റിപ്പുറം തിരക്കഥ രചിക്കുന്ന ചിത്രമാണിത്.\nഛായാഗ്രഹണം മനോജ് പിള്ള. അനില് പാച്ചൂരാന്റെ ഗാനങ്ങള്‍ക്ക് ബിജി ബാല് സംഗീതം പകരുന്നു.


തമിഴ്‌നാട്ടില് എന്.ഡി.എയില് വിള്ളല്? സര്‍ക്കാര് അനുമതി നിഷേധിച്ചിട്ടും വെട്രിവേല് യാത്രയുമായി ബി.ജെ.പി | DoolNews\nതമിഴ്‌നാട്ടില് എന്.ഡി.എയില് വിള്ളല്? സര്‍ക്കാര് അനുമതി നിഷേധിച്ചിട്ടും വെട്രിവേല് യാത്രയുമായി ബി.ജെ.പി\nFriday, 6th November 2020, 10:18 am\nചെന്നൈ: തമിഴ്‌നാട്ടില് സര്‍ക്കാര് അനുമതി നിഷേധിച്ചിട്ടും വെട്രിവേല് യാത്ര ആരംഭിച്ച് ബി.ജെ.പി. കൊവിഡ് പ്രോട്ടോകോള് പ്രകാരം യാത്രയ്ക്ക് അനുമതിയില്ലെന്ന് സര്‍ക്കാര് അറിയിച്ചിരുന്നു.\nതെരഞ്ഞെടുപ്പ് അടുത്തിരിക്കെ സഖ്യകക്ഷികളായ എ.ഐ.എ.ഡി.എം.കെ- ബി.ജെ.പി പോര് ഭിന്നത മറ നീക്കി പുറത്തുവരുകയാണ്. നവംബര് ആറ് മുതല് ഡിസംബര് ആറ് വരെയാണ് യാത്ര നടത്താന് ബി.ജെ.പി ഉദ്ദേശിച്ചിരുന്നത്.\nഎന്നാല് കൊവിഡ് പ്രോട്ടോകോള് നിലനില്‍ക്കെ യാത്ര അനുവദിക്കരുതെന്ന് ഹൈക്കോടതിയില് ഹരജി സമര്‍പ്പിച്ചിരുന്നു. മാത്രമല്ല യാത്ര അവസാനിക്കുന്ന ഡിസംബര് ആറിനാണ് ബാബരി മസ്ജിദ് തകര്‍ത്തതിന്റെ വാര്‍ഷികവും.\nട്രംപിന് കോടതിയിലും തിരിച്ചടി; മിഷിഗണിലും ജോര്‍ജിയയിലും അട്ടിമറി നടന്നെന്നവാദം തള്ളി യു.എസ് കോടതി\n‘ആദ്യം പറയും വിജയിച്ചെന്ന്, പിന്നെ പറയും അട്ടിമറിയെന്ന്’; വൈറലായി ട്രംപിന്റെ നീക്കങ്ങള് കൃത്യമായി പ്രവചിച്ച സാന്‍ഡേഴിസിന്റെ അഭിമുഖം\nഇത് സംഘര്‍ഷത്തിനിടയാക്കുമെന്ന് ഹരജിയില് ചൂണ്ടിക്കാണിച്ചിരുന്നു. നേരത്തെ തെരഞ്ഞെടുപ്പ് പോസ്റ്ററുകളില് എം.ജി.ആറിന്റെ ചിത്രം ഉപയോഗിക്കരുതെന്ന് എ.ഐ.എ.ഡി.എം.കെ, ബി.ജെ.പിയോട് പറഞ്ഞിരുന്നു.\nസഖ്യത്തില് അറുപത് സീറ്റില് മത്സരിക്കുമെന്ന് നേരത്തെ തന്നെ ബി.ജെ.പി പ്രഖ്യാപിച്ചിരുന്നു. ഇതിന് പിന്നാലെയാണ് മുരുക വിശ്വാസികളെ ലക്ഷ്യമിട്ടുള്ള യാത്രയും ബി.ജെ.പി സംഘടിപ്പിച്ചത്.\nതമിഴ്നാട്ടിലെ ഹിന്ദുമത വിശ്വാസികളില് വലിയ വിഭാഗവും പ്രധാനമായി പൂജിക്കുന്നതും വിശ്വസിക്കുന്നതും മുരുകനെയാണ്. മുരുകന്റെ ആയുധമാണ് വേല്. ആ വേലിനെ ഉയര്‍ത്തിക്കാട്ടി, വേലിനെയും മുരുകനെയും സംരക്ഷിക്കാനാണ് യാത്രയെന്നായിരുന്നു ബി.ജെ.പി. നേതാക്കള് പറഞ്ഞിരുന്നത്\nവാര്‍ത്താ സമ്മേളനത്തില് മുഴുവന് ‘പച്ചക്കള്ളം’; ട്രംപിനെവെട്ടി അമേരിക്കന് മാധ്യമങ്ങളും, ടെലികാസ്റ്റിന് അനുയോജ്യമല്ല എന്ന് വിശദീകരണം\nഇന്ത്യക്കാര്‍ക്ക് താല്‍ക്കാലിക പ്രവേശന വിലക്കേര്‍പ്പെടുത്തി ചൈന\nമുംബൈയ്ക്ക് ബുംറയുണ്ട്, ബോള്‍ട്ടുണ്ട്; ദൈവത്തിന്റെ പോരാളികള് ഫൈനലില്\n”നിങ്ങള് കേരളത്തില് എങ്ങനെയാണോ അയ്യപ്പസ്വാമിയെ കാണുന്നത് അതേ പോലെയാണ് ഇവിടെ മുരുകന്. ആ മുരുകനെ അവഹേളിക്കാന് ചിലര് ശ്രമിക്കുന്നു. അത് ഞങ്ങള് ജനങ്ങള്‍ക്ക് മുന്നില് തുറന്ന് കാണിക്കും.”- എന്നായിരുന്നു ബി.ജെ.പി നേതാവ് മാതൃഭൂമി ന്യൂസിനോട് പറഞ്ഞിരുന്നത്.\nയോഗി ആദിത്യനാഥ് ഉള്‍പ്പെടെയുള്ള ബി.ജെ.പിയുടെ മുഖ്യമന്ത്രിമാരെയും കേന്ദ്ര മന്ത്രിമാരെയും ജെ.പി. നദ്ദ ഉള്‍പ്പെടെയുള്ള നേതാക്കളേയും യാത്രയുടെ പലഘട്ടങ്ങളിലായി പങ്കെടുപ്പിക്കാന് തീരുമാനിച്ചിട്ടുണ്ട്.\nContent Highlight: BJP Vetrivel Yatra Tamilnadu AIADMK


പൊറുക്കാൻ പറ്റാത്ത തെറ്റാണ് ഞാൻ അദ്ദേഹത്തോട് ചെയ്തത്, തിലകനോട് മാപ്പ് ചോദിച്ച് സിദ്ധിക്ക് - മലയാളം ന്യൂസ് പോർട്ടൽ\nപൊറുക്കാൻ പറ്റാത്ത തെറ്റാണ് ഞാൻ അദ്ദേഹത്തോട് ചെയ്തത്, തിലകനോട് മാപ്പ് ചോദിച്ച് സിദ്ധിക്ക്\nPosted on October 19, 2020, 10:46 AM\nതാരസംഘടന അമ്മയുടെ ഭാഗത്ത് നിന്ന് താൻ ഒരിക്കൽ നടൻ തിലകനോട് മോശമായി പെരുമാറിയിട്ടുണ്ടെന്നും അദ്ദേഹത്തിനോട് പൊറുക്കാൻ പറ്റാത്ത തെറ്റാണ് താൻ ചെയ്തതെന്നും തുറന്ന് പറഞ്ഞ് നടൻ സിദ്ധിക്ക്, ഒരു യൂട്യൂബ് ചാനലിന് നൽകിയ അഭിമുഖത്തിലാണ് താരം ഈ കാര്യം പറഞ്ഞത്, തിലകന്റെ വാക്കുകൾ ഇങ്ങനെ\nഅസോസിയേഷന്‍റെ ഭാഗത്തുനിന്നുകൊണ്ട് തിലകന് ചേട്ടനോട് എതിര്‍ത്ത് സംസാരിക്കുകയാണ് ഞാനന്ന് ചെയ്തത്. അത് തെറ്റായിപ്പോയെന്ന കുറ്റബോധം എനിക്ക് നല്ലതുപോലെയുണ്ട്. അമ്മയിലെ പല അംഗങ്ങളെക്കുറിച്ചും അദ്ദേഹം നടത്തിയ അഭിപ്രായപ്രകടനങ്ങളെ വിമര്‍ശിക്കുകയാണ് ഞാന് അന്ന് ചെയ്തത്. മറ്റു പലര് പറഞ്ഞതിനേക്കാളും ഞാന് പറഞ്ഞത് അദ്ദേഹത്തെ വിഷമിപ്പിച്ചുവെന്ന് തിലകന് ചേട്ടന്‍റെ മകള് എന്നോട് പിന്നീട് പറഞ്ഞിട്ടുണ്ട്. അതൊരു വല്ലാത്ത വേദനയായി’ സിദ്ധിഖ് പറഞ്ഞു.\n‘ഞങ്ങള്‍ക്കിടയിലുള്ള ബന്ധം അത്രയ്ക്ക് ദൃഢമായിരുന്നു. അദ്ദേഹം ആശുപത്രിയില് കിടക്കുമ്ബോള് ഞാന് എല്ലാ ദിവസവും വിളിക്കുമായിരുന്നു. പിന്നീട് തിരുവനന്തപുരത്തെ വീട്ടില് രണ്ടുമൂന്ന് തവണ പോയി കണ്ടിരുന്നു. ഒരു തവണ ഒപ്പം മമ്മൂക്കയും ഉണ്ടായിരുന്നു. ഞാനായിട്ടുതന്നെയാണ് ആ ബന്ധം നശിപ്പിച്ചുകളഞ്ഞത്. അസോസിയേഷനില് അത്രയും സീനിയര് ആയിട്ടുള്ള ഒരു വ്യക്തി അങ്ങനെ ചെയ്തതിന് ഞാന് അത്രയ്ക്ക് പൊട്ടിത്തെറിക്കേണ്ട കാര്യം ഉണ്ടായിരുന്നില്ല. നല്ലതുപോലെ സംസാരിച്ചിരുന്നെങ്കില് ഒരുപക്ഷേ മഞ്ഞ് ഉരുകുമായിരുന്നു. പക്ഷേ എതിര്‍ത്ത് സംസാരിച്ചതിന് ക്ഷമ ചോദിക്കാനുള്ള അവസരം എനിക്ക് കിട്ടിയിട്ടുണ്ട്, ഞാന് ചോദിച്ചിട്ടുമുണ്ട്’- സിദ്ധിഖ് പറഞ്ഞു.\nതിലകന് ചേട്ടനോട് ചെയ്യാന് പാടില്ലാത്തതാണ് താന് ചെയ്തതെന്നും പിന്നീട് ഒരിക്കല് അദ്ദേഹത്തെ കണ്ടപ്പോള് ക്ഷമ പറഞ്ഞുവെന്നും താരം. ചാനല് പരിപാടിക്കിടെ തിലകനോട് ക്ഷമിക്കണമെന്ന് പറഞ്ഞപ്പോള് ആ തിരിച്ചറിവുണ്ടായല്ലോ, അത് മതി എന്നായിരുന്നു അദ്ദേഹത്തിന്റെ പ്രതികരണമെന്നും സിദ്ധിഖ് പറഞ്ഞു.\nRelated Items:AMMA meeting, sidhiq, thilakan\nതിലകന്റെ മകൻ അന്തരിച്ചു\nഅവൾക്ക് വേണ്ടിയുള്ള കാത്തിരിപ്പിലാണ് ഞാൻ, വിവാഹത്തെ കുറിച്ച് മനസ്സ് തുറന്ന് ഉണ്ണിമുകുന്ദൻ\nപ്രളയവും തുടര്‍ന്ന് എത്തിയ ലോക്ഡൗണുമെല്ലാം ഞങ്ങളുടെ വരുമാനത്തെ ബാധിച്ചെന്ന് ഞാന് പറഞ്ഞപ്പോള് അവര്‍ക്ക് ചിരി ആയിരുന്നു